tele spunem 
copiilor 


voesce 


SeX 
Meg Hickling este un nume celebru în Canada. De 25 

de ani, ea ţine lecții de «ştiinţa corpului» şi sănătate 
sexuală pentru copii, adolescenţi şi părinții lor. Viziunea şi 
influenţa «profei de sex», cum o numesc copiii, au fost 
recompensate cu nu mai puţin de cinci distincţii, între care 
Ordinul Columbiei Britanice. 

MEG HICKLING 


e le spunem 
copiilor 


dolest 
Q escenfilo 
SeX 


Ghidul părintelui/ profesorului 


Traducere din engleză de 
Felicia şi Marius lenculescu-Popovici 


pie 
Redactor: Oana Bârna 
Coperta: Ioana Nedelcu 
Tehnoredactor: Luminiţa Simionescu 
Corector: Elena Stuparu 
Lucrare executată Real 


Meg Hickling R.N. 
More Speaking of Sex 
Published by Northstone Publishing, an imprint of 


Wood Lake Books Inc., Kelowna, BC, Canada 


© 11996, 1999 Meg Hickling 
All rights reserved. 
© HUMANITAS, 2000, 2018, pentru prezenta 


versiune românească 


Publicată şi sub titlul 

Educaţie sexuală pentru copii şi adolescenţi (2007). 
Descrierea CIP a Bibliotecii Naţionale a României 
Hickling, Meg 

Ce le spunem copiilor şi adolescenților despre sex: 
ghidul părintelui/profesorului / Meg Hickling; trad. 
Felicia şi Marius lenculescu-Popovici. 

— Bucureşti: Humanitas, 2018 

ISBN 978 - 973 - 50 - 6037 - 4 

I. lenculescu-Popovici, Felicia (trad.) 

II. lenculescu-Popovici, Marius (trad.) 

159.9 

EDITURA HUMANITAS 

Piaţa Presei Libere 1, 013701 Bucureşti, România tel. 


021/408 83 50, fax 021/408 83 51 www.humanitas.ro 


mei: 


Comenzi online: www.libhumanitas.ro 

Comenzi prin e-mail: vânzărilibhumanitas.ro 

Comenzi telefonice: 021/311 23 30 

Dedic cu tot respectul această carte tuturor elevilor 
copiilor şi adolescenților care m-au învăţat atâtea 

specialiştilor care au participat la seminariile mele şi, pe 
lângă faptul că mi-au spus cât de multe lucruri au învăţat, 
m-au sprijinit şi m-au încurajat în munca mea. Şi lui Sally 
McRae, cea dintâi care m-a sfătuit să-mi adun istorioarele 
într-o carte. 


Cuprins 
Cuvânt înainte 9 


Prefaţă la prima ediţie 12 

Partea întâi. Ce trebuie să ştie copiii dvs. şi când 

Să stăm de vorbă 17 

Grupa de vârstă 2-A ani: gândirea magică 30 

Grupa de vârstă 5 - 8 ani: umorul de toaletă 50 

Grupa de vârstă 9 - 12 ani: dezgustaţii 65 

Grupa de vârstă 13 - 18 ani. Adolescenţii: 

cei care nu ştiu că nu ştiu 94 

Adultul matur sexual 110 

Cum devii însărcinată fără să faci sex 118 

Partea a doua. Întrebările copiilor 

Cum răspundem fără ocolişuri la întrebările copiilor 
125 

Partea a treia. Cum ne ajutăm copiii să rămână 
sănătoşi 

Adolescentul activ sexual 147 

Bolile cu transmitere sexuală (BTS) 153 

Ce se întâmplă în cabinetul medicului 163 

Partea a patra. Cum le comunicăm copiilor valorile 
noastre 

Valorile familiale 171 

Educaţia sexuală, familia şi religia 179 

Concluzie: celebrarea diversităţii 185 

Cuvânt înainte 

«De ce ţi-ai ales din toate meseriile de pe lume 
tocmai pe asta???» 

«Îți place să-i înveţi pe oameni (copii) despre sex, 
pubertate şi „părți intime" ?» 

«Cât de mult ţi-a luat să înveți chestiile astea?» 

«Cred că lecțiile tale sunt importante fiindcă pot 
salva vieţi omeneşti» 

Din 1996, anul în care Ce le spunem copiilor şi 
adolescenților despre sex! a fost publicată prima dată, am 
întâlnit foarte mulţi oameni care mi-au mulțumit pentru tot 
ce au învăţat din această carte. Aşa cum mi-au mărturisit 


1 Titlul original este More Speaking of Sex. Prima ediţie română a 
apărut în 2000. (N. ed.) 


unii dintre ei, avem câteodată tendința să ne purtăm ca 
nişte adolescenți, închipuindu-ne că, de la o vârstă încolo, 
le ştim pe toate, mai ales dacă am devenit părinţi, bunici 
sau chiar străbunici. 

Părinţii de profesie medici sau asistente medicale 
obişnuiau să-mi spună că «cel mai greu este să discuti cu 
propriii copii». Dar, chiar dacă vi se pare mai uşor să 
discutați cu copiii rudelor decât cu ai dvs., luaţi-vă inima în 
dinți şi vorbiti în familie; şi, chiar mai important, sprijiniți 
toate formele de educaţie sexuală care se oferă în şcoli, 
prin intermediul Bisericii sau la iniţiativa comunităţilor 
locale. Mi se întâmplă foarte des în ultima vreme ca 
adolescenţii sau copiii cu care discut să-mi spună «A, da, 
am auzit asta şi de la mama sau tata». lată că părinţii au 
devenit mai înţelepţi! 

In toamna lui 1998, ONU a publicat rezultatele unei 
anchete efectuate în întreaga lume, din care reieşea că 
educaţia sexuală tinde să-i încurajeze pe cei ce o primesc 
să-şi înceapă viaţa sexuală mai târziu. In raport se arăta 
totodată că elevii care beneficiază de educaţie sexuală au 
un număr mai mic de parteneri sexuali, se confruntă mai 
rar cu sarcini neplanificate şi suferă de mai puţine boli cu 
transmitere sexuală decât cei lipsiți de acest tip de 
educaţie. Cred că acest studiu scoate şi mai mult în 
evidenţă rolul important pe care trebuie să-l joace familia. 
Școlile nu sunt întotdeauna capabile să ofere o educaţie 
completă; este nevoie ca educaţia să fie continuată acasă. 
Incercati să folosiți un ton decontractat, recurgeţi la umor 
şi la toate calităţile de ascultător pe care le posedați 
pentru a vă încuraja familia să discute despre sex! 

Copiii sunt deseori mult mai în temă şi mai nestresați 
decât ne aşteptăm şi ne pot fi de un surprinzător ajutor 
atunci când noi ne aflăm în dificultate. Am să vă relatez o 
conversaţie între o mamă şi fiica ei de nouă ani care citea 
rubrica de sfaturi sexuale din revista mamei. 

— Mami, ce înseamnă sex oral? 

Străduindu-se din răsputeri să nu arate cât este de 

şocată şi de panicată, mama i-a răspuns: 

— Hai să gândim ca oamenii de ştiinţă. Ce înseamnă 
oare cuvântul «oral»? 

— Păi oral înseamnă că se face cu gura... a replicat 
fetița îngândurată. Apoi, s-a luminat brusc la faţă şi a 
continuat pe un ton cât se poate de firesc: 

— A, e vorba de muie! Păi de ce n-au spus aşa? Şi a 
întors pagina ca să se uite la o reţetă de prăjitură pe care 
voia s-o încerce ea singură. 

Chiar şi elevii de vârste mai mici demonstrează în 
zilele noastre că posedă informaţii legate de sexualitate 
mult mai numeroase decât ne-am fi închipuit. De curând, 
tocmai intrasem într-o clasă a treia şi începusem să mă 
prezint copiilor şi să le spun câteva lucruri despre «ştiinţa 
corpului», când un băieţel a ridicat mâna şi a spus cât se 
poate de tare: 

— Mai întâi, aş vrea să ştiu ce-i aia preludiu! 

Învățătorul, bietul de el, s-a luat cu mâinile de cap şi 
a murmurat: 

— Ofilim... 

Ceilalţi elevi au aruncat o privire scurtă 
învățătorului, apoi şi-au concentrat din nou atenţia asupra 
mea. 

— Ei bine, am început eu, haideţi să gândim ştiinţific. 
Stie cineva că adulţilor le place să se imbrăţişeze şi să se 
sărute înainte să facă dragoste? 

— Daaa! au răspuns ei în cor, unii dintre ei 
adăugând, fireşte, şi câte un « Poah, ce scârbos!» 

— Ei, am continuat eu, dacă adulţii se îmbrățișează şi 
se sărută şi pe urmă fac dragoste, asta se cheamă 
preludiu. 

Unul dintre copii a pus atunci, pe bună dreptate, 
următoarea întrebare: 

— Și dacă numai se sărută, dar nu fac dragoste, 
atunci nu mai este preludiu? 

Ce genial om de ştiinţă! 

Nu voi obosi niciodată s-o repet: informațiile despre 

sexualitate sunt informaţii vitale - pot să salveze vieți. 
Copilul vrea realmente să pună întrebări şi vrea să 
primească răspunsuri de la dvs., părintele lui. Nu pierdeţi 
niciodată ocazia de a-i da o informaţie. Bucuraţi-vă că 
aveți aceste ocazii! 

Prefaţă la prima ediţie 

Această carte îşi propune să ilustreze experienţa pe 
care am acumulat-o în cei douăzeci de ani de când lucrez 
ca profesoară de sănătate sexuală. Nu are în niciun caz un 
caracter prescriptiv. Sper că îi va inspira pe cititori să 
ajungă la propriile lor concluzii. Informaţiile ştiinţifice şi 
legate de sănătate pe care le veţi găsi aici provin şi ele din 
experienţa mea de profesoară. Această lucrare nu are un 
caracter medical. Dacă aveţi nelămuriri, vă rog să discutaţi 
cu medicul dvs. 

Istorioarele şi anecdotele din carte sunt autentice şi 
am încercat să le redau exact aşa cum mi-au fost relatate 
ori s-au întâmplat în realitate. Majoritatea s-au repetat, cu 
mici variaţii. În unele cazuri am combinat elemente din 
diverse întâmplări similare într-o aceeaşi istorioară. 

Intrebările copiilor sau adolescenților reproduse în 
carte au rămas anonime, aşa cum mi-au fost înmânate în 
clasă. Am apreciat mult tonul direct şi sincer al 
întrebărilor puse de elevii mei. Niciuna dintre întrebări nu 
mi s-a pus o singură dată şi multe mi-au fost puse de zeci 
de ori. Le-am ales pentru această carte fie pentru că au 
apărut foarte frecvent, fie din cauza subtilităţii şi 
seriozităţii temerilor exprimate. Sper că toţi cei care vor 
citi cartea vor înţelege şi vor accepta autenticitatea 
acestor întrebări. 

Activitatea mea profesională se împarte destul de 
exact în trei secţiuni. O treime din timp o dedic discuţiilor 
cu «copiii» între 3 şi 93 de ani, vizitând de la grupe de 
grădiniţă până la grupe de studenţi. O alta treime din timp 
o petrec în întruniri şi seminarii cu părinţii, învăţându-i 
metode pe care să le folosească acasă, în discuţiile cu 
copiii. Ultima treime o folosesc pentru întâlniri cu 


specialişti care lucrează cu copiii: medici, asistente 
medicale, farmacişti, profesori, lucrători sociali, preoţi, 
avocaţi şi persoane care se ocupă de îngrijirea tinerilor. 

În 1974, când am început să predau, mă adresam 
exclusiv părinţilor şi specialiştilor din domeniu şi îi 
învăţam cum să discute despre sănătatea sexuală cu copiii. 
Cu vremea, unii părinţi au început să-mi spună: «Bine, 
Meg, m-ai convins că trebuie să stau de vorbă în 
permanenţă cu copiii, dar n-ai putea să treci pe la noi pe- 
acasă sâmbătă dimineaţa ca să m-ajuţi să încep?» 

Acest tip de solicitări mi-au dat ideea «şedinţelor cu 
familia», în completarea unui seminar de două ore despre 
felul în care să discute acasă, părinţii vin într-altă seară 
însoţiţi de copii. împărţim seara în două părţi: una pentru 
copiii de vârste mici şi părinţii lor, cealaltă pentru copiii 
mai mari şi părinţii lor. Copiii stau pe jos în faţa mea, 
avându-i pe părinţi în spate, aşezaţi pe scaune. În timp ce 
eu le dau copiilor informaţii despre sănătatea sexuală, 
părinţii ascultă. Prezentarea li se adresează totuşi mai cu 
seamă părinţilor: încerc să le ofer un model de discuţie cu 
copiii despre «ştiinţa corpului». Fiecare familie se întoarce 
acasă ştiind că de acum înainte anumite lucruri sunt 
cunoscute de către toţi membrii ei. 

Mulţi părinţi mi-au povestit că ani în şir după aceste 
prezentări la ei în casă s-a auzit un fel de laitmotiv: «Ce 
zicea Meg despre asta?» Sunt foarte fericită să-i aud pe 
copii spunând la sfârşitul câte unei şedinţe cu familia: 
«Acum, când ştiu că mami şi tati ştiu şi ei ce ştiu eu, mă 
simt mai în siguranţă.» Părinţii sunt surprinşi de câte 
lucruri învaţă. La fel şi cursanţii care se codiseră să vină. 
Apreciază glumele şi umorul meu şi, chiar dacă susţin 
adesea că «ştiuseră toate chestiile astea dinainte», 
participă la discuţii, pun întrebări şi împărtăşesc celorlalţi 
întâmplări auzite sau trăite de ei. Mii de copii şi destui 
adolescenţi au fost împinşi de la spate să participe la o 
şedinţă de familie, dar, după ştiinţa mea, niciunul nu a 
regretat. «A fost cam scârbos, dar mişto» e un comentariu 

pe care-l aud deseori. 

Mulţi părinţi mă solicită acum să vorbesc tuturor 
claselor din şcolile în care învaţă copiii lor, ba chiar 
încearcă să strângă fondurile necesare. Alţii se mulţumesc 
cu şedinţele cu familia. 

Seminariile destinate specialiştilor includ informaţii 
despre etapele dezvoltării sexuale a copiilor, dar şi ceea ce 
noi numim «cele mai recente şi mai bune informaţii despre 
sănătatea sexuală». Mai precis, e vorba de informaţii 
despre bolile cu transmitere sexuală, despre contraceptive 
şi cele mai noi tendinţe privind problemele şi nedumeririle 
copiilor şi adolescenților. Mulţi specialişti trebuie să se 
menţină la zi într-o mulţime de domenii, aşa că socotesc 
aceste prezentări deosebit de folositoare. 

Am avut marea onoare să primesc mai multe 
distincţii, iar acest lucru se datorează unor persoane care 
au crezut în activitatea mea şi m-au ajutat să fiu 
nominalizată. Ţin să le mulţumesc în mod special lui Shelly 
Rivkin, Roseann Famdon Lyster, Dan Marriott, Lynn Smith, 
Chris  Simmons-Physick, Frances  Kolotyluck, Greg 
Nicholson, George Alliston, Miriam Mauer, Ariene Burdon, 
lan Hayson, Jeanne Fike, Maria LeRose, Adair Hobson, 
Donna Moyer, Rita Clarkson, Catherine Smailes, Barb 
Stoddard, Judy Gunderson, Sharon Connaughty, Sheila 
MacFarlane şi Pat Lauridsen-Hoegh. 

Mai sunt, desigur, multe alte persoane pe care aş 
vrea să le amintesc. Tatăl meu, Bob Burteh, un adevărat 
gentleman victorian, m-a încurajat spunându-mi: «Ar 
trebui să aduni toate aceste istorioare într-o carte.» 
Primele mele lecţii de educaţie sexuală au beneficiat de un 
extraordinar sprijin din partea altor asistente medicale şi 
educatori: Barb Hestrin, Mary Schmok, Maggie Pickering, 
Sandra Good, Laurie Kalbach, Linda Jones, Philippa 
Chicquen, June Pepin, Barbara Emmerson, Elizabeth 
Thomas, Kathleen Gauley, Pat Ward, Karen L-am, Brad 
Watson, Marcie Summers şi, în mod special, Alice Bell, 
colega şi prietena mea de o viaţă. Unele dintre cele mai 

bune fraze pe care le-am scris sunt inspirate de Alice şi de 
minunata mea soră, Bobbie Tough. Am învăţat cât de 
important este să nu desparţi sexualitatea de spiritualitate 
de la Glen şi Patricia Baker, George Hermanson, Anne şi 
George Searcy, precum şi de la John Cobb şi David 
Schnarch. 

Vreau să fiu cea dintâi care recunoaşte că nu sunt pe 
gustul tuturor. Există oameni care nu se împacă deloc cu 
mine ca persoană, cu mesajul pe care-l transmit şi cu stilul 
meu de predare. Dar vreau să le mulţumesc celor care, în 
ciuda unor rezerve de ordin personal, au avut amabilitatea 
să discute cu mine. Uneori, cele mai importante lucruri pe 
care le-am învăţat au provenit de la cei mai severi critici ai 
mei. 

Scrierea unei cărţi a fost deseori comparată cu 
naşterea unui copil şi această metaforă este valabilă şi în 
cazul cărţii mele. Daphne Gray-Grant a fost cea dintâi care 
m-a ajutat să-mi aştern experienţa pe hârtie şi care m-a 
îndrumat în primele luni de lucru. Fiecare sarcină trebuie 
primită cu chiote de bucurie - şi acestea au venit de la 
Louise Hager şi Carol Dale de la librăria Women în Print. 
Apoi, Mike Schwartzentuber a fost redactorul sau «moaşa» 
care, cu răbdare şi eleganţă, a coordonat munca de 
transformare a manuscrisului într-o carte. Când a sosit 
momentul «naşterii», Dr. Margaret Merrifield, cu infinită 
generozitate şi entuziasm, mi-a arătat în ce locuri e nevoie 
de clarificări. Nu am cuvinte să-mi exprim întreaga 
recunoştinţă: cartea de faţă este rodul dragostei tuturor 
acestor oameni. 

In sfârşit, aş dori să-i mulţumesc soţului meu, Tony 
Hickling, care m-a sprijinit în scrierea cărţii şi care este un 
partener în adevăratul sens al cuvântului, în căsnicia şi în 
casa noastră. Cei trei copii ai noştri - Margaret, Rob şi J.S. 
-, acum adulţi, nu au fost întotdeauna încântați s-o aibă ca 
mamă pe «profa de sex», dar nu mi-au reproşat-o 
niciodată. Un alt membru al familiei care s-a dovedit 
«ajutorul» şi «profesorul» meu de nădejde ori de câte ori 


1 


am predat la şcoala lui este nepotul meu, Nicholas 
Hickling. 

Pentru că sunt sigură că n-am reuşit să-i numesc pe 
toţi, mă adresez acum lor, tuturor, mulţumindu-le din tot 
sufletul. 

Partea întâi 

CE TREBUIE SĂ ŞTIE 

COPIII DVS. ŞI CÂND 


Să stăm de vorbă 

«Ora asta a fost frumoasă şi am aflat o mulţime de 
chestii despre care n-am ştiut nimic înainte.» 

«Mă bucur totdeauna când am oră cu tine. Nu mă 
plictisesc. 

Îţi mulțumesc.» 

«Cred că ar trebui să vorbeşti mai mult despre sex ca 
să înţeleagă oamenii mai bine subiectul.» 

Cu mai mulţi ani în urmă, discutam despre sănătatea 
sexuală cu o grupă de copii de 10 - 11 ani. Când am 
început să le explic că penisul intră în vagin ca să ducă 
spermatozoizii la ovul, băieţii au început să se agite şi să 
discute, vizibil interesaţi: 

— Am văzut treaba asta într-un film, e scârbos de tot! 
întâi trebuie să-ţi dai jos toate hainele, după aia te urci pe 
fată şi o strângi cât poţi de tare. 

— Îţi dai seama cum e dacă nimereşti peste una mai 
grea de cap?! 

În cele din urmă, şi-au aţintit privirile către mine şi 
unul dintre ei a spus: 

— Ce bine-ar fi dacă băieţii ar avea chestia elastică, 
atunci n-ar mai fi nevoie să te atingi de fată, o stropeşti 
numai, cum fac pompierii cu furtunul, şi gata, ai făcut 
copilu’! 

Din clipa aceea am început să privesc educaţia 
sexuală ca pe o «chestie elastică». Mulţi părinți nu 
beneficiaseră de niciun fel de informaţii oferite de părinti, 
de şcoală sau de Biserică nici când erau ei înşiși elevi, nici 

când ajunseseră la maturitate, aşa că aveau nevoie de o 
anumită «elasticitate» a cunoştinţelor şi a experienţei 
acumulate, pentru a le pune la dispoziţia copiilor lor. 
Informaţia trebuie să fie la rândul ei elastică: simplă la 
început, nu prea stufoasă, rezumându-se la strictul necesar 
în anii de grădiniţă, dar capabilă să se «întindă» pe măsură 
ce copiii cresc, în clipa când pun întrebări sau dacă devin 
victimele unui abuz. 

Întâlnesc foarte rar părinţi care nu vor să vorbească 
despre sex, dar întâlnesc foarte des părinţi care nu ştiu 
cum să vorbească despre sex. Sper ca această carte să vă 
ajute să începeţi, dar şi să continuaţi să discutaţi şi să 
învăţaţi lucruri noi. 

NUMIREA PĂRŢILOR CORPULUI - PRIMUL PAS 

ÎN COMUNICARE 

Toţi părinţii, chiar dacă nu se exprimă explicit, le 
transmit copiilor mesaje legate de sex încă de când aceştia 
vin pe lume. Mesajele nonverbale, atingerile, îngrijirea de 
zi cu zi, expresiile feţei şi acţiunile noastre, toate oferă 
sugarului sau copilului mic o cantitate uriaşă de informaţii 
despre sănătatea sexuală. 

Ar fi bine ca părinţii să poată numi organele genitale 
cu aceeaşi naturaleţe cu care numesc, de exemplu, umerii. 
Gândiţi-vă cum îi învăţăm pe copii să vorbească: «Uite 
nasul, uite bărbia, uite buricul...» După care sărim tocmai 
la genunchi! Sau folosim cuvinte din vocabularul 
bebeluşilor, cum ar fi «pipi» ori «ca-ca», sau cuvinţele 
nostime, transmise din generaţie în generaţie în familia 
fiecăruia şi a căror semnificaţie numai noi o cunoaştem. 

Trebuie să învăţăm cu toţii anumite cuvinte şi să 
exersăm folosirea lor. Când am început să ţin ore copiilor 
de vârste mici, obişnuiam să spun aşa: «Şi acum o să vă 
învăţ cum e politicos să-ţi numeşti organele genitale: penis 
este cuvântul politicos...» Toţi copiii mă priveau oarecum 
intrigaţi şi-mi spuneau: «Cred că ai mei sunt cam 
nepoliticoşi, pentru că-i spun puţă» sau «Bunică-mea e 
sigur nesimţită fiindcă îi spune cocoşel.» 


Mi-am schimbat între timp modul de predare. Acum 
le numesc cuvinte ştiinţifice, penis este, prin urmare, 
denumirea ştiinţifică... în felul acesta o scăpăm basma 
curată pe bunica, pentru că pe vremea ei astfel de 
denumiri nu se învățau la şcoală şi nici în altă parte. Dacă 
în casa în care aţi crescut n-aţi auzit aceste denumiri, aveţi 
nevoie de un pic de exerciţiu. Repetaţi cu voce tare de 
cincizeci de ori cuvântul penis în timp ce daţi cu 
aspiratorul şi rugaţi-vă Domnului ca nu cumva vecina să se 
pregătească să sune la uşă tocmai atunci! 

Incepeţi să denumiți aşa organele genitale încă din 
ziua în care se naşte copilul dvs.: «Hai să spălăm penisul» 
sau «Hai să spălăm vulva». Când copilul va fi suficient de 
mare ca să întrebe «De ce băieţii au penis şi fetele vulvă?», 
nu vă veţi mai simţi stânjeniţi. Pe măsură ce copilul dvs. 
devine capabil să înţeleagă mai multe lucruri, îi puteţi oferi 
informaţii mai complexe, cum ar fi: «Penisul e făcut ca să 
ducă spermatozoizii la ovul pentru a face un copil. Prin el 
poate să treacă şi urina, care ajunge în toaletă, dar nu e 
neapărat nevoie să ai penis ca să urinezi.» 

Poveşti adevărate 

Odată am primit un telefon de la un domn care mi-a 
cerut nişte sfaturi legate de educaţia copiilor lui - un 
băieţel de nouă ani şi o fetiţă de zece. Între altele, mi-a 
spus: «Ei, Meg, sigur că i-am învăţat deja unele lucruri. De 
exemplu, fetiţa ştie că are păsărică şi băieţelul că-l are pe 
Domnul Pistol.» 

Mi se pare mie, sau nu sunt tocmai astea denumirile 
ştiinţifice?! 

După încheierea unei şedinţe cu familia, o mămică a 
venit la mine şi mi-a povestit, râzând, o întâmplare cu soţul 
ei, care e un om foarte pudic. Când a descoperit că ea 
folosea în discuţiile cu fetiţa lor de patru ani denumirile 
ştiinţifice pentru organele genitale, a chemat-o deoparte şi 
i-a şoptit: «Nu-ţi dai seama că dacă o înveţi cuvintele 
astea... o să le folosească?» 

ÎNTREBĂRI ŞI RĂSPUNSURI 


Există două tipuri de sfaturi învechite şi periculoase, 
şi eu îi sfătuiesc pe părinţi să nu le mai ia în seamă acum, 
la cumpăna dintre secole. Primul este să nu spui nimic 
unui copil până când nu întreabă singur. «Dacă nu 
întreabă, înseamnă că nu e pregătit să afle» spun cei mai 
în vârstă. Din păcate, există copii care nu vor întreba 
niciodată anumite lucruri. Pun întrebări amănunțite despre 
rachete spaţiale, dinozauri sau luptători Ninja, dar nu şi 
despre propriul corp şi sănătatea sexuală. Pentru alţi copii, 
tăcerea părinţilor devine un mesaj profund din care trag 
concluzia că subiectul neexprimat e tabu. «Ai mei nu vor 
să vorbească despre asta, înseamnă că e ceva rău şi o s-o 
încurc dacă aduc vorba despre asta sau pun întrebări.» 
Altă posibilitate este ca cineva să-i fi dat vreo explicaţie, 
iar copilul să fi acceptat acea versiune, fie ea adevărată 
sau falsă. 

Întâlnesc deseori părinţi care îmi spun: «Vreau să fiu 
cel (cea) dintâi care-i vorbeşte copilului meu despre 
adevărurile vieţii.» Ei bine, dacă vreţi să fiţi primii, nu 
aşteptaţi întrebările, ci treziţi-le, exprimaţi-le şi nu uitaţi să 
le însoţiţi de valorile morale pe care le împărtăşiţi şi de 
învăţăturile religiei în care credeţi. Copiii au nevoie de 
repere şi apreciază limitele rezonabile. 

Poveşti adevărate 

O mămică mi-a povestit că aşteptase în zadar, când 
fiul ei era la grădiniţă, ca el s-o întrebe cum se fac copiii. A 
aşteptat şi în anii de şcoală primară, dar tot nu i s-a pus 
întrebarea. În cele din urmă, când băiatul împlinise deja 13 
ani şi era pe cale să intre la liceu, s-a hotărât să aibă o 
discuţie cu el. Într-o seară i-a spus: «Vreau să ştii că o să-ţi 
răspund la orice întrebare pe care simţi nevoia să mi-o pui, 
oricât de dificilă ar fi!» 

După o lungă tăcere, băiatul îi zise: «E adevărat că 
lipiciul se face din oase de cal?» 

Al doilea tip de sfat învechit şi periculos este: 
«Spune-i copilului numai ceea ce crezi tu că e necesar să 
ştie în momentul respectiv.» Părinții subestimează 


întotdeauna ceea ce e necesar să ştie copilul lor. Eu îi 
sfătuiesc mai în glumă, mai în serios să discute până când 
copiii încep să caşte de plictiseală! 

Este imposibil să-i spui prea mult unui copil; el 
absoarbe doar informaţiile de care simte că are nevoie în 
acel moment. Asta e supărător pentru unii părinţi. Ei dau 
răspunsuri complete la întrebările copiilor şi răsuflă apoi 
uşuraţi: «Slavă Domnului, am terminat definitiv!» Peste 
două zile descoperă că băieţelul sau fetiţa lor n-a reţinut 
totul sau a înţeles greşit ce i-au spus şi totul trebuie reluat 
de la capăt... Lăsaţi discuţiile deschise, fiţi oricând 
pregătiţi să vorbiţi cu copilul şi chiar încurajaţi-l să revină 
asupra subiectului ori de câte ori doreşte. 

Într-o lume ideală, matură din punct de vedere 
sexual, orice adult ar trebui să poată răspunde la 
întrebările copiilor cu informaţii ştiinţifice şi de sănătate. 
De multe ori însă, părinţii se scuză astfel: «Părerea mea 
este că taţii trebuie să discute cu băieţii, iar mamele cu 
fetiţele.» Nici vorbă! Cel mai bine ar fi ca amândoi părinţii 
să poată vorbi copiilor de ambele sexe cu aceeaşi uşurinţă. 
Nu există niciun motiv ca taţii să nu poată explica ce este 
menstruaţia, iar mamele ce sunt ejaculările nocturne. 
Părinţii unici, mai ales, trebuie să poată oferi răspunsuri 
referitoare la ambele sexe. Nu e în ordine să spui «Nu ştiu, 
pentru că nu sunt de acelaşi sex cu tine». Căutaţi cărţi şi 
videocasete, vorbiţi cu medicul şcolii sau cu oricine vă 
poate ajuta şi împărtăşiţi copilului dvs. informaţiile 
dobândite astfel. Pe de altă parte, e perfect acceptabil să-i 
spuneţi copilului: «Nu ştiu, dar hai să căutăm răspunsul 
împreună.» 

ȘI BUNICII POT DA EXPLICAŢII DESPRE SEX 

Intâlnesc deseori bunici care-mi spun că le-ar plăcea 
foarte mult să discute cu nepotul lor (din dorinţa de a-l 
educa mai bine decât pe părinţii copilului) şi care vor să 
participe la întâlnirile mele cu părinţii din şcolile 
elementare. Mulţi dintre ei îi supraveghează pe copii după 
şcoală, când ambii părinţi sunt încă la serviciu, sau chiar 

îşi cresc nepoţii la domiciliul lor. 

Cine să răspundă la întrebările copilului venit de la 
şcoală? Bunicul şi bunica se simt deseori onoraţi să le 
asculte, dar, asemenea părinţilor, nu prea ştiu ce anume să 
spună sau cât. Unii dintre ei mi s-au plâns că e dificil să 
abordeze subiectul cu părinţii copilului; pe de altă parte, 
bunicii ştiu că dacă recurg la obişnuita şi vechea strategie 
«întreab-o pe mama ta», copilul nu va primi neapărat un 
răspuns. 

Sunt întotdeauna încântată să descopăr bunici atât 
de preocupaţi de sănătatea şi siguranţa nepoților. După ce 
îmi ascultă prezentarea, obişnuiesc să-mi spună: «Am 
învăţat o mulţime de lucruri în seara asta... De ce nu 
existai şi când eram eu copil?» în ceea ce mă priveşte, îi 
încurajez să răspundă la întrebări, să se instruiască şi să-i 
mai instruiască şi pe părinţi, copiii lor, să-şi manifeste în 
văzul întregii familii entuziasmul şi încântarea faţă de 
atitudinile sănătoase. E minunat să-i auzi pe copii spunând 
în clasă: «Da, bunica mi-a vorbit despre ştiinţa corpului» 
sau «Bunicul mi-a citit o carte despre corpul omenesc». In 
astfel de momente, simt nevoia să strig: «Toată lumea în 
cor, de trei ori bravo pentru bunici!» 

PRIMIŢI ÎNTREBĂRILE CU BUNĂVOINȚĂ 

Fie că sunteţi părinte sau bunic, încercaţi să retineti 
că nu trebuie să vă înfuriaţi când copiii pun întrebări, 
indiferent cât de greu vă este să răspundeţi sau cât de 
mare e şocul. Lucrul de care se tem copiii cel mai mult 
este furia părinţilor. Dacă pe moment nu ştiţi ce răspuns să 
daţi, spuneţi cam aşa: «Trebuie întâi să mă gândesc, îţi 
promit că o să discutăm după ce terminăm masa (sau 
altcândva)». Şi vă rog, nu ţineţi pumnii strânşi în speranţa 
că va uita de întrebare. Dacă nu mai întreabă, amintiţi-i 
dvs. de promisiune şi încercaţi să-i explicaţi de ce v-a 
cuprins stânjeneala: «Părinţii mei n-au discutat niciodată 
cu mine astfel de lucruri, dar sunt mândră de tine că mă 
întrebi şi o să-mi dau toată silinţa să-ţi răspund.» 

Ora de culcare e un prilej minunat de discuţie cu 

copiii mai mici, care ar face orice ca să nu plecaţi de lângă 
ei şi să nu stingeţi lumina. E un moment foarte potrivit să 
luaţi o carte şi să începeţi să le citiţi ori să le răspundeţi la 
întrebările pe care eventual vi le-au pus mai devreme, într- 
un autobuz aglomerat sau la masa de Crăciun. 

Un tătic mi-a povestit că băieţelul lui în vârstă de 
şapte ani a întrebat «Ce-i aia sex oral?» exact în timpul 
mesei de Crăciun! Răspunsul tatălui a fost: «O să discutăm 
despre asta când mergem la culcare.» L-am felicitat pentru 
înţelepciune, iar el mi-a răspuns: «Meg, problema cea mai 
mare au fost rudele - toate mă rugau să le las să asiste şi 
ele la culcarea copilului!» 

Ar fi bine să discutaţi cu copilul şi despre respectarea 
bunelor maniere şi / sau despre intimitate atunci când le 
oferiţi informaţii amănunțite. Este perfect legitim să 
spuneţi: «Sunt foarte mândru de tine că mi-ai pus 
întrebarea asta şi ştiu că eşti suficient de mare ca să 
primeşti un răspuns ştiinţific. Dar nu cred c-ar fi bine să 
mergi mâine la şcoală şi să le spui tuturor ce am discutat 
noi azi. Unii părinţi preferă să le spună ei primii copiilor 
lor aceste lucruri, şi copiii lor nu i-au întrebat încă.» Sau: 
«Discuţiile despre corp şi despre sănătatea sexuală o 
stânjenesc pe bunica - când ea era de vârsta ta nu se 
învățau asemenea lucruri. Aşa că, ce zici, eşti de acord să 
nu discutăm despre asta duminică, atunci când vine bunica 
la noi la masă?» 

Lăudaţi-vă întotdeauna copilul pentru maturitatea de 
care dă dovadă şi exprimaţi-vă clar dorinţa ca bunele 
maniere să fie respectate. In acelaşi timp, nu vă aşteptaţi 
să vă îndeplinească dorinţa întocmai. Cu toţii simţim o 
plăcere nebună să mai bârfim din când în când ori să 
împărtăşim şi altora descoperirile senzaţionale pe care le 
facem. Genul acesta de lucruri reprezintă sarea şi piperul 
relaţiilor interumane, atât pentru copii, cât şi pentru 
adulţi. Să afle despre vulvă nu este numai distractiv, ci şi 
fascinant, aşa că s-ar putea ca fetiţa dvs. să-i spună marea 
noutate casierei dintr-un supermarket aglomerat. Nu luaţi 


1 


în seamă zâmbetele superioare, privirile îngrozite sau 
obrajii înroşiţi ai persoanelor mai pudice de la coadă. Fiţi 
mândri că aveţi un copil bine informat şi protejat. Dacă 
întreaga societate ar aborda cu maturitate această 
chestiune, curiozitatea şi dorinţa unui copil de a-şi 
împărtăşi descoperirile celor din jur n-ar mai supăra şi 
impresiona pe nimeni. 

Poveşti adevărate 

La o întâlnire cu părinţii, una dintre mame mi-a spus: 
«Dar, Meg, dacă-i spun fiului meu totul, o să se ducă la 
şcoală, o să spună la toţi şi pe urmă toată lumea va şti cum 
l-am făcut.» 

Prietena ei, care stătea alături, a izbucnit în râs: 
«Lorraine dragă, la fel i-am făcut şi noi pe ai noştri!» 

«A, da? Nu m-am gândit niciodată până acum... 

Unii părinţi ezită să discute cu copilul lor într-o 
manieră directă şi fără ascunzişuri despre adevărurile 
vieţii, de teamă că el va spune ce-a aflat şi altora, inclusiv 
vecinilor. Replica mea la astfel de temeri sună aşa: «Dacă 
vecinii află pentru prima oară aceste lucruri de la un copil 
de patru ani, e cazul să-i compătimiţi, căci nimeni nu le-a 
spus adevărul când trebuia!» De ce ar fi mai important să- 
ţi ocroteşti vecinii decât propriul copil? Singura problemă 
pe care trebuie să şi-o pună un părinte e următoarea: 
«Oare copilul meu a ştiut să explice corect?» 

DE CE TREBUIE SĂ ŞTIE COPILUL ASEMENEA 
LUCRURI 

Veţi auzi opinii de tipul: «Nu cred că unui copil de 
vârsta asta îi folosesc la ceva discuţiile despre sexualitate. 
Mai bine să rămână nevinovat şi să se bucure de 
copilărie.» 

Am să răspund acestor temeri scoțând în evidenţă 
trei aspecte. În primul rând, în astfel de opinii eu detectez 
o doză de jenă provenită din copilăria acelui adult, adică 
din vremea când informaţiile despre sexualitate erau 
considerate secrete, murdare, obscene şi destinate 
exclusiv adulţilor. Mulţi dintre noi păstrăm în adâncul 

memoriei astfel de idei. 

Dar haideţi să privim lucrurile ştiinţific. Nu există 
nimic ruşinos în felul în care facem copii şi cu atât mai 
puţin în informaţiile despre propriul corp. Aşa că noi, 
adulţii, trebuie să ne străduim să ne maturizăm; sigur, e 
foarte dificil să devenim mai maturi decât au fost părinţii 
noştri, dar numai aşa ne putem ajuta copiii. 

In al doilea rând, informaţia înseamnă protecţie. Nu- 
mi face deloc plăcere să vizitez închisori, dar merg ori de 
câte ori sunt invitată pentru că deţinuţii pot să mă înveţe 
enorm despre felul în care înşală, seduc, abuzează copiii 
sau îi prind în capcana unor situaţii care favorizează 
abuzul. Infractorii se pricep de minune să aleagă copii 
vulnerabili (cei mai mulţi au fost ei înşiși victimele unor 
abuzuri, aşa că ştiu perfect ce să caute). Unul dintre 
lucrurile pe care le ştiu este că un copil nu învaţă 
vocabularul ştiinţific din Sesame Street sau din vreo altă 
emisiune TV pentru copii. Dacă un copil foloseşte termenii 
corecţi referitori la sexualitate, este clar pentru infractor 
că i-a învăţat de la o persoană adultă, de regulă părintele. 
Infractorul mai ştie şi că acea persoană adultă trebuie să fi 
început discuţia cu copilul de la constatarea: «Putem vorbi 
fără nicio problemă despre acest subiect. Ai voie şi chiar te 
încurajez să afli cât mai multe lucruri despre corpul tău.» 
Pentru că astfel de copii ştiu că e în ordine să discute 
despre sex cu mama şi tatăl lor, probabil că le vor spune 
imediat părinţilor dacă cineva încearcă să profite de ei. 

lată de ce pedofilii îşi aleg aproape întotdeauna 
victimele din rândul copiilor care nu ştiu absolut nimic 
despre sexualitate şi care nici nu vor spune nimic despre 
ce li s-a întâmplat. Tăcerea părinţilor a fost înţeleasă de 
aceşti copii drept un mesaj fără echivoc că asemenea 
subiecte nu trebuie discutate. Prin urmare, încercaţi să vă 
creşteţi copilul astfel încât să nu fie vulnerabil. 

Un copil neştiutor sau neinstruit va fi mult mai expus 
la aceste pericole. 

În al treilea rând, când îi învăţăm pe copii că au fost 

concepuţi prin contact sexual, noi nu-i învăţăm de fapt să 
facă sex sau că e cazul să-şi înceapă viaţa sexuală. 
Contactul sexual e ceva specific adulţilor. Mulţi copii vor fi 
foarte încântați să afle acest lucru, ba chiar vor spune: «Eu 
n-o să fac chestia asta niciodată!» 

Ceea ce îi învăţăm noi pe copii este «ştiinţa corpului 
omenesc». Chiar presupunând că nu vor avea niciodată 
contacte sexuale, e sigur că vor avea întotdeauna un corp 
de care să aibă grijă, iar sănătatea sexuală nu este cu 
nimic mai prejos decât sănătatea alimentaţiei. 

COPIII CU DEFICIENŢE 

Părinţii copiilor cu deficienţe trebuie să se preocupe 
şi mai mult de educaţia sexuală a fiilor sau fiicelor lor, 
chiar din anii de grădiniţă şi de şcoală primară. Copiii cu 
deficienţe sunt la fel de îndreptăţiţi ca ceilalţi copii să 
primească informaţii, iar protecţia pe care acestea le-o 
oferă e încă mai necesară în cazul lor. Studiile specializate 
arată că abuzurile în rândul acestor copii sunt de cinci ori 
mai frecvente decât în cazul celorlalţi copii sau tineri. 

Persoanele cu deficienţe fizice sau mentale sunt mai 
expuse abuzurilor ori exploatării sexuale la vârsta 
adolescenţei sau ceva mai târziu pentru că rămân mai 
izolate în cadrul comunităţii şi sunt adesea învăţate să fie 
pasive, supuse şi să aibă încredere în toate persoanele 
care le îngrijesc. Există cazuri când lipsa unor repere 
spaţiale şi temporale, incapacitatea de comunicare sau 
lipsa de experienţă le fac foarte vulnerabile. 

Deşi de multe ori îi privim pe copiii cu deficienţe ca 
pe nişte fiinţe asexuale, această idee e pur şi simplu falsă. 
Sunt fiinţe sexuale, la fel ca oricare dintre noi. Ei intră în 
perioada de pubertate exact în acelaşi ritm ca ceilalţi copii 
şi au aceleaşi preocupări şi temeri legate de schimbările 
prin care trece corpul lor. 

Părinţii şi persoanele care se ocupă de aceşti copii se 
confruntă cu o mare problemă: noţiunile referitoare la 
sănătatea şi siguranţa sexuală trebuie explicate mereu, la 
nesfârşit, cu răbdare, umor şi compasiune. Dar nu uitaţi că 

nu este numai obositor, ci şi amuzant uneori să te ocupi de 
educaţia sexuală a copiilor cu deficienţe. Odată mă aflam 
într-o clasă de adolescenţi cu deficienţe fizice şi mentale, şi 
câţiva băieţi mi-au spus că o mare vedetă a filmelor porno 
murise cu o zi în urmă. Am început să le spun că SIDA face 
ravagii în industria pornografică, dar una dintre fete m-a 
întrerupt: «L-am văzut şi eu într-o revistă. Avea un penis 
foarte lung.» Altă fată, care nu scosese nicio vorbă toată 
dimineaţa, a adăugat: «Eu cred că s-a împiedicat în el şi a 
murit.» Inutil să mai spun ce hărmălaie s-a pornit! 

ETAPELE EVOLUȚIEI SEXUALE A COPIILOR 

Copiii nu se maturizează dintr-odată, aşa că nici 
educaţia lor nu trebuie făcută toată dintr-odată. 

Cercetătorii au studiat evoluţia sexuală a copiilor de 
pe tot globul, corelând-o cu ţara, tipul de familie, grupul 
etnic, nivelul economic şi de educaţie. Ceea ce au 
descoperit este de-a dreptul fascinant, însă părinţii n-au 
nici priceperea, nici timpul să consulte masivele lor 
volume. În anii '70, când mi-am început cariera didactică, 
am citit aceste studii şi le-am adaptat teoriile astfel încât 
să corespundă etapelor educaţionale pe care le parcurg 
copiii din şcolile publice. 

După ce vreme de 20 de ani observaţiile şi experienţa 
mea au fost «şlefuite» de toţi cei cu care m-am «lovit» - 
copii de toate vârstele şi părinţii lor, pediatri, specialişti în 
educaţie, teologie, ştiinţe sociale -, socotesc aceste etape 
un fel de insulițe pe nu fac. Cu toţii ne petrecem un timp 
oarecare pe fiecare insuliţă, în funcţie de situaţia fiecăruia, 
educaţia primită, experienţa sau gradul de maturizare. 

Imaginaţi-vă un lac în mijlocul căruia se află adultul 
matur din punct de vedere sexual. Situaţia ideală ar fi să 
petrecem cât mai mult timp posibil pe această insulă. 
Lângă mal se află insuliţele copiilor de vârsta grădiniţei. 
Ceva mai departe, la o distanţă destul de mică, sunt 
insuliţele copiilor din clasele primare, urmate de cele ale 
copiilor de gimnaziu. Aproape de insula celor maturi 
sexual se află insuliţele adolescenților. 


Pe fiecare insulă cresc flori minunate, pe care le 
putem culege şi lua cu noi, dar şi plante cu spini care ni se 
înfig în carne, producându-ne neplăcere, durere şi uneori 
boli ce ne ameninţă viaţa. Câteodată, din lipsă de educaţie 
sau de experienţe pozitive în viaţă, unii oameni se 
împotmolesc pe câte o insuliţă vreme îndelungată sau 
pentru totdeauna. Alţii merg când înainte, când înapoi, 
fără să atingă sau măcar să se apropie de insula centrală. 
Există şi oameni ţinuţi prizonieri pe o insulă sau pe două 
de forţe pe care nu le pot controla. 

În următoarele patru capitole, mă voi referi la 
etapele dezvoltării sexuale a copiilor şi adolescenților 
valabile astăzi în mai toată lumea. Excepţie fac ţările 
precum Suedia, Olanda şi Germania protestantă, unde 
educaţia sexuală a fost obligatorie în şcoli vreme de mai 
multe generaţii, astfel încât copiii de aici nu mai parcurg 
faza de gândire magică a anilor de grădiniţă, cea de «umor 
de toaletă» din clasele primare ori faza de vulgarităţi 
caracteristică gimnaziului; sau, dacă le parcurg, trăiesc 
aceste faze mult mai puţin intens decât copiii din alte ţări. 
Părinţii suedezi de astăzi, bunăoară, au fost crescuţi de 
părinţi ei înşişi bine informaţi şi maturizaţi sexual, care 
puteau discuta deschis şi la obiect despre sexualitate şi 
sănătatea sexuală, fără (sau aproape fără) încărcătura 
emoţională şi inhibiţiile atât de caracteristice celorlalţi 
oameni. Sănătatea e dovedită de statistici: mai puţine 
cazuri de abuz şi de exploatare sexuală, de avort, 
sinucidere,  graviditate la adolescente şi boli cu 
transmitere sexuală. Poate că într-o bună zi vom urma şi 
noi exemplul suedezilor şi ne vom îndrepta către insulele 
mai luminoase ale maturității sexuale. 

CELE TREI OBIECTIVE 

Părerea mea este că părinţii din ziua de azi trebuie 
să «împuşte trei iepuri», deşi nu dintr-o singură lovitură. 
Cei mai mulţi dintre noi dorim să discutăm cu copiii mai 
deschis decât au făcut-o părinţii noştri (lucru valabil şi 
pentru mulţi dintre bunici!). Deci primul obiectiv este să 

ne autoinstruim, să asimilăm o mulţime de informaţii noi. 
Al doilea obiectiv este să dobândim o atitudine destinsă 
faţă de subiect şi să transmitem această stare de spirit şi 
copiilor. Al treilea obiectiv este să recunoaştem că, vrând- 
nevrând, îi educăm şi pe ceilalţi membri ai familiei şi, de 
ce nu, pe membrii comunităţii în care trăim. 

Am să vă povestesc o istorioară amuzantă, care 
demonstrează de minune cum pot fi instruiți, chiar la 
vârste înaintate, membrii familiei. 

O mamă aude la un moment dat că este bine să-i 
înveţi pe copii că băieţii au penis, iar fetele vulvă. In 
consecinţă, îi spune fiicei ei de vârstă preşcolară că ea, 
fetiţă fiind, are vulvă. Ca orice copil de trei ani, fetiţa e 
foarte dornică să împărtăşească şi altora marea noutate. 
Nu peste mult timp, soseşte în vizită bunica din Montreal. 
Nu trece nicio oră şi fetiţa o întreabă: 

— Bunico, tu ai vulvă? 

— Nu iubito, îi răspunde bunica, eu am Toyotă. 

Grupa de vârstă 2 - 4 ani: 

gândirea magică 

«Cum se fac copii din sex?» 

« Toate femeile au aripioare la vagin?» 

« Oamenii pot urina în timp ce fac sex?» 

«Cum se naşte bebeluşul?» 

«Fratele meu s-a născut cu un singur testicul. 
Înseamnă că va avea mai puţini spermatozoizi?» 

«Poți să ai vise umede şi ziua?» 

Părinţii care au fost la rândul lor <feriţi» de 
sexualitate sau au crescut în familii conservatoare au 
deseori următoarele obiecţii: «De ce trebuie să discut cu 
copilul meu acum, la vârsta asta fragedă? Nu-mi pune 
niciodată întrebări; nu pare deloc interesat; va fi şocată; va 
fi tulburat; mă (ne) va privi cu alţi ochi; vreau ca fiul meu 
să-şi păstreze nevinovăția; vreau ca fetiţa mea să se 
bucure de copilărie; n-au nevoie să ştie aşa ceva de pe- 
acum...» 

Aşa cum arătam şi în capitolul precedent, cred că 

părinţii încearcă de fapt să spună: «Nu sunt încă pregătit 
(pregătită), nu ştiu ce să le spun, mi-e încă jenă» şi mai cu 
seamă: «Eu am fost afectat (afectată) când am aflat, nu 
vreau să treacă şi copilul meu prin aceeaşi experienţă 
îngrozitoare.» 

Am să mă repet, dar trebuie s-o fac, e vorba de 
lucruri prea importante. Există trei motive pentru care e 
necesar să începem să discutăm cu copiii noştri încă de la 
vârsta preşcolară, şi toate sunt indisolubil legate de 
cuvântul-cheie «prevenire»: 

1. Este cel mai uşor să discuţi cu copiii de doi-patru 
ani. Ei sug informaţia ca buretele apa. Nu-i învăţaţi, la 
urma urmei, decât ştiinţă şi lucruri despre sănătate. Nu 
lăsaţi tăcerea dvs. să-i înveţe că în familia lor nu se discută 
astfel de subiecte. 

2. Copiii au nevoie de ani mulţi pentru a înţelege şi a 
asimila ceea ce doriţi să le transmiteti - valorile, morala şi 
religia împărtăşite de familia dvs. Nu lăsaţi ca altcineva 
sau mass-media să vă ia locul şi să ofere copiilor dvs. 
mituri, interpretări greşite, valori deviante, forme de 
manipulare. 

3. Studii efectuate peste tot în lume arată fără 
echivoc că acei copii care primesc informaţii despre 
sănătate în general şi despre sănătatea sexuală în 
particular sunt protejaţi împotriva abuzurilor şi exploatării. 
Copiii au nevoie de un vocabular adecvat şi de informaţie 
pentru a se proteja singuri împotriva abuzurilor sexuale. 
Dacă aşteptaţi să vă pună întrebări ca să le oferiţi aceste 
informaţii, s-ar putea să aşteptaţi veşnic. 

Pe lângă rolul său de prevenire, educaţia sexuală 
precoce aduce beneficii şi mai târziu, când copiii au 
crescut. Adolescenţii şi adulţii tineri care au fost instruiți 
acasă, într-o atmosferă de sinceritate, nu devin mai activi 
sexual, cum se tem unii părinţi, şi sunt mai puţin înclinați 
către promiscuitate şi imprudenţă în relaţiile pe care le 
stabilesc. Se simt mult mai siguri pe ei înşiși, sunt mai 
fericiţi şi reuşesc mai bine în viaţă. 


GÂNDIREA MAGICĂ 

Când copiii de doi-patru ani nu primesc informaţii la 
obiect despre un anumit lucru, ei inventează o poveste 
pentru a-şi explica singuri acel lucru. Psihologii educaţiei 
numesc acest fenomen «gândire magică». Un exemplu de 
gândire magică periculoasă este ceea ce se întâmplă 
uneori când băieţii nu ştiu nimic despre urinare. Ei îşi 
imaginează că urina vine din testicule şi în consecinţă, 
când se grăbesc să urineze, îşi strâng testiculele în mână 
pentru ca urina să curgă mai repede. Testiculele pot avea 
de suferit fără ca băieţelul să simtă ceva, deoarece locul e 
practic insensibil până la începutul pubertăţii. Aţi observat 
vreodată că unii copii de această vârstă trag de organele 
lor genitale până ce ating cu ele buricul? Tăticii se strâmbă 
de durere în locul lor, copiii nu simt nimic; dar se pot 
produce leziuni. 

La aceasta vârsta, dacă nimeni nu le spune adevărul 
despre reproducere, copiii îşi folosesc din plin gândirea 
magică pe această temă. Unii ajung la concluzia că dacă 
doreşti un copil trebuie să mergi la spital. Îşi imaginează 
că la spital sunt camere doldora de bebeluşi, iar 
asistentele îi oferă oricui vine să ceară. 

O mămică mi-a mărturisit cu curaj că ea însăşi 
rămăsese împotmolită în faza asta. Când a plecat la spital 
să nască, i-a spus copilului mai mare, un băieţel, că merge 
să aducă un bebeluş, iar el a rugat-o să aleagă un băiat. 
«Nu ştiu, să vedem», i-a răspuns mama. Când a venit acasă 
cu o fetiţă, primul născut a apostrofat-o: «Nu vreau o 
fetiţă, du-o înapoi şi schimb-o cu un băiat!» Mama i-a spus 
că se terminaseră băieţii şi că fuseseră nevoiţi să ia o 
fetiţă. 

Poveştile cu copii aduşi de berze, crescuţi în verze 
sau găsiţi pe prag sunt de fapt exemple de gândire magică 
la acei adulţi care nu s-au maturizat suficient ca să spună 
copiilor lor adevărul. 

Când părintele este sincer şi îi spune copilului că 
penisul intră în vagin ca să ducă spermatozoizii la ovul, 

majoritatea copiilor până în patru ani vor spune ceva de 
genul: «lhî. Acum ce facem, ne aşezăm la masă?» S-ar 
putea ca părintele să fi transpirat din creştet până-n tălpi, 
dar copilul nu e deloc impresionat. Singura problemă în 
această etapă este că trebuie să fim pregătiţi să repetăm 
iarăşi şi iarăşi aceeaşi explicaţie. Copiii de vârste mici nu 
înţeleg totul dintr-odată sau rețin numai o parte din ceea 
ce li se spune; de multe ori se întâmplă ca cineva să vină 
cu o versiune mai interesantă, iar dacă mama sau tata nu- 
şi reiau versiunea lor, copilul rămâne în minte cu ce a spus 
ultimul vorbitor. 

Cu copiii de doi-patru ani se discută cel mai uşor 
despre sănătatea sexuală. La această vârstă, ei nu sunt 
apăsaţi de povara bagajului emoţional. (Noi, adulţii, ducem 
cu noi tone de bagaj emoţional. De obicei, părinţii n-au 
discutat deschis cu noi. Poate că fetele au învăţat câte ceva 
despre menstruaţie la şcoală, însă băieţilor nu li s-a spus 
nimic. Am crescut într-o societate în care domnea 
reprimarea sexuală.) Cel mai mare avantaj al vârstei este 
imensa curiozitate. Aceşti copii primesc informaţiile 
despre corpul uman la fel de firesc cum primesc informaţii 
despre absolut orice. Şi atunci, de ce să nu le oferim 
asemenea informaţii? 

Poveşti adevărate 

O mamă îmi povestea că, după ce citise împreună cu 
fiica ei de cinci ani o carte despre sexualitate şi 
reproducere publicată recent, a auzit-o pe fetiţă spunându- 
i unui prieten: «Max, băieţii nu pot face bebeluşi.» 
«Ştiam», i-a răspuns Max. «Da, da’ ştiai şi de ce? continuă 
fetiţa. Pentru că băieţii n-au o cameră a lor şi nici 
pijamale!» 

Când i-am spus unui băieţel de trei ani că penisul 
tatălui său duce spermatozoizii la ovulul mamei, el, foarte 
vesel, mi-a răspuns: «Da, şi ştiai că tata mai plantează şi 
ridichi?» 

CORPUL BĂIEŢILOR 

Penisul este deci conceput pentru adevărata sa 

funcţie - de a duce spermatozoizii lucru pe care-l poate 
face doar când stă ridicat (se află în erecţie), aşa că 
penisul băieţilor începe să exerseze erecţia încă din a 17-a 
săptămână de sarcină a mamei. Erecţiile de probă au loc 
de mai multe ori pe zi. Deşi după pubertate erecţiile din 
timpul zilei nu mai sunt atât de viguroase, toţi bărbaţii 
adulţi sănătoşi au câteva erecţii în timpul somnului. 

Dacă băiatul dvs. are o erecţie, nu înseamnă că 
trebuie să meargă la toaletă ca să urineze; se poate 
întâmpla să aibă vezica plină când se trezeşte, dar este 
vorba doar de o coincidenţă. Haideţi să gândim ca nişte 
oameni de ştiinţă. Când penisul intră în erecţie, la gura 
vezicii se închide ermetic o valvă care nu permite urinei să 
scape. Astfel sperma poate trece prin uretră fără să fie 
contaminată de urină. Natura nu ne-ar da semnalul că 
trebuie să mergem la toaletă ca apoi să închidă brusc 
robinetul! 

«Ce faci dacă îţi vine să faci pipi în timp ce faci 
dragoste?» «De ce face penisul erecţie?» 

De multe ori, erecţiile sunt simple exerciţii de 
pregătire. Eu le numesc «<flotări pentru menţinerea 
sănătăţii penisului». 

Atât băieţii, cât şi fetele trebuie să fie convinşi de 
normalitatea  erecţiilor spontane, altfel tăcerea sau 
stânjeneala părinţilor şi a celor din jur se vor transforma 
într-un mesaj de vinovăţie, ruşine şi subiect tabu. 

Vorbiţi cu fiul dvs. despre penisul lui - cum 
funcţionează, cum să-l îngrijească (să-l spele ca pe un 
deget, căci s-ar putea să nu poată retrage complet 
prepuţul înainte de pubertate) - şi ajutaţi-l să nu se simtă 
stânjenit, astfel încât dacă are o infecţie sau o rană să vă 
spună imediat, fără niciun fel de ruşine. E de asemenea 
bine să-i explicaţi ce este circumcizia, deoarece copiii au 
deseori ocazia să vadă, mai ales când merg la înot şi îşi 
schimbă costumul de baie, atât penisuri cu circumcizie, cât 
şi fără circumcizie. 

Poveşti adevărate 


O mamă mi-a povestit odată despre copilul ei de 
patru ani care, ca majoritatea băieţilor la această vârstă, 
nu putea să-şi retragă complet prepuţul. Într-o zi însă, 
după ce stătuse foarte mult în apa din cadă - suficient ca 
pielea prepuţului să i se înmoaie - a reuşit. Drept care a 
ieşit în fuga mare din baie, arătându-i maică-sii o erecţie 
enormă, cu penisul complet decalotat, şi strigând: «Mami! 
Mami! Uite, am DOUĂ!» Rămasă perplexă, mama nu reuşi 
decât să îngaime: «Du-te şi arată-i lui taică-tău.» 

Altă mamă mi-a povestit reacţia fiului ei când a văzut 
prima oară un penis cu circumcizie la bazinul de înot. 
Băiatul a venit în fugă la ea şi i-a zis: «Mami, vino repede, 
penisul lui Scott o să cadă afară!» 

lată ce le spun copiilor care au întrebări legate de 
acest subiect: Toți băieţii se nasc cu o cută a pielii, moale 
şi mobilă, care acoperă partea din faţă a penisului şi se 
numeşte  prepuţ. Uneori, doctorul sau un preot 
îndepărtează această porţiune de piele. Acest lucru se 
cheamă circumcizie. Un penis circumcis funcţionează la fel 
ca unul necircumcis, aşa că n-aveţi de ce să vă speriaţi. Pe 
vremuri, în America şi în alte ţări aproape toţi băieţii nou- 
născuţi erau circumcişi pentru că se credea că acest lucru 
îi ajută să rămână curati şi sănătoşi. In ziua de astăzi însă, 
ştim că săpunul şi apa sunt suficiente ca să păstreze 
penisul curat şi sănătos, aşa că nu se mai face circumcizie 
tuturor bebeluşilor băieţi. Depinde de hotărârea părinţilor. 
Părinţii de religie evreiască sau musulmană cred în 
necesitatea circumciziei din motive religioase, aşa că toţi 
băieţii lor sunt circumcigşi. 

Nu uitaţi că şi fetele trebuie să ştie despre aceste 
lucruri. Sunt informaţii ştiinţifice şi de sănătate. 

În general, băieţii se nasc cu două testicule în 
interiorul scrotului (sau al sacului scrotal), situat înapoia 
penisului, între picioare. (Poţi fi însă perfect sănătos şi 
fertil şi cu un singur testicul.) Evident, mulţi băieţi le spun 
«ouă» din cauza formei lor. E amuzant şi util să atrageţi 
atenţia că şi fetele au «testiculele» lor. Ele se cheamă 

ovare şi sunt tot în număr de două, situate în interiorul 
corpului fetelor, câte unul de fiecare parte a uterului. 
Ovarele sunt înăuntru la fete pentru că ovulele - «ouăle» 
pe care le produc - trebuie păstrate la cald. Testiculele şi 
ovarele au şi altă denumire ştiinţifică: gonade. 

«Dacă un băiat are un singur testicul, mai poate să 
producă destul ţestosteron şi spermatozoizi pentru a fi 
„normal”?» 

La naştere, testiculele băieţilor se deplasează din 
interiorul corpului în exterior deoarece trebuie să stea mai 
la răcoare - la o temperatură cu vreo două grade mai mică 
decât temperatura corpului. Scrotul este făcut dintr-o piele 
specială, care se poate întinde sau strânge, astfel încât 
testiculele să poată fi aduse mai aproape de corp când 
trebuie încălzite sau, dimpotrivă, să fie depărtate de corp 
când trebuie răcorite. Acesta este de altfel şi motivul 
pentru care nu e sănătos ca băieţii mai măricei (care au 
învăţat să meargă singuri la toaletă) să poarte lenjerie de 
corp prea strâmtă în timpul nopţii. Copiilor le explic aşa: 
«V-aţi încălzi testiculele prea tare. De aceea se şi fac 
pijamalele mai largi între picioare, ca să aveţi aer 
condiţionat în timpul nopţii. Mai puteţi dormi doar într-un 
tricou larg de bumbac - sau chiar dezbrăcaţi!» 

Îmi place la nebunie să aud copii care-mi spun că 
tatăl lor doarme dezbrăcat. «Foarte bine, răspund eu, 
înseamnă că tatăl tău are cele mai sănătoase testicule din 
lume.» La această replică părinţii izbucnesc de obicei în 
râs. Însă eu ştiu că pe copii nu i-am convins. «Şi dacă se 
declanşează un incendiu?» întreabă ei. Încerc să-i liniştesc: 
«Vă luaţi cearşaful cu voi, însă nu uitaţi că viaţa voastră e 
mai importantă decât goliciunea, aşa că dacă trebuie, 
dezbrăcaţi sau nu, fugiţi afară fără să mai staţi pe gânduri! 
Toate maşinile de pompieri sunt dotate cu pături. Sigur o 
să primiţi şi voi una. Doar nu credeţi că pompierilor le face 
plăcere să stingă focul când nişte tipi goi se holbează la 
ei!» 

Testiculele fac două lucruri: spermatozoizi - «Astfel 

încât să poţi deveni tată când creşti mare (bineînţeles, 
dacă vrei)» - şi, mai important pentru băieţi, ţestosteron, 
un hormon care ajută la creştere. «Testiculele fac treburi 
foarte importante, aşa că trebuie să ai mare grijă de ele. 
Nu lovi cu piciorul sau cu pumnul şi nu strânge în mână 
testiculele nici unui băiat. Şi vezi să le fie cât mai 
răcoare.» 

Uneori, copiii ascultă tot ce le spun şi apoi adaugă: 
«Da, şi ştii ceva? N-ar trebui nici să lăsăm pe cineva să ne 
calce pe testicule.» în ce mă priveşte, cred că e o idee 
foarte bună. 

Poveşti adevărate 

Oră de educaţie sexuală la grădiniţă: 

Meg: Şi acum, hai să încercăm să gândim cu toţii ca 
oamenii de ştiinţă. De ce credeţi voi că natura a aşezat 
testiculele băieţilor pe dinafară corpului? 

Băieţii în cor: Ca să le fie mai răcoare. 

Meg: Foarte bine. Şi de ce ovarele fetelor sunt pe 
dinăuntru? 

O fetiţă: Pentru că noi suntem mai drăguţe...? 

Când informaţiile ştiinţifice şi de sănătate sunt 
transmise în felul acesta, băieţilor le va fi mai uşor să 
discute cu părinţii dacă vor avea cumva probleme. O 
potenţială problemă de care părinţii e bine să fie conştienţi 
este torsiunea, adică întreruperea alimentării cu sânge a 
testiculelor, respectiv a ovarelor. Dacă se întâmplă acest 
lucru, este nevoie să se intervină de urgenţă. 

La băieţi, indiferent de vârstă, torsiunea poate fi 
provocată de o lovitură, dar poate apărea şi fără o cauză 
evidentă. Dacă fiul dvs. se plânge că-l dor testiculele ori că 
i s-au umflat, nu staţi pe gânduri - mergeţi imediat cu el la 
medic. 

Deşi întreruperea alimentării cu sânge a ovarelor 
este mai rară, e important să ştim că se poate produce şi 
ea. Dacă fetiţa dvs., indiferent de vârstă (chiar dacă are 
numai trei ani), se plânge de dureri abdominale acute, 
intermitente, are greţuri, vomită, face febră sau nu mai are 

poftă de mâncare, întrebaţi-l pe medicul dvs. dacă nu e 
cazul să i se facă o ecografie. 

Uneori părinţii sunt jenaţi când este vorba de dureri 
testiculare şi ezită să-şi ducă băiatul la doctor. Alteori 
copilul e atât de pudic, încât părinţii se opun examinării 
medicale. Şi, fie că mă credeţi sau nu, uneori chiar medicii 
ezită să-i examineze pe copii din pudoare sau din lipsă de 
experienţă privind torsiunile. Unii medici prescriu pur şi 
simplu antibiotice, în speranţa că durerea şi febra au la 
origine o infecţie. E mai înţelept să întrebaţi chiar dvs., 
părinţii: «Putem fi siguri că nu e vorba de torsiune 
testiculară (sau ovariană)?» 

Băieţii au două deschizături între picioare. Una 
dintre ele este uretra, aflată la capătul penisului, prin care 
ies urina şi sperma. E important să le explicaţi că în vezică 
se adună urina şi că la toată lumea vezica se află în acelaşi 
loc, deasupra osului pubian. Atât băieţii, cât şi fetele au 
uretră, adică un tub prin care se goleşte vezica: fetele au o 
uretră scurtă, şi de aceea trebuie să urineze şezând; băieţii 
au o uretră mai lungă, şi de aceea pot urina stând în 
picioare. 

Cealaltă deschizătură este anusul, pe unde iese 
scaunul. Folosiţi «scaun», denumirea ştiinţifică, pentru că 
doctorii cer probe de scaun şi ar fi caraghios să-i aduci un 
scaun din casă, de exemplu unul de bucătărie! 

E cât se poate de rezonabil să le daţi copiilor o 
oglindă de buzunar ca să poată vedea ce au între picioare 
şi să devină astfel «oameni de ştiinţă» care-şi cunosc 
corpul. Un prilej firesc pentru astfel de explorări este baia. 
Nu uitaţi că e absolut obligatoriu ca dvs. să fiţi de faţă şi să 
supervizaţi această cunoaştere a corpului. Bineînţeles că 
se poate întâmpla ca unul dintre copiii dvs. să spună «nu 
vreau». lar cine spune nu trebuie ascultat întotdeauna. 
Dacă unul dintre copii nu vrea să se cerceteze, el trebuie 
ascultat. Când copiii fac baie, părinţii trebuie să fie, dacă 
nu prezenţi, cel puţin suficient de aproape ca să poată 
proteja nevoia de intimitate a fiecărui copil. 


CORPUL FETELOR 

«Băieţii au două deschizături între picioare. Dar 
fetele câte deschizături au?» Aproape întotdeauna, copiii 
din clasele la care predau răspund: «Una.» 

Noi, adulții, suntem cei care dăm informaţii 
incomplete atunci când le spunem că băieţii au penis şi 
fetele vagin. Copiii înţeleg din asta că fetele au o 
deschizătură uriaşă între picioare şi că pe-acolo iese afară 
totul; sau cred că «vagin» e denumirea generică pentru tot 
ce se află între picioarele unei femei. De aceea e mult mai 
bine dacă spunem că băieţii au penis şi fetele vulvă. 

Cuvântul «vulvă» denumeşte partea externă a 
organului genital feminin. Ea e făcută din nişte pliuri ale 
pielii. Cuvântul ştiinţific pentru aceste pliuri este labii, 
care înseamnă «buze». 

Smegma e numele secreţiilor brânzoase de culoare 
albă care se formează între pliurile vulvei şi sub prepuţul 
penisului. Smegma este produsă pentru a curăța şi lubrifia, 
deci e ceva normal şi sănătos de care nu trebuie să ne fie 
deloc ruşine. Copiii trebuie învăţaţi s-o spele, la fel de 
firesc cum îi învăţăm să se spele după urechi. 

La capătul din faţă al vulvei, acolo unde pliurile pielii 
se unesc, există o parte a corpului numită clitoris. 
Porțiunea vizibilă a clitorisului e mare cât vârful degetului 
unui bebeluş și poate să se ridice - să aibă erecţie - când 
fata sau femeia se excită sexual. 

Totuşi clitorisul nu face exerciţii de erecţie aşa cum 
face penisul. Senzaţia de «ticăit» despre care spun uneori 
fetele se datorează surplusului de sânge din zona genitală 
în timpul excitaţiei sexuale. Umiditatea vaginului poate 
creşte şi ea în timpul excitaţiei. Acesta e probabil 
momentul cel mai potrivit să spuneţi că toţi copiii se nasc 
cu capacitatea de a avea orgasm, iar senzaţia de excitație 
în 

«La ce e bun clitorisul?» 

«Nu că aş vrea eu să se întâmple, dar mi se întâmplă 
şi vreau să ştiu de ce. Din când în când simt că parcă îmi 

ticăie ceva între picioare. (Sunt fată.)» 

zona genitală poate apărea la copii încă de la vârste 
foarte fragede. Copiii care nu sunt instruiri cu privire la 
aceste reacţii foarte normale se pot simţi ruşinaţi sau 
vinovaţi în astfel de situaţii. 

Dacă primesc de la părinţi mesaje sănătoase, de 
acceptare, copiii le vor spune deseori că au avut erecţii sau 
că le-a «palpitat» vaginul când s-au uitat la imagini erotice 
la televizor. Când o fetiţă de doi ani care urmăreşte o 
scenă de dormitor dintr-un serial îi spune mamei: «Mami, 
când mă uit la oamenii ăia simt că-mi ticăie ceva», un 
răspuns potrivit din partea mamei poate fi: «Da puişor, e 
normal, şi nu te speria, o să se oprească imediat.» 

Adulții trebuie totodată să le spună copiilor lor că, 
deşi aceste senzaţii sunt normale şi sănătoase, ele sunt 
foarte intime. Că nu e politicos să spună şi altora, care s-ar 
putea să nu fie interesaţi de excitaţiile lor sexuale. Cu 
mama şi tata e altceva, lor le pot spune, dar poate că 
bunica sau vecina sau cei care vin în vizită nu vor să afle. 
Este un alt exemplu de bune maniere, sfaturi sănătoase şi 
respect pentru intimitate. 

Să mergem mai departe: chiar în spatele clitorisului 
se află uretra, pe unde iese urina. În spatele uretrei se află 
vaginul, pe unde iese afară bebeluşul la naştere. Vaginul 
este lung cam cât degetul nostru mijlociu de la mână şi se 
lărgeşte cam 10 centimetri ca să lase copilul să iasă. Un 
detaliu ştiinţific foarte important pe care trebuie să-l afle 
copilul dvs. este că imediat ce bebeluşul a ieşit afară 
vaginul se închide la loc. Nu e cazul să creadă că femeile 
îşi văd liniştite de treabă cu nişte găuri negre uriaşe între 
picioare! 

Poveşti adevărate 

O mămică mi-a spus că, într-o zi, soţul ei, care tocmai 
adusese acasă copilul lor de cinci ani de la grădiniţă, a 
întrebat-o intrigat: «Dragă, nu cumva ştii tu de ce-l învaţă 
la grădiniţă pe George al nostru că femeile au gin?» 

Despre vagin, eu le spun copiilor foarte mici cam aşa: 

Vaginul este deschizătura sau orificiul cel mai curat din 
întreg corpul omenesc. Produce tot timpul umezeală (sau 
secreție), la fel ca ochii. Uneori, în timpul zilei, umezeala 
asta iese afară din vagin şi o poţi vedea pe hârtia de 
toaletă: în cea mai mare parte a lunii parcă ar fi apă, dar 
atunci când ovarul dă drumul unui ovul (sau ou), arată ca 
albuşul de ou crud. Acesta e momentul din lună când 
femeia are şansele cele mai mari să rămână gravidă. 
Uneori, secreția scursă afară se usucă pe chilot şi face o 
pată albicioasă sau gălbuie. Dacă vedeţi aşa ceva, e semn 
bun: înseamnă că vaginul vostru este curat şi sănătos. 

Vaginul este orificiul prin care iese afară bebeluşul, 
dar şi locul pe unde intră penisul pentru a duce 
spermatozoizii. Când femeia e bucuroasă că va avea 
contact sexual, vaginul ei chiar se deschide puţin pentru a 
lăsa penisul să intre şi produce mai multă umezeală, 
devenind alunecos, pentru ca penisul să intre uşor şi fără 
durere. Când o femeie nu e prea sigură că vrea să facă sex, 
când îi este ruşine sau se simte vinovată, se poate întâmpla 
ca vaginul ei să nu mai producă surplusul de secreție ori să 
nu se deschidă. In acest caz, contactul sexual poate fi 
dureros. Când cineva o obligă pe o femeie să aibă contact 
sexual (ceea ce se numeşte viol sau agresiune sexuală), 
pielea şi țesutul dinăuntru se pot rupe, şi asta e foarte 
dureros. 

Din nou, cine spune nu trebuie ascultat întotdeauna. 
Contactul sexual este pentru adulţi şi, chiar dacă ai 
devenit adult, nu trebuie să faci sex dacă nu vrei acest 
lucru. De fapt, poţi trăi o viaţă întreagă fără să faci sex 
dacă tu nu vrei. In acest punct, mulţi copii vor spune: «Eu 
n-o să fac sex niciodată.» Părinţii le pot răspunde că, şi 
dacă va fi aşa, tot trebuie să înveţe cum funcţionează 
corpul lor şi cum să aibă grijă de el: «Şi dacă eşti şi dacă 
nu eşti activ sexual, tot ai o sănătate sexuală şi tot trebuie 
s-o îngrijeşti.» 

În sfârşit, în spatele vaginului se află anusul, prin 
care iese scaunul. Deci fetele au trei deschizături (sau 

orificii) între picioare: uretra, vaginul şi anusul. 

DE UNDE VIN COPIII? 

lată cum le explic eu acest lucru elevilor la orele de 
ştiinţa corpului: când spermatozoidul a ajuns la ovul, 
începe să crească un bebeluş. Bebeluşul creşte în uter, un 
fel de sac cu pereţii făcuţi din muşchi puternici, aflat în 
spatele vezicii, în partea de jos a pelvisului (sau 
abdomenului). Uterul stă deasupra vaginului şi e mare cam 
cât patru din degetele voastre puse laolaltă. 

Uterul se lărgeşte din ce în ce mai mult în timp ce 
bebeluşul creşte înăuntrul lui. Creşte tot mai mare în 
partea din faţă a femeii. Nu este politicos şi nici drept să 
spunem despre o femeie gravidă că e «grasă». Nu e grasă, 
doar «s-a lărgit». Bebeluşul trebuie să crească undeva, iar 
în interiorul abdomenului nu poate pentru că această parte 
a corpului este umplută cu intestine. După naşterea 
bebeluşului, uterul se face din nou mic; se strânge asemeni 
unui balon dezumflat. 

Bebeluşul creşte de fapt în două învelişuri puse unul 
într-altul: cel din afară, făcut din muşchi, se cheamă uter; 
cel dinăuntru e plin cu apă. Natura a făcut această apă 
(sau lichid amniotic) pentru ca bebeluşul să fie protejat. 
Dacă mama cade sau suferă un accident, bebeluşul se 
leagănă în apă şi nu păţeşte nimic. 

Sigur că dacă bebeluşul se află sub apă, el nu poate 
respira sau mânca, aşa că e legat de buric (sau ombilic) cu 
un cordon ombilical care e larg deschis către peretele 
uterului. Vasele de sânge din cordon îl aprovizionează pe 
bebeluş cu oxigen, vitamine şi substanţe hrănitoare 
provenite din sângele mamei. Bebeluşul nu primeşte 
mâncare adevărată, adică mazăre, cartofi prăjiţi, sau ce 
mănâncă mama lui, pentru că stomacul lui nu ştie încă să 
facă nimic. Este bine că bebeluşul nu primeşte mâncare 
adevărată pentru că altfel s-ar umple de caca acolo 
înăuntru şi asta n-ar fi deloc plăcut! 

Când vine timpul ca bebeluşul să se nască, muşchii 
puternici ai uterului încep să se încordeze şi să se relaxeze 

şi iar să se încordeze şi să se relaxeze. Acestea se numesc 
contracţii. Contracţiile durează de obicei câteva ore. 

În acest punct, ador să le spun copiilor că bebeluşului 
îi plac la nebunie contracţiile. El simte de fapt nişte 
îmbrăţişări uriaşe, care-l ajută să înveţe să respire. (Când 
ajung cu explicaţiile aici, unii dintre părinţii care mă 
ascultă au lacrimi în ochi. Multe femei mi-au spus: «Ce 
bine ar fi fost dacă ştiam asta când eram în travaliu!») 

După câteva ore, datorită contracţiilor, punga cu apă 
se rupe şi apa curge de-a lungul vaginului, udându-l şi 
făcându-l alunecos asemeni unui tobogan cu apă. Aşa că 
prima dată când v-aţi dat pe tobogan a fost la naştere, 
când aţi alunecat afară prin vaginul mămicilor voastre. 
Este ceva foarte plăcut pentru copil, dar tare chinuitor 
pentru mamă. 

Poveşti adevărate în timp ce se aflau la bazinul de 
înot, o mamă şi fetiţa ei văd trecând o femeie cu cinci sau 
şase copii mici. Fetiţa o roagă pe mama ei s-o ajute să 
numere copiii. Când ajung la şase, fetiţa oftează şi spune: 
«Doamne, ce obosit trebuie să mai fie vaginul ei!» 

Uneori mama nu poate împinge bebeluşul afară din 
vagin şi doctorul trebuie să-i facă o tăietură în uter ca să 
scoată copilul. Asta se cheamă naştere prin cezariană. 

Sunt întrebată foarte des: «Dar de ce plânge 
bebeluşul când iese afară?» Răspunsul este că bebeluşul 
nu plânge neapărat când iese afară. Unii plâng pentru că 
lumina este prea puternică sau pentru că e frig. Dar mulţi 
copii vin pe lume zâmbind sau chiar gângurind. În zilele 
noastre, bebeluşii nu mai sunt ţinuţi de călcâie, cu capul în 
jos, după naştere, pentru că asta le poate vătăma coloana 
vertebrală; şi nici nu mai sunt plesniţi. Nu mai vrem ca ei 
să plângă. Bebeluşii au nevoie să respire adânc şi liniştit şi 
de aceea acum îi punem imediat la pieptul mamei ca să se 
simtă în siguranţă. 

Când bebeluşul respiră normal, medicul sau moaşa 
taie cordonul ombilical cu un foarfece foarte curat. Este ca 
şi cum ţi-ai tăia părul: nici bebeluşul, nici mama nu simt 

vreo durere. Câteva zile mai târziu, bucăţica de cordon 
rămasă se usucă şi cade, în acest timp, buricul s-a închis 
cu o cicatrice şi nu se va mai deschide niciodată. Aceasta e 
prima cicatrice din viaţa voastră. Nu se ştie de ce, dar unii 
dintre noi avem cicatricea ieşită în afară, iar alţii băgată 
înăuntru. 

La câteva minute după ce bebeluşul s-a născut, când 
uterul începe să se strângă, mamei i se cere să ajute la 
scoaterea celeilalte părţi a cordonului ombilical. Unii copii 
cred că doctorul împinge această bucată înapoi pentru a fi 
refolosită la următorul copil, însă adevărul este că fiecare 
copil are propriul lui cordon. 

CINE POATE SĂ CREADĂ AŞA CEVA? 

Am să vă povestesc acum o istorioară adevărată care 
confirmă atât ideea că educaţia sexuală este un mijloc 
înţelept de prevenire a abuzurilor, cât şi faptul că un copil 
are capacitatea să înţeleagă «adevărurile vieţii» chiar şi la 
vârstă mică. 

Mama unui copil preşcolar mi-a spus odată că, deşi 
lucra de mulţi ani ca procuror specializat în delicte 
sexuale, nu întâlnise niciodată o victimă copil care să fi 
avut cunoştinţe de sănătate sexuală. De aceea, ea şi soţul 
ei au hotărât instinctiv că e bine să-l înveţe pe copilul lor 
denumirile ştiinţifice ale organelor genitale şi lucruri 
elementare despre reproducere. Când avea cinci ani, 
copilul a văzut împreună cu părinţii un desen animat în 
care apăreau nişte imagini cu copii şi pui de animale aduşi 
în cioc de berze. Copilul s-a arătat cât se poate de curios: 
«Asta ce mai e?» 

Părinţii i-au explicat că mai demult părinţii obişnuiau 
să le spună copiilor că bebeluşii sunt aduşi de berze. Plin 
de uimire, copilul i-a întrebat: «Păi cine poate să creadă 
aşa ceva?» 

Chiar aşa, cine? 

CUM LE EXPLICĂM COPIILOR MICI MENSTRUAŢIA 

Este întotdeauna o bună idee să le explici copiilor 
mici - fie ei băieţi sau fete - ce este menstruaţia. Eu 

obişnuiesc să dau următoarele explicaţii: când corpul unei 
fete începe să crească şi să facă exerciţii pentru mai 
târziu, când fata va deveni om mare, şi uterul ei face un 
exerciţiu. Unele fete încep exerciţiul la vârsta de opt-nouă 
ani, altele mai târziu. 

Care e exerciţiul uterului? El îşi formează înăuntrul 
lui un fel de aşternut pentru viitorul bebeluş. Aşternutul e 
făcut din apă, piele moale, cum avem în gură, şi puţin 
sânge. În fiecare lună, dacă în el nu se află niciun bebeluş, 
uterul schimbă aşternutul, iar cel vechi se scurge încetul 
cu încetul prin vagin. Arată ca nişte picături de sânge, dar 
de fapt e mai mult apă. Este curat şi sănătos, şi femeile îl 
numesc «ciclu». Denumirea ştiinţifică este menstruaţie. 

În această perioadă a lunii, fata trebuie să-şi pună 
absorbante în care să se strângă sângele. Reclamele de la 
televiziune sunt foarte ciudate - cu absorbante care se 
îmbibă cu apă albastră sau care au aripi şi pot zbura! în 
realitate, absorbantele se lipesc pe partea dintre picioare a 
chilotului şi stau sub vagin ca să adune toate picăturile. 
Unele femei folosesc tampoane vaginale, numite aşa 
pentru că se introduc în vagin (dar 

«De ce folosesc apă albastră?» «Ce sunt chestiile 
alea cu aripi de la reclame?» 

au un fir de aţă groasă care rămâne afară) pentru a 
absorbi picăturile dinăuntru. 

Trebuie să ne bucurăm că femeile şi fetele au ciclu. 
Asta înseamnă că trupul lor se pregăteşte pentru 
momentul când va avea înăuntru un bebeluş. 

Când discutaţi cu fetele despre tampoane vaginale, 
reamintiţi-le că vaginul nu este mai lung decât degetul lor 
mijlociu, aşa că tamponul nu se poate pierde acolo. lar aţa 
de la capătul lui nu se va rupe. Puteţi să le mai spuneţi şi 
că tamponul este făcut din bumbac în care s-au adăugat 
nişte substanţe care să reţină lichidul în tampon. Eu le mai 
spun copiilor şi că există femei, ce-i drept foarte puţine, 
care fac de la tampoanele vaginale o infecţie bacteriană 
numită sindromul şocului toxic. Unele fete sunt pur şi 

simplu îngrozite de acest posibil efect al tampoanelor, iar 
eu le răspund astfel: «Nu vă obligă nimeni să folosiţi 
tampoane vaginale dacă nu vreţi, puteţi folosi numai 
absorbante obişnuite. Este alegerea voastră personală.» 

Unele mame îşi fac fără nicio problemă toaleta când 
sunt la menstruaţie în faţa copiilor şi le vorbesc fără 
inhibiţii despre produsele igienice. Alte mame au nevoie de 
intimitate şi nu se simt în largul lor când sunt surprinse în 
astfel de momente. Un model «corect» de comportament 
nu există, exceptând disponibilitatea de a le vorbi copiilor 
despre menstruaţie ca proces curat şi sănătos. 

S-ar putea să nu aveţi prea mare tragere de inimă 
pentru genul acesta de discuţii când copiii dvs. sunt încă 
mici, dar credeţi-mă, merită efortul. De ce? Ascultaţi 
întâmplarea care urmează. 

O mămică l-a luat odată şi pe soţul ei la orele mele, în 
ciuda protestelor lui. În mod evident, omul era cam 
stânjenit şi s-a holbat la mine, tot timpul cât am vorbit, de 
parcă venisem de pe Marte. La întoarcerea acasă n-a fost 
prea vorbăreţ, a spus doar că învățase totuşi «câteva 
lucruri» şi că, dat fiind că aveau două fete, fusese poate 
bine că participase la prezentare. Câteva săptămâni mai 
târziu, într-o dimineaţă, cele două fetiţe ale cuplului, 
ambele de vârstă preşcolară, ca de obicei - hop în patul 
părinţilor. În acel moment, mama a observat că îi venise 
ciclul peste noapte şi a plecat repede la baie. Fetiţele au 
observat pata de pe cearşaf şi au întrebat, puţin speriate, 
ce se întâmplase. 

Din baie, mama îl putea auzi pe soţ cum le vorbea 
fetelor, în timp ce strângea aşternutul, despre menstruaţie 
«... folosind exact cuvintele tale, Meg, şi descurcându-se 
de minune. Reuşea ca totul să pară natural, curat şi 
sănătos. Le-a spus şi că atunci când or să aibă şi ele ciclu 
va fi foarte mândru „pentru că înseamnă că organismul 
vostru exersează pentru a deveni adult” ». 

Încă mi se mai umezesc ochii de lacrimi când mă 
gândesc la acel tată minunat, care se străduia să fie calm 

şi matur şi se bucura să-şi instruiască fiicele. Dar poanta 
întâmplării este că fetele, după ce l-au ascultat cu atenţie 
şi au pus câteva întrebări, au ridicat din umeri şi i-au spus: 
«Am înţeles, da' acum, tati, nu ne faci şi nouă nişte 
omletă?» 

VISE UMEDE ŞI TESTICULE 

Nu uitaţi să le spuneţi copiilor că şi corpurile 
băieţilor se antrenează pentru maturitate. Băieţii au ceea 
ce se cheamă «vise umede». Denumirea ştiinţifică este 
ejaculări nocturne sau emisii nocturne de spermă. 

Imi place să explic visele umede în felul următor: 
Când băieţii ajung pe la opt-nouă ani sau ceva mai târziu, 
testiculele lor încep să facă exerciţii de producere a 
spermei. În unele nopţi, când băieţii sunt cufundaţi într-un 
somn adânc, surplusul de spermă iese din penis. Nu iese 
decât o lingură de lichid alb ca laptele şi face o mică pată 
umedă pe pijama sau între picioare. Este ceva curat şi 
sănătos şi trebuie să fim bucuroşi că şi corpul băieţilor 
face exerciţii pentru mai târziu, când vor fi oameni mari. 

Intotdeauna le atrag atenţia părinţilor şi copiilor că 
menstruaţia şi ejaculările nocturne sunt funcţii normale, 
sănătoase. Ele sunt ceva intim, desigur, dar nu şi secret. 
Toată lumea ştie că ele există, iar când învăţăm despre ele 
învăţăm ştiinţă şi învăţăm despre sănătate. 

ATENŢIE LA PREZERVATIVE! 

De mai bine de 20 de ani, la insistenţele părinţilor, le 
vorbesc copiilor mici şi celor de vârstă şcolară despre 
prezervative. Copiii găsesc prezervative aruncate peste tot 
- în parcuri, pe plajă, pe stradă sau în curţile şcolilor. Mulţi 
părinţi au primit în familie mesaje negative despre 
prezervative: numai prostituatele le folosesc, sunt 
murdare, sunt făcute pentru oameni bolnavi... Am văzut 
părinţi privind dezgustaţi la prezervativele pe care le scot 
din trusa mea de materiale didactice. 

Prefer să încep discuţiile despre prezervativ într-o 
notă pozitivă: «Prezervativele sunt curate şi sănătoase 
atunci când le cumperi. Sunt făcute din acelaşi cauciuc 

(latex) ca mănuşile pe care le poartă doctorii.» Aduc 
întotdeauna un prezervativ de bună calitate, în niciun caz 
unul colorat sau făcut special pentru farse, ca să-l arăt 
copiilor. Bag două degete în prezervativ şi continui: «Când 
doi adulţi se iubesc foarte mult, le place să facă foarte des 
sex.» în acest punct, cum era de aşteptat, aud gemete şi 
chiuituri din fundul clasei şi profit de ocazie ca să adaug: 
«Dacă părinţii voştri mai fac încă sex, sunteţi nişte copii 
norocoşi, fiindcă înseamnă că se iubesc foarte mult.» Văd 
atunci zâmbete fugare fluturând pe multe feţe, pentru că 
majoritatea copiilor ştiu că părinţii lor fac sex, dar nimeni 
nu le-a spus dacă asta e bine sau rău. 

Trec mai departe: «Deşi este posibil ca părinţii să 
facă sex până la adânci bătrâneţi, probabil că nu doresc să 
aibă 35 de copii.» (De regulă, copiii se declară în cor de 
acord cu mine în această privinţă.) «Aşa că bărbaţii îşi pun 
prezervative pe penis, şi atunci când penisul intră în vagin 
şi din el iese sperma, ea rămâne în prezervativ şi nu mai 
ajunge în corpul femeii ca să se facă un copil.» Copiii 
răsuflă atunci uşuraţi şi par să se fi lămurit brusc de ceva. 

Acum vine partea referitoare la precauţii: «După ce 
au făcut sex, oamenii cu bun-simt dau prezervativul jos, îl 
învelesc în hârtie igienică şi-l aruncă în coşul de gunoi de- 
acasă. Uneori însă, oamenii n-au bun-simţ şi aruncă 
prezervativele în parcuri, în curţile şcolilor sau pe plajă, 
unde pot fi găsite de copii. Şi ele nu arată întotdeauna ca 
prezervativul pe care vi l-am arătat eu. Uneori au altă 
culoare sau au chiar desene pe ele. (Aici fac o pauză.) 
Arată ca nişte baloane, dar nu trebuie să le luaţi de pe jos. 
Lăsaţi-le şi spuneţi-i unui adult ce-aţi găsit. Nu e în niciun 
caz treaba voastră să luaţi de pe jos prezervative şi să le 
aruncaţi la gunoi.» 

Am început să le arăt copiilor şi prezervativul 
feminin, recent introdus, pentru că în ultimul timp au 
început să apară şi din astea pe stradă. Un băiat mi-a spus 
odată: «Da' chiar mă bucur că mi-ai zis ce este, fiindcă l-aş 
fi luat acasă şi mi-aş fi pus bilele de la jocuri în el.» 

Adevărul este că arată ca nişte punguţe perfecte pentru 
bile! 

Deşi nu am cunoştinţă de copii care să se fi 
îmbolnăvit de la prezervative folosite, trebuie să fim totuşi 
precauţi, mai ales în privinţa viruşilor de hepatită care pot 
supravieţui multă vreme în fluidele corpului omenesc după 
ce acestea s-au uscat. Şi există cam mulţi copii care 
povestesc că au găsit prezervative şi au încercat să le 
umfle ori să le facă bombe cu apă. 

În încheiere, îmi place să revin la mesajul pozitiv cu 
privire la prezervativ: «Prezervativele sunt la fel ca 
batistele de hârtie: când le cumperi de la magazin sunt 
foarte curate şi sănătoase pentru că împiedică microbii să 
treacă de la o persoană la alta. Aşa cum nu iei niciodată de 
pe jos şerveţele aruncate pe stradă, nu lua de pe jos nici 
prezervative.» 

O mămică mi-a povestit că odată se afla într-o staţie 
de autobuz împreună cu băieţii ei de cinci şi de zece ani, 
când mezinul a descoperit în rigolă un prezervativ. A simţit 
că i se opreşte inima în loc de spaimă şi a smucit copilul la 
o parte pentru că nu ştia ce să-i spună. Atunci i-a sărit în 
ajutor băiatul cel mare: 

— Alex, nu cumva să te atingi de chestia aia! Bărbaţii 
folosesc aşa ceva când fac sex şi s-ar putea să aibă nişte 
microbi superpericuloşi. 

— Bine, i-a răspuns cel mic, da' mă laşi să mă uit pe 
revista ta? 

Mama, copleşită de recunoştinţă şi admiraţie, l-a 
întrebat mai târziu pe cel mare de unde ştie asemenea 
lucruri. 

— Păi am învăţat despre asta la şcoală, la ora de 
ştiinţa corpului, a spus el scurt şi fără să pară deloc jenat. 

Rezumat: 2 - 4 ani 

La această vârstă, copilul dvs. trebuie să ştie: 

numele organelor genitale - penis, testicule, scrot, 
anus, vulvă, labii, vagin, clitoris, uter, ovare că 
reproducerea are loc atunci când spermatozoidul unui 

bărbat se uneşte cu ovulul unei femei în timpul contactului 
sexual că bebeluşul creşte în uter că bebeluşul se naşte 
prin vagin elemente de bază despre menstruaţie şi 
ejaculările nocturne ca procese curate şi sănătoase să nu 
pună mâna pe prezervative aruncate 

Grupa de vârstă 5 - 8 ani: 

umorul de toaletă 

«Cum intră penisul unui bărbat în vaginul unei 
doamne?» 

«Cum ştii în care deschizătură să pui tamponul?» 

«De ce miros gazele?» 

«Cum respiri când te săruţi?» 

În şcoala primară, glumele şi bancurile cele mai 
preţuite de copii sunt legate într-un fel sau altul de lenjeria 
intimă sau de fundul gol. Nu ştiu cum reuşesc, dar fac 
orice cuvânt să rimeze cu pipi, caca şi diaree. La vârsta 
asta copiii sunt de-a dreptul fascinaţi de excreţie şi în 
special de diaree. Distracţia lor favorită e pârţâitul. 

Dacă stai puţin să te gândeşti, vei descoperi că ai 
destule cunoştinţe, ba chiar şi rude, care au rămas la acest 
nivel. (Să îndrăznesc oare să spun că majoritatea sunt 
bărbaţi?) 

Părerea mea este că fascinația copiilor de această 
vârstă pentru excreţie se datorează confuziei din mintea 
lor între sistemul digestiv şi cel reproducător. Excreţia e 
investită astfel cu o putere uriaşă. Toate chicotelile, 
bancurile, rimele, ca şi obsesia pentru anus nu reprezintă 
altceva decât un mijloc de a explora sexualitatea. Noi, 
adulţii, în imaturitatea noastră, sporim confuzia din mintea 
copiilor atunci când le spunem că bebeluşii cresc în stomac 
sau în burtă. Ba le mai spunem şi că femeile au «ouă», iar 
bărbaţii «sămânță» - lucruri legate în mod evident de 
alimente şi digestie. In chip firesc, copilul presupune din 
toate astea că femeia mănâncă sau înghite ceva pentru ca 
bebeluşul să ajungă în stomacul ei, mulţi imaginându-şi că 
nou-născutul va fi scos de-acolo fie prin defecaţie, fie 
asemenea vomei, fie prin buricul care se va deschide larg. 

(Şi de aici întrebarea: «De ce-or mai fi având şi băieţii 
buric?») 

Poveşti adevărate 

La o şedinţă cu familia, într-o clasă primară: 

Ajung la partea când spun «... şi tatăl îşi introduce 
penisul în vaginul mamei pentru a duce sperma...», când 
un îngeraş de cinci ani intervine: «Aoleu, când o să cresc 
mare şi o să mă căsătoresc va trebui să-i spun asta nevesti- 
mii şi-o să fie foarte mirată!» 

— Dar poate că o să ştie deja. 

— Ba nu, n-o să ştie şi o să fie tare ruşinată. 

— Dar poate că a participat şi ea la o lecţie de ştiinţă 
ca asta. 

— Ba nu cred, soţia mea în niciun caz. 

— Poate că se află chiar acum cu noi în sală! 

La care copilul se uită repede de jur-împrejur şi zice: 

— Ntt, nu m-aş însura cu niciuna din fetele astea! 

Sunt uimita de fiecare dată când descopăr părinţi 
care preferă să le explice copiilor lor că doctorul taie burta 
mamei pentru a scoate bebeluşul, în loc să le spună despre 
naşterea vaginală. (Apropo, dacă aţi născut prin cezariană, 
e foarte bine să-i spuneţi copilului asta, dar, vă rog mult, 
nu afirmaţii că aşa se nasc toți copiii.) 

Să nu fim însă nedrepţi cu acei părinţi care, deşi au 
reuşit să vorbească deschis şi fără ocolişuri cu copiii lor 
preşcolari sau de şcoală primară, tot îi găsesc tăvălindu-se 
pe jos de râs, în compania prietenilor lor, la auzul glumelor 
şi aluziilor «de toaletă». Nu vă speriaţi că aveţi nişte copii 
cretini! Pur şi simplu ei ştiu cum să se poarte pentru a fi 
acceptaţi în grupul copiilor de vârsta lor; reacţionează la 
presiunea grupului, nimic mai mult. 

Un studiu pe care l-am citit de curând arăta că doar 
30% dintre părinţi vorbesc despre sănătatea sexuală cu 
copiii lor cât timp aceştia sunt încă în creştere. Imaginaţi- 
vă cât de puţini sunt cei care vorbesc cu copiii de vârste 
foarte mici! Deci când copilul dvs. ajunge la grădiniţă sau 
la şcoală, majoritatea colegilor lui nu ştiu nimic, aşa că se 

folosesc de glumele «de toaletă» ca să exploreze subiectul. 
Dacă v-aţi instruit copilul, s-ar putea ca el să vă întrebe: 
«De ce face Billy tot timpul glume cu banane şi negrişori 
cu păr creţ?» sau «Da' de ce a râs toată lumea la 
emisiunea de la televizor când a auzit cuvântul păsărică?» 
Mulţi adulţi rămân blocaţi toată viaţa la acest nivel şi nu 
pot discuta despre niciun aspect legat de sănătatea 
sexuală fără să transforme totul într-o glumă. De fapt, sunt 
momente când întreaga societate pare blocată la acest 
nivel. Amintiţi-vă de bancurile cu Lorena Bobbitt, cu SIDA 
sau cu prezervative. 

În sfârşit, să nu uităm că etapele sunt elastice - se 
pot lungi sau contracta. Dacă, de exemplu, aveţi un copil 
de patru ani şi altul de şase, probabil că mezinul a fost 
familiarizat înainte de vreme cu glumele de toaletă prin 
intermediul celui mare. Sau, dacă v-aţi instruit foarte bine 
copilul de patru ani şi în jurul lui nu se află decât adulţi 
care privesc cu maturitate chestiunile legate de sex, acel 
copil poate să sară peste etapa glumelor de toaletă. 

Poveşti adevărate 

O mamă îmi spunea odată cât de bucuroasă fusese că 
am venit să predau ore copiilor, pentru că ea nu-i spusese 
încă băiatului ei nicio vorbă despre sănătatea sexuală. 

După ore, în timp ce mergeau împreună spre casă, 
mama îl întrebă pe băieţel: «Ce zici, n-a fost grozavă lecţia 
despre corpul omenesc?» «Ba da, răspunse el, numai că o 
parte din lecţie a fost în limba franceză, nu-i aşa, mami?» 

Un băiat de şase ani discuta cu tatăl lui după o lecţie 
de ştiinţa corpului: 

«Tati, ia încearcă tu să fii om de ştiinţă şi să-mi 
explici: cum reuşești să-ţi pui tu penisul să dea drumul la 
spermă în vaginul unei doamne?» 

CURIOZITATEA TEHNICĂ 

O trăsătură minunată, care se manifestă din plin la 
copiii între cinci şi opt ani şi bine ar fi să-i caracterizeze 
toată viaţa, este curiozitatea tehnică. Altfel spus, ei au 
capacitatea de a întreba fără sfială sau ezitare: «Cum 

funcţionează de fapt chestia asta?» Daţi-mi voie să vă 
ilustrez cât de frumos acceptă ei detaliile tehnice. 

Într-o după-amiază, mă aflam în faţa unui grup 
numeros de copii până în opt ani aşezaţi în faţa părinţilor 
lor. Ajunsesem la partea când spun «... penisul bărbatului 
intră în vaginul femeii pentru a duce spermatozoidul la 
ovul». Înainte să mai pot adăuga ceva, o fetiţă de şase ani 
a ridicat mâna: 

«Staţi un pic, a zis ea, unde fac oamenii aşa ceva?» 

A aşteptat imperturbabilă ca părinţii să se oprească 
din râs, după care a continuat: «Adică poţi s-o faci şi acasă 
sau trebuie să mergi la spital pentru chestia asta?» 

Mi-am dat imediat seama după tonul întrebării că se 
aştepta să-i confirm că «se merge la spital, unde doctorii şi 
asistentele supraveghează cu atenţie acest proces». Le 
atrag mereu atenţia elevilor mei că le predau ore de ştiinţă 
despre corpul omenesc, aşa că i-am răspuns: «Draga mea, 
probabil că majoritatea oamenilor fac asta acasă, în patul 
lor, noaptea.» 

«Aha», a spus fetiţa, satisfăcută în mod evident de 
detaliile tehnice. 

Însă micuța ei colegă de bancă a intervenit, spunând 
pe un ton gânditor: «în pat, noaptea... N-am ştiut până 
acum.» După care şi-a încrucişat braţele şi s-a uitat la 
mine întrebătoare: «Şi ce altceva ne mai spui?», gata să 
treacă la următoarea informaţie pe care aş fi putut să i-o 
dau. E un exemplu clasic pentru felul în care cer informaţii 
copiii de această vârstă. Iată şi altele. 

Când le spui copiilor de cinci-şase ani că «penisul 
intră în vaginul femeii pentru a duce sperma la ovul», una 
dintre reacţiile cele mai frecvente este: «Şi cât timp 
trebuie să-l ţină acolo ca s-o ducă?» Adulții cu o atitudine 
imatură faţă de subiect s-ar simţi puşi în încurcătură şi ar 
încerca un răspuns evaziv. Cei maturi ar răspunde însă 
foarte calm şi la obiect: 

«Trebuie să te întinzi pe pat ca să faci sex?» 

«Cât timp trebuie să stea penisul în vagin?» 


«De câte ori trebuie să faci sex pentru a face copil?» 

«Uneori nu e nevoie decât de o secundă, alteori de 
câteva minute.» Mulţi copii aud în familie bârfându-se 
despre unchiul Sid şi mătuşa Alice cum că le-a luat cinci 
ani să facă un copil. Poate e amuzant şi drăguţ când Suzy, 
la şase ani, şi-i închipuie pe unchiul şi mătuşa stând 
împreunaţi vreme de cinci ani, dar nu mai e deloc amuzant 
când tot Suzy, la 15 ani, rămâne gravidă şi spune: «Nu se 
poate să fi rămas gravidă, n-am făcut-o decât o singură 
dată!» sau «Am făcut sex numai sâmbăta» sau «numai de 
un an încoace». 

Ar fi minunat dacă dorinţa de-a şti detalii i-ar 
caracteriza pe copii tot restul vieţii. Părinţii şi profesorii 
trebuie să se bucure din adâncul inimii când li se cer 
detalii tehnice: sunt momentele de aur ale procesului 
didactic. Trataţi fiecare întrebare cu respect şi profitaţi de 
fiecare ocazie care se iveşte pentru a oferi copiilor 
informaţii ştiinţifice şi de sănătate. 

Poate că cel mai important lucru este să nu-ţi pierzi 
niciodată umorul. Savuraţi întrebările, folosirea incorectă 
a cuvintelor, pronunția lor incorectă, înţelegerea lor 
incorectă - nu numai pe ale copiilor, ci şi pe ale dvs. Copiii 
nu suportă să se râdă de ei şi mai ales nu suportă să fie 
luaţi peste picior; însă când râdeţi împreună cu ei se 
bucură din tot sufletul. 

Poveşti adevărate în grupa mare la grădiniţă: 

Meg: La început de tot, nu eraţi mai mari decât un 
bob de nisip. Un copil (strigând): Ba eu n-am fost atât de 
mic! Am avut patru kile când m-am născut, şi frate-miu a 
avut patru jumate. 

COPILUL. SENZUAL 

Unii copii se nasc mai senzuali decât majoritatea. 
Copiilor senzuali le place atât de mult să fie îmbrăţişaţi, 
încât vor îmbrăţişări tot timpul. Uneori sunt foarte 
interesaţi de sâni şi de organele genitale - de cele proprii, 
dar şi de ale dvs! Dacă părinţii nu sunt ei înşiși la fel de 
senzuali, un asemenea copil îi poate aduce la exasperare. 


Poveşti adevărate 

O mamă mi-a povestit odată despre băiatul ei de cinci 
ani care voia să ştie de unde vin bebeluşii. Mama i-a 
explicat atunci întregul proces al actului sexual şi al 
fecundării ovulului. Băieţelul a ascultat-o cu atenţie, după 
care a întrebat: «Bărbatul trebuie să primească o invitaţie 
ca să facă aşa ceva?» 

Intrebare din partea unei mame: «Care e cea mai 
potrivită reacţie când băiatul tău de un an şi opt luni îţi ia 
mâna şi o pune peste penisul lui (în erecţie sau nu), 
cerându-ţi să i-l mângâi?» 

N-are nicio importanţă dacă vă simţiţi sau nu în 
largul dvs. cu un copil senzual - oricum nu vă puteţi 
schimba personalitatea. Cel mai important aici este 
copilul. El va trebui să înveţe care e comportamentul 
adecvat, adică acceptat de societate. Indepărtaţi mâna 
copilului cu multă blândeţe sau trageţi-vă propria mână 
dacă el v-a pus-o peste părţile lui intime. Explicaţi-i că 
asemenea atingeri şi mângâieri nu sunt un lucru 
acceptabil. Puteţi, de pildă, să-i spuneţi: «Astea sunt părţi 
intime ale corpului meu şi nu-mi place să mi le atingă 
alţii.» Sau: «Joey, nu-i frumos să pui mâna pe sânii lui tanti 
Sue, sunt părţi intime. Poţi să stai la ea în braţe, dar nu e 
voie s-o mângâi aşa.» Sau încă: «Nu-i frumos ca eu să-ți 
ating penisul sau să-ţi pup părţile intime. Copiii şi oamenii 
mari nu-şi ating unii altora părţile intime.» Probabil că va 
trebui să repetaţi acest mesaj de mai multe ori, cu 
fermitate. 

Desigur, va trebui să fiţi tot timpul vigilenţi. Uneori, 
faptul că un copil dezvoltă brusc o mare pasiune pentru 
mângâieri poate fi un indiciu că a fost exploatat sau abuzat 
sexual. Nu vă panicaţi. Repetaţi cu blândeţe mesajul 
despre respectarea intimităţii şi urmăriţi-i cu atenţie 
reacţia. Dacă aceasta e mai degrabă pozitivă şi copilul nu 
vă dezvăluie nimic, probabil că n-aveţi niciun motiv de 
îngrijorare. 

COPILUL. TIMID 


Nu toţi copiii intră în categoria «senzualilor». Unii 
copii se nasc cu o fire sau o personalitate foarte timidă. 
Părinţii susţin câteodată că lucrul acesta depinde de sexul 
copilului sau de ordinea naşterii, dar cine ştie care e 
explicaţia reală? 

Am cunoscut cu toţii copii care acasă, în mijlocul 
familiei, sunt ca argintul viu, dar la şcoală sau la o 
petrecere cu prietenii devin foarte timizi. Alţii, dimpotrivă, 
sunt foarte liniştiţi şi extrem de sensibili acasă, ca să 
devină vioi şi exuberanţi la şcoală. Cei care mă 
îngrijorează însă pe mine sunt copiii prea ruşinoși când 
vine vorba de sănătatea sexuală. În primul rând, mi-e 
teamă că părinţii cedează în faţa ezitării unor asemenea 
copii de a participa la orele de sănătate sexuală; sau îi 
învoiesc de la aceste ore, astfel că ei nu vor mai primi 
informaţii care să-i protejeze. Vor avea curajul să pună 
întrebări părinţilor? Vor fi în stare să discearnă care dintre 
poveştile auzite la joacă sunt adevărate şi care nu? Vor 
spune ceva dacă devin victimele unui abuz? Vor fi în stare, 
ca adolescenţi, să-şi impună punctul de vedere într-o 
relaţie? Ca adulţi, vor fi suficient de siguri pe ei pentru a 
lua o decizie corectă şi vor fi în stare, la nevoie, să meargă 
la medic? Cred că părinţii pun realmente în pericol viaţa 
copiilor lor când încearcă să-i ferească de orele de 
sănătate sexuală. 

Poveşti adevărate 

«Într-o zi, când veneam de la şcoală, o maşină s-a 
apropiat de mine şi tipul din maşină m-a întrebat ceva şi eu 
m-am dat mai aproape şi atunci i-am văzut penisul... n-am 
mai povestit nimănui treaba asta. Crezi că ar trebui să le 
spun părinţilor?» «Odată, când eram într-un magazin, un 
bărbat m-a ridicat peste tejghea şi m-a sărutat pe gură. 
Mama a chemat poliţia şi s-au dus să-l caute pe bărbatul 
ăla.» 

Am redat mai sus două relatări care mi-au fost 
adresate - una de la un băiat care nu primise niciun fel de 
educaţie sexuală, cealaltă de la o fetiţă care ştiuse ce să 

facă deoarece mama ei apucase să vorbească cu ea despre 
asemenea lucruri, reuşise s-o facă să se simtă în siguranţă 
şi se străduise din răsputeri s-o ajute să-şi depăşească 
frica. 

Buna mea prietenă Heather Mains, o minunată 
profesoară Montessori, este de părere că părinţii ar trebui 
să-i încurajeze pe copiii timizi să fie deschişi şi să 
privească experienţele dificile ca pe nişte adevărate 
provocări. Dacă vă puteţi convinge copilul că aveţi toată 
încrederea că el poate face un anumit lucru şi că nu va păţi 
nimic dacă-l face, îi veţi oferi un ajutor de nădejde pentru 
toată viaţa. 

Puneţi-vă următoarea întrebare: «Când mă aştept eu, 
ca părinte, ca fiul sau fiica mea să scape de timiditate şi de 
sensibilitatea exagerată? Cum se va întâmpla lucrul acesta 
şi la ce vârstă?» Este nevoie de curaj, atât din partea 
părintelui, cât şi a copilului, pentru a obţine schimbarea, 
dar viaţa copilului o merită cu prisosinţă. 

ABUZUL. SEXUAL 

Nu cu mult timp în urmă, m-am întâlnit din 
întâmplare cu o fostă colegă din primii ani de liceu. 
Depănând noi amintiri, i-am spus la un moment dat ce mult 
au însemnat pentru mine sfaturile înțelepte ale tatălui ei - 
profesorul meu de muzică la vremea aceea -, la care ea mi- 
a replicat: «Da, a fost şi un tată extraordinar, doar că la 
bătrâneţe a trebuit să-l supraveghem foarte strict.» Mi-a 
povestit pe larg cum tatăl ei, ajuns la 80 de ani, se deplasa 
în cărucior din cauza arteritei. Insă deşi picioarele îi erau 
imobilizate, mâinile îi ajungeau peste tot. După mai multe 
incidente în care bătrânul întrecuse măsura cu mângâiatul 
şi pipăitul nepoților sau tovarăşilor lor de joacă, fosta mea 
colegă şi prietenele ei au decis să nu-l mai lase în preajma 
copiilor. 

Nu vreau nicidecum să insinuez că toţi bunicii 
abuzează sexual de nepoţii lor. Insă este esenţial să 
realizaţi că trebuie să fiţi vigilenţi şi să vă protejaţi, în 
primul rând, propriii copii - nu părinţii, unchii sau socrii -, 

deoarece ei sunt cele mai importante fiinţe din lume 
pentru dvs. 

EXISTĂ ÎNTOTDEAUNA UN MOTIV 

Copiii nu pun niciodată o întrebare din senin. Fie au 
auzit ceva, fie s-a întâmplat ceva - altfel n-ar pune 
întrebarea. Puteţi începe prin a-i întreba pe un ton blând 
de unde au auzit cuvântul respectiv sau cum au aflat 
despre acel lucru. 

Uneori copiii se tachinează între ei cu cuvinte pe care 
de fapt niciunul nu le înţelege şi, oricât de fără griji poate 
părea copilul dvs., sub chipul lui senin se poate ascunde 
multă suferinţă sau teroare lăuntrică. 

În zilele noastre se întâmplă destul de des ca până şi 
copii mai mici să folosească cuvinte precum virgină, sexi, a 
regula, poponar (ba chiar mai rău), plus vorbe din jargonul 
specific şcolii sau cartierului. Fiţi cinstiţi şi recunoaşteţi 
dacă nu ştiţi un cuvânt sau nu puteţi răspunde la o 
întrebare, şi nu minţiţi, nu vă eschivaţi, nu vă lansați în 
tirade despre frecventarea copiilor «răi». 

Cred că e extrem de important să nu uităm că la 
această vârstă copiii pun câteodată întrebări de tip 
«tehnic» pentru că li s-a întâmplat ceva. Următorul caz 
este o poveste foarte tristă, însă relevantă în această 
privinţă. 

Într-o zi de toamnă, am primit un telefon de la o 
mamă care nu-şi putea stăpâni plânsul. Tocmai 
descoperise că fiul ei de şapte ani fusese abuzat în vară de 
către un băiat de 12 ani din acelaşi cartier. Când şi-a 
întrebat copilul de ce nu-i spusese mai devreme, acesta a 
răspuns: «Păi am încercat să-ţi spun! Nu ştii 

Grupa de vârstă 5 - 8 ani: umorul de toaletă / 59 că 
te-am întrebat într-o zi dacă băieţii îşi pun puţa în fundul 
altor băieţi? Mi-ai zis că numai oamenii cu mintea murdară 
fac asta şi n-am vrut să crezi că sunt murdar.» Mama 
descoperise abuzul numai pentru că fiul ei făcuse o infecţie 
gravă. Ca părinţi, nu trebuie să lăsăm fobia pe care o avem 
faţă de anumite practici sexuale să pună în pericol 

sănătatea copiilor noştri. 

Aveţi însă grijă să nu reacţionaţi nici exagerat când 
copilul dvs. pune o întrebare. După ce aţi citit întâmplarea 
de mai sus, aţi putea avea impulsul să vă prindeţi copilul 
de umeri şi să-i cereţi răspicat să vă spună dacă n-a păţit 
ceva. Dar nu veţi reuşi decât să-l speriaţi. Purtaţi-vă calm, 
daţi-i copilului câteva informaţii ştiinţifice de bază, 
observați reacţia lui, întrebaţi-l dacă mai are şi alte 
nelămuriri şi nu uitaţi niciodată că dacă este suficient de 
mare să pună acea întrebare, este suficient de mare să afle 
şi răspunsul. Dacă pare satisfăcut de răspuns, lăudaţi-l că 
v-a pus întrebarea şi daţi-i de înţeles că sunteţi gata să 
reluaţi oricând discuţia: «Dacă şi altă dată vrei să mai afli 
ceva, întreabă-mă fără nicio problemă. Sunt mândru 
(mândră) de tine şi de întrebările pe care mi le pui.» 

CUM VORBIM DESPRE SIDA 

Conform experienţei mele, copiii cei mai îngroziţi de 
boala numită SIDA (sindromul imunodeficienței dobândite) 
sunt preşcolarii şi elevii de şcoală primară. Cred că 
motivul este că ei privesc aceleaşi ştiri, filme şi programe 
de televiziune ca noi toţi, dar nimeni nu se gândeşte să 
discute cu ei despre ce-au văzut. Părinţii găsesc că e mai 
potrivit să discute cu copiii mai mari despre o asemenea 
boală înfricoşătoare, iar aceştia din urmă se exprimă cu 
suficientă uşurinţă pentru a pune întrebări. Copiii mici nu 
au întotdeauna aptitudinea şi vocabularul necesar pentru 
a-şi exprima temerile. 

Unii părinţi se feresc să ofere informaţii sau să 
răspundă la întrebări despre SIDA pentru că ei înşiși sunt 
îngroziţi de boală. O mamă mă întreba: «Cum să-i explici 
ce e SIDA unui copil de opt ani? Nici nu ştii de unde să 
începi! Băiatul meu mă întreabă mereu despre SIDA din 
cauza ştirilor pe care le vede la televizor.» 

Pentru că împărtăşea perspectiva anilor '80 asupra 
acestei boli, mama crezuse că ar fi trebuit să-i explice 
fiului ei ce este homosexualitatea! I-am explicat atât ei, cât 
şi celorlalţi părinţi care participau la prezentarea mea că 

de fapt copiii întreabă dacă nu cumva ei înşiși sunt în 
pericol. Brusc, toţi părinţii din sală au părut uşuraţi. 

Poveşti adevărate 

O mămică mi-a povestit că băieţelul ei de opt ani a 
venit odată plângând de la şcoală, spunându-i că o să 
moară de SIDA. 

Când mama l-a întrebat dacă ştie cum se îmbolnăvesc 
oamenii de SIDA, copilul i-a răspuns: «Da, ştiu. Toţi copiii 
de la şcoală zic că iei SIDA dacă nu porţi prezervativ... şi 
eu n-am purtat niciodată prezervativ!» 

Cea mai importantă informaţie pe care o puteţi oferi 
copiilor dvs., mai mici sau mai mari, este că nu sunt în 
pericol. Oamenii se infectează cu HIV (virusul 
imunodeficienței umane) atunci când fac sex cu persoane 
infectate sau când folosesc ace infectate pentru a-şi injecta 
droguri. Liniştiţi-vă copiii spunându-le că, din moment ce 
nu au relaţii sexuale şi nu folosesc ace de seringă de la alte 
persoane, n-au de ce să se teamă. Înainte ca oamenii de 
ştiinţă să fi descoperit virusul HIV şi boala numită SIDA, 
unii oameni se infectau cu acest virus prin transfuzii cu 
sânge contaminat. În zilele noastre, sângele este testat, şi 
deci copiii nu trebuie să se teamă că se vor îmbolnăvi pe 
această cale. 

Uneori copiii aud de bebeluşi care se nasc infectați 
cu HIV şi urmează să se îmbolnăvească de SIDA. Este 
important să-l asigurăm pe copilul care se teme să nu se fi 
născut şi el aşa că numai bebeluşii ai căror părinţi sunt 
infectați cu HIV sunt în pericol. Şi cum dvs. Părinţii lui) nu 
aţi fost infectați când l-aţi conceput, el n-are de ce să se 
teamă. 

INFORMAŢII ANTICIPÂND PUBERTATEA 

La această vârstă, copiii trebuie să cunoască câteva 
lucruri esenţiale despre schimbările care apar în timpul 
pubertăţii, şi asta din cel puţin două motive. In primul 
rând, trebuie să ştie la ce să se aştepte dacă se vor afla 
cumva printre cei «grăbiţi» să intre în pubertate, astfel 
încât să nu se sperie de modificările prin care va trece 

corpul lor şi să le poată împărtăşi şi chiar sărbători cu 
părinţii. In al doilea rând, vor exista asemenea copii 
«grăbiţi» în jurul lor - în clasă, în tabere, printre prieteni, 
rude ş.a.m.d. Copiii care nu înţeleg despre ce vorbesc cei 
de o seamă cu ei, dar mai ştiutori riscă să se simtă singuri 
sau chiar să fie marginalizaţi. 

Aşa că profitaţi de orice «ocazie didactică». Un bun 
moment pentru a aborda subiectul igienei intime poate fi 
întoarcerea de la cumpărături, când puneţi obiectele în 
rafturi: «Deci tampoanele în dulapul din baie... Apropo, ştii 
cumva pentru ce le cumpăr şi la ce se folosesc?» Nu vă 
mulţumiţi cu un răspuns de genul: «Cum să nu, mi-a spus 
Suzy.» întrebaţi ce i-a spus Suzy sau ce anume ştie copilul 
dvs. «Deodorantul îl ducem la baie. Nu crezi că în curând 
vei avea şi tu nevoie de deodorant?» (citiţi în capitolul 
următor despre «ştiinţa transpiraţiei»). Uneori copiii de 
şapte ani au nevoie de deodorant; şi e posibil ca băieţii de 
opt ani să aibă ejaculări nocturne, iar fetele de aceeaşi 
vârstă să aibă deja menstruaţie. Se mai poate întâmpla ca 
fetelor să înceapă să le crească sânii încă de la şapte ani 
(nişte mici umflături în spatele mameloanelor) şi există 
copii de şapte-opt ani cărora le apar firişoare de păr 
pubian. 

Dacă vă îngrijorează ceva, cereţi vă rog părerea unui 
medic. Există copii care prezintă într-adevăr semne de 
pubertate precoce şi ei trebuie consultaţi de medici 
specialişti în clinici de profil. 

Poveşti adevărate 

Eram într-o clasă a treia şi le încurajam pe fete ca, la 
nevoie, să ceară absorbante de la cabinetul medical al 
şcolii. 

«Asistenta va fi bucuroasă să vă ajute, am spus. Toată 
lumea ştie că fetele au ciclu de la o vârstă încolo.» 

«Chiar şi eu ştiu?» a întrebat un băieţel, plin de 
uimire. 

Colegul lui de bancă a oftat şi i-a spus: «Chiar şi tu, 
Michael. Tocmai ai aflat.» 


Le arătam unor copii de şase-şapte ani nişte 
absorbante igienice, când unul dintre băieţi m-a întrebat: 

— Ce-i ăsta, un absorbant mini, aşa cum vezi la 
televizor? înainte să-i pot răspunde, alt copil a întrebat: 

— Se fabrică şi absorbante Batman, pentru băieţi? 

DISCUŢIILE ÎNAINTE DE CULCARE 

lată un mic sfat practic privind discuţiile cu copiii de 
această vârstă: momentul când copilul merge la culcare 
este cum nu se poate mai potrivit pentru a citi împreună o 
carte despre vreun aspect legat de reproducere sau despre 
felul în care funcţionează corpul omenesc. 

E un moment ideal să ascultați despre necazurile lui 
de la şcoală, despre o emisiune pe care a văzut-o la 
televizor sau despre care i s-a povestit. Un pic de masaj pe 
spate sau la tălpi ajută aproape întotdeauna la dezlegarea 
limbii şi sporeşte siguranţa de care are nevoie un copil 
pentru a-şi împărtăşi marile secrete şi temerile ascunse. 
Mai mult, se creează o obişnuinţă a comunicării cu 
părintele care continuă uneori până târziu, în adolescenţă. 

FIŢI PRECAUŢI 

Unii părinţi nu prea iau în serios această vârstă. Ei 
nu realizează că fiul sau fiica lor creşte pe zi ce trece şi nu 
mai este copilaşul de altă dată. Aceşti părinţi trebuie să 
recunoască întrebările «tehnice», nevoia copilului de a 
«prelucra» informaţia şi de a depăşi vorbirea infantilă. 
Probabil că incidentul care urmează va ilustra ce vreau să 
spun. 

Mă aflam în mijlocul unor copii de clasa a treia şi, în 
timp ce le vorbeam despre cum transportă penisul 
spermatozoizii, copiii au început să vorbească toţi odată, 
spunând «Aha, deci asta înseamnă să faci sex» şi s-au pus, 
ca de obicei, pe chicotit. Unul dintre băieţi, care chicotea 
şi el împreună cu ceilalţi, a zis deodată cu glas răsunător: 
«Mama mea şi cu mine facem sex tot timpul.» 

Am simţit că mi se moaie picioarele şi am văzut că 
învăţătoarea pălise brusc. 

Copilul s-a grăbit să adauge: «Păi da, noi spunem că 

facem sex atunci când stau la ea pe genunchi şi-o pup.» Şi 
mie, şi învăţătoarei ne-a mai venit inima la loc, iar ceilalţi 
copii au început, bineînţeles, să râdă de el. Privind în 
urmă, cred că mămica aceea a fost foarte, foarte 
norocoasă. Învăţătoarea mi-a spus că dacă băieţelul n-ar fi 
revenit cu explicații ea ar fi trebuit, conform 
regulamentului şcolii, să sune la Protecţia copilului şi să 
anunţe descoperirea unui caz de abuz sexual. Nu intra în 
atribuţiile ei să ceară explicaţii sau să încerce să afle ce 
voise de fapt să spună copilul. 

După terminarea orelor, învăţătoarea a sunat acasă la 
băieţel ca să-i spună mamei despre incident. Mama s-a 
arătat jenată, dar a explicat că socotise acel comportament 
«drăguţ» şi nimic mai mult. Nu voia ca băiatul «să afle 
despre realităţile vieţii şi să se maturizeze prea repede». 
Dar copilul avea aproape nouă ani - nu mai era de mult un 
bebeluş! Eu detectez o anume ruşine şi o mare lipsă de 
maturitate în comportamentul acelei mame. Atitudinea ei 
faţă de propriul copil n-a fost corecta. Nu numai că fusese 
la un pas de a fi cercetată pentru abuz sexual, dar îl 
expusese pe băiat glumelor celorlalţi copii şi bârfelor 
părinţilor lor. 

Există prea mulţi părinţi care presupun că dacă 
propriul lor copil este inocent sau neinformat, toţi ceilalţi 
copii sunt la fel. De fapt, copilul dvs. s-ar putea să fie 
singurul sau printre puţinii din grupul său care nu a primit 
informaţii adecvate despre sex şi nu are o perspectivă 
raţională asupra acestui subiect. 

CÂTEVA CONCLUZII DESPRE «INGINERI» 

Când curiozitatea «tehnică» a unui copil nu este 
respectată şi hrănită, când, dimpotrivă, este călcată în 
picioare, ignorată sau ridiculizată, ea va ieşi mereu la 
suprafaţă pe parcursul vieţii lui. Uneori ne e foarte ruşine 
să ne recunoaştem curiozitatea şi o reprimăm, punându-ne 
în situaţii primejdioase. Daţi-mi voie să vă povestesc 
despre tatăl unui copil de opt ani, care a venit odată la ora 
mea pus pe harţă. 


Mi-a spus din start că după părerea lui n-ar trebui să 
se predea educaţia sexuală în şcoala primară şi mi-a mai 
vorbit despre nişte zvonuri alarmante care circulau în 
comunitatea locală cu privire la prezentările mele. I-am 
ascultat tirada, dar n-am avut timp să-i răspund pentru că 
elevii aşteptau să încep. 

După terminarea orei, copiii au plecat la masa de 
prânz, iar eu l-am întrebat pe acel domn ce părere avea 
acum, după ce asistase la lecţie. «Eu unul n-am făcut mai 
mult de patru ani de şcoală, a început el, dar dacă v-aş fi 
avut profesoară când aveam opt ani, toată viaţa mea, fir-ar 
ea să fie, ar fi arătat altfel!» înainte să pot spune o vorbă, 
s-a grăbit să continue: «Aşa că am şi eu nişte întrebări. 
Una ar fi: de ce nu mai respirăm şi acum prin buric?» A 
doua întrebare, legată de comentariile mele despre 
ejaculările nocturne, suna aşa: «Dacă n-am mai dormi 
niciodată, ne-am umple cu spermă şi am exploda?» 

li doresc acelui om minunat tot binele din lume 
pentru întrebările pe care mi le-a pus, aşteptându-se să-i 
răspund folosindu-mă de toată ştiinţa mea. Recunosc că m- 
am simţit mândră de mine. 

Aşa cum le spun copiilor, doriţi-vă să nu vi se termine 
niciodată sacul cu întrebări şi nu încetaţi să le puneţi. Dar, 
mai ales, nu uitaţi că nu există întrebări stupide - nu când 
e vorba de ştiinţa corpului omenesc! 

Rezumat: 5 - 8 ani 

La această vârstă, copilul dvs. trebuie să ştie: 

tot ceea ce trebuie să ştie copiii de 2 - 4 ani şi în 
plus: 

următoarele denumiri ştiinţifice: urină, scaun, vezică, 
uretră (tubul prin care se scurge urina din vezică) 

deosebirea dintre sistemul digestiv şi cel 
reproducător totul despre menstruaţie şi ejaculările 
nocturne câteva informații de bază despre modificările pe 
care le suferă corpul la pubertate. 

Grupa de vârstă 9 - 12 ani: 

dezgustaţii 


«De ce trebuie să vorbeşti despre sex când e atât de 
scârbos?» 

«Cât de mult ţine pubertatea?» 

«Femeile cu sâni mici fac tot atâta lapte ca femeile 
cu sâni mari?» 

«După un vis umed trebuie să te speli?» 

Aceasta e grupa de vârstă care îmi place cel mai 
mult. Deşi copiii sunt atât de dezgustaţi de subiect încât 
mă fac să râd, au cea mai mare curiozitate pentru 
sănătatea sexuală şi învaţă foarte uşor dacă reuşești să le 
câştigi încrederea. Imi scriu bileţele anonime: «Nu ţi-e 
ruşine să fii atât de perversă?», «Tu singură ţi-ai ales 
meseria asta?» sau «Eşti plătită ca să faci asta?» 

Această vârstă e crucială. Este practic ultima noastră 
şansă să-i învăţăm cu adevărat pe copii sănătatea sexuală. 
Lucrurile cruciale pe care le au de făcut în această etapă 
ca să devină adulţi sănătoşi din punct de vedere sexual 
sunt să-şi traseze graniţele personale şi să atingă acel 
nivel de decenţă sexuală pe care societatea îl aşteaptă de 
la noi. 

Poveşti adevărate 

O mamă îmi povestea că fiul ei de nouă ani începuse 
să fie tot mai pudic. 

— Mamă, ia ascultă cea mai scârboasă chestie! Tu 
ştii cum îşi bagă bărbaţii penisul în vaginul femeilor? 

— Da, ştiu, însă în realitate nu e scârbos cum crezi 
tu, i-a răspuns mama. 

— Nu, cel mai scârbos şi mai scârbos e că... la unii 
chiar le place! 

Aceasta e vârsta la care copiii încep de obicei să 
pretindă respectarea intimităţii, mai întâi pe a lor, apoi şi 
pe a celor din jur. Copilul dvs. e poate genul care la vârsta 
preşcolară se căţăra pe gard, încercând să se uite pe 
geamul de la baia vecinilor. Acum, dintr-odată, te trezeşti 
că de fiecare dată când intră în baie, fie şi numai ca să se 
pieptene, se baricadează înăuntru, încuind uşa cu cheia şi 
trăgând zăvorul. E drept că o vreme va continua să intre 

peste tine în baie, să se aşeze pe marginea căzii şi să-ţi 
povestească ceva în timp ce tu stai pe closet, luptându-te 
cu constipaţia, însă nimeni nu are voie înăuntru când ele 
în baie. 

Dacă-i lăsaţi pe copiii de această vârstă să-şi dezvolte 
nevoia de intimitate şi le-o respectaţi, treptat ei vor începe 
să respecte aceeaşi nevoie şi la cei din jur. Oamenii maturi 
sexual îşi cunosc graniţele propriei intimităţi şi ştiu să 
respecte graniţele celorlalţi. 

Din păcate, aceasta e şi grupa de vârstă cu cea mai 
mare incidenţă a abuzului sexual - abuz cu consecinţe 
profunde. Dacă aceşti copii traumatizaţi nu sunt trataţi în 
mod eficient, ei se vor îndrepta într-una din următoarele 
direcţii: fie se vor înconjura de atâtea bariere personale 
încât mai târziu, ca adulţi, nu se vor putea bucura 
niciodată de o relaţie împlinită; fie nu vor mai ţine cont de 
niciun fel de graniţe sau bariere, ale lor sau ale celor din 
jur. Cazurile extreme de lipsă a graniţelor sunt 
prostituatele sau starurile porno, care adesea au fost 
victimele abuzului sexual în copilărie. 

Unii adulţi au ei înşiși graniţe nesigure şi ca atare nu- 
şi dau seama că trebuie să le respecte pe ale copiilor lor. 
Câteodată, copiii îmi spun că nu pot să-şi aducă niciun 
coleg acasă după ore pentru că «tata stă pe canapea în 
chiloţi şi se uită la televizor». Iar când copilul se plânge de 
asta, tatăl (sau mama) sare în sus: «E canapeaua mea, 
televizorul meu, casa mea, aşa că am dreptul să stau cum 
vreau eu!» Cine răspunde aşa nu a ajuns încă la 
maturitate; un adult matur ar pune pe primul plan nevoile 
copilului şi ar respecta nevoia lui de intimitate. Casa este 
şi a copilului, şi el trebuie să simtă că e respectat Ja el 
acasă. Altminteri nu va învăţa să respecte intimitatea 
altora. 

Alt exemplu de graniţe nesigure: o fetiţă de zece ani 
apare la şcoală cu un tricou pe care scrie Hai să facem sex. 
Cine i l-a cumpărat şi a lăsat-o să-l poarte nu numai că nu 
respectă graniţele impuse de societate, dar o expune pe 

fată la tot soiul de bancuri ale colegilor şi o face, poate, 
chiar vulnerabilă la abuz ori exploatare sexuală. Mulţi 
dintre adolescenții şi adulții care poartă haine 
provocatoare nu au avut ocazia să-şi dezvolte acele graniţe 
pe care societatea le socoteşte adecvate. Probabil că ei 
înşiși au avut părinţi imaturi. Se formează astfel un cerc 
vicios. 

Copiii au nevoie ca părinţii, fraţii şi surorile lor să 
respecte barierele intimităţii. O mamă îmi povestea de o 
discuţie avută cu fiica ei de nouă ani, discuţie care o 
pusese pe gânduri. Fata i-a spus că-i părea tare rău că 
băieţii n-au pijamale. 

— Ba au şi băieţii pijamale, cum să nu aibă? a 
replicat mama. 

— Atunci tata de ce nu are? 

— Tata are nişte pijamale foarte drăguţe în dulap. 

— Păi dacă are, de ce nu le poartă? a spus fetiţa 
indignată. 

Părinţii respectivi trebuiau să înţeleagă că fiica le 
cerea de fapt ca tatăl ei să poarte ceva pe el atunci când îl 
întâlneşte în baie sau pe hol. După părerea mea, e foarte 
bine dacă tatăl doarme în pielea goală (o să aibă testicule 
sănătoase dacă le ţine la răcoare...), căci fiică-sa nu-şi va 
mai petrece atâta timp în dormitorul părinţilor. Dar trebuie 
neapărat să poarte măcar pantaloni de pijama când iese 
din dormitor. Dacă nimeni nu respectă intimitatea acasă, 
copiii nu se vor aştepta ca ea să fie respectată dincolo de 
zidurile casei. 

Deşi pe la nouă-zece ani copiii devin în general foarte 
pudici, probabil că mai târziu, când vor fi mai mari, vor 
scăpa de această pudoare exagerată. Un tată îmi povestea 
că fiica lui, după ce împlinise zece ani, le-a pretins tuturor 
membrilor familiei să nu mai circule dezbrăcaţi pe culoarul 
dintre dormitoare şi baie. Aşa că el şi soţia lui au început 
să poarte halate - şi încă le mai purtau după ce fiica lor 
plecase la facultate în alt oraş. 

Un an mai târziu, venită acasă în vacanţa de vară, 

fata a apărut dezbrăcată pe hol. Tatăl, îmbrăcat bineînţeles 
în halat, i-a spus: «Ai corp frumos, Julie.» «Mulţumesc, 
tată», a răspuns fiică-sa, fără urmă de stânjeneală. 

Bineînţeles, dacă bunica stă o vreme la noi, e cazul să 
purtăm halate. Cu toţii trebuie să respectăm graniţele 
celorlalţi, mai ales când suntem în vizită sau alţii sunt în 
vizită la noi. 

Din păcate, aşa cum am mai spus, mulţi adulţi rămân 
împotmoliţi din punct de vedere sexual la nivelul vârstei de 
10 - 12 ani. Unii rămân excesiv de pudici pentru că au 
crescut într-o familie în care, deşi fizic li se purta de grijă, 
chestiunile privind sexualitatea erau total reprimate. Este 
cumplit de greu să depăşim nivelul de maturitate al 
familiei, al şcolii şi / sau al societăţii. 

CUM SĂ EXPLICĂM SARCINA 

Copiii între nouă şi 12 ani sunt fascinaţi de 
graviditate şi pun o mie de întrebări despre cum creşte 
bebeluşul în corpul mamei. Dar şi mai multe dintre 
întrebările lor se referă la avort, malformații congenitale, 
gemeni, copii născuţi cu deficienţe şi siamezi. Toată 
această curiozitate este alimentată de mass-media. Presa 
de scandal reprezintă una dintre sursele obişnuite de 
informaţie pentru copiii din grupa intermediară de vârstă. 
Din păcate, ei nu dispun încă nici de experienţa de viaţă, 
nici de cunoştinţele necesare pentru a deosebi informaţiile 
adevărate de aberaţii. Şi mai rău este că mulţi părinţi nu 
au nici ei suficiente cunoştinţe, aşa că legitimează şi 
sporesc harababura din mintea copiilor lor. 

lată una dintre întrebările pe care le primesc în mod 
obişnuit: «De ce trebuie să-şi dea oamenii hainele jos când 
fac sex?» într-un registru umoristico«ştiinţific» răspunsul 
ar fi că bărbatul nu-şi poate introduce penisul în vaginul 
femeii dacă amândoi au hainele pe ei - cel puţin, nu cu 
uşurinţă. Dar cred că adevărata problemă din spatele 
acestei întrebări este jena faţă de corpul gol. În fond, chiar 
şi adulţii care au rămas blocaţi la acest nivel refuză să se 
dezbrace de tot când fac dragoste. Merită să profităm de 

această întrebare pentru a-i convinge pe copiii de vârstă 
intermediară că, din moment ce le e ruşine să se dezbrace 
în faţa partenerului, înseamnă că nu sunt încă pregătiţi 
pentru a face sex. 

«Dacă te săruţi cu băieţii putem să rămânem 
gravide?» 

«Poţi să faci copii dacă numai dormi cu cineva, fără 
să faci sex?» 

Alte întrebări se învârtesc în jurul posibilităţii de a 
rămâne gravidă în urma sărutului, îmbrăţişării, folosirii în 
comun a toaletei sau a căzii de baie, dormitului împreună 
cu cineva etc. Este admirabil cum se străduiesc copiii la 
această vârstă să pună singuri lucrurile cap la cap; însă în 
lipsa unor informaţii la obiect, efortul lor poate deveni 
periculos. 

Explicaţi-le că doar dormind cu cineva în acelaşi pat 
nu rămâi însărcinată - sperma trebuie neapărat să ajungă 
în vagin. Probabil că toată confuzia porneşte de la expresia 
<a te culca cu cineva». «A face dragoste» este alt 
eufemism pe care copiii îl confundă cu a săruta, a 
îmbrăţişa şi a te ţine de mână. Puţini folosesc această 
expresie pentru actul sexual propriu-zis. 

Tot generatoare de confuzie, la mai multe niveluri, 
este şi expresia des folosită «a pierdut copilul». Când bârfa 
din familie a ajuns şi la urechile ei, o fetiţă şi-a întrebat 
mama: «Unde a pierdut doamna Jones copilul?» Răspunsul 
mamei a fost că l-a pierdut la spital. Mai târziu, fetiţa a 
întrebat, izbucnind în lacrimi, de ce nu s-a mai dus doamna 
Jones la spital să-şi caute copilul şi a implorat-o pe maică- 
sa s-o caute până ce-o găseşte dacă se pierde şi ea. 

Mulţi copii află pentru prima oară despre sarcini 
pierdute ascultând bârfele din familie sau noutăţile care 
circulă între vecini. Serialele de televiziune de tipul 
Spitalul de urgenţă abundă şi ele în imagini şocante, dar 
nu întotdeauna educative. Imi place să-i conving mai întâi 
pe copii că informaţiile pe care le au s-ar putea să nu 
corespundă realităţii. După care încerc să fiu cinstită cu ei 

şi să le spun adevărul. 

Există situaţii în care se ştie de ce o mamă a pierdut 
sarcina sau a născut un copil cu deficienţe. Când le cer 
elevilor să enumere repede tot ce-ar putea să facă rău 
bebeluşului din uterul mamei, variantele lor sunt 
remarcabil de corecte. Ei vorbesc imediat despre băutură, 
droguri sau fumat. Unii ştiu despre alimentaţia proastă a 
mamei, foarte mulţi sunt conştienţi de efectul violenţei, al 
accidentelor şi al bolilor suferite de mamă în timpul 
sarcinii. 

Îi încurajez de fiecare dată să se ferească şi ei de 
asemenea pericole când vor creşte mari. Dar niciodată nu 
închei acest subiect lăsându-i pe copii să creadă că orice 
problemă din timpul sarcinii e consecinţa neglijenţei. Nici 
doctorii, nici ceilalţi oameni de ştiinţă nu ştiu de ce apar 
anumite anomalii şi există încă multe mistere de elucidat 
în ceea ce priveşte concepţia, graviditatea şi naşterea. 

Multipleţii şi fraţii siamezi ne fascinează pe toţi, dar 
parcă nu atât cât fascinează mass-media. Ştirile TV şi 
articolele din presă despre numărul cel mai mare de 
multipleţi, despre cei mai mari, cei mai mici sau cei mai 
prematuri nou-născuţi generează nenumărate discuţii în 
curtea şcolii. 

Ajutaţi-vă copilul să înţeleagă că unii gemeni provin 
din două ovule diferite fecundate de spermatozoizi diferiţi 
şi se numesc gemeni bivitelini. Nu se ştie de ce ovarul 
eliberează două sau mai multe ovule deodată, dar se ştie 
cu certitudine că acest lucru are şanse mai mari să se 
întâmple când femeia a luat medicamente pentru 
stimularea fertilităţii. Gemenii bivitelini pot fi amândoi 
băieţi, amândoi fete sau unul băiat şi celălalt fată. Nu 
seamănă întotdeauna perfect şi nu au neapărat acelaşi 
ritm de creştere. 

Gemenii identici sau univitelini provin dintr-un 
singur ovul fecundat de un singur spermatozoid, care, din 
motive necunoscute, se divizează în două sau mai multe 
părţi, fiecare devenind câte un bebeluş. Dacă divizarea 

ovulului nu se produce până la capăt, bebeluşii rămân uniţi 
într-o anumită porţiune a corpului şi se numesc gemeni 
uniţi congenital sau siamezi. Gemenii univitelini sunt 
întotdeauna de acelaşi sex deoarece rezultă dintr-un 
singur spermatozoid, iar acesta e purtătorul cromozomilor 
care determină sexul. 

PUBERTATEA 

Copiii din grupa de vârstă intermediară intră la un 
moment dat în pubertate, aşa că au o nevoie acută de 
informaţii despre schimbările fizice şi emoţionale prin care 
trec. Majoritatea părinţilor declară că vor din toată inima 
să ofere informaţii, însă adevărul este că mulţi dintre ei nu 
se prea grăbesc să înceapă. Cel mai bine e să începi să dai 
informaţii despre pubertate ori de câte ori apar întrebări. 
Chiar şi fetiţele de grădiniţă întreabă: «O să am sânii mai 
mari când am să cresc?» sau «O să-mi crească şi mie păr 
acolo jos?» sau «Am să folosesc şi eu absorbante când mă 
fac mare?». Chiar şi un simplu «Da» reprezintă un minunat 
început. 

«La fetele care au acum sâni mici le cresc mai târziu 
sâni mai mari?» 

«Dacă un sân creşte mai mare decât celălalt 
înseamnă că ai cancer?» 

«Uneori mă dor sânii fără niciun motiv, de ce?» 

Un tătic care îşi creştea singur fetiţa mi-a povestit 
odată ce-a păţit într-una din acele zile «care încep prost de 
dimineaţă». Se chinuia s-o convingă pe fetiţa de patru ani 
să mănânce mai repede, ca s-o ducă la timp la grădiniţă. 
Ea examina cu infinită atenţie o păpuşă Barbie şi, într-un 
târziu, l-a întrebat: «Taţi, când mă fac mare o să am şi eu 
ţâţe ca astea?» «Nu-mi puteam crede urechilor, mi-a 
mărturisit tatăl. Cine ştie ce întrebări mă mai aşteptau! La 
ce i-o fi trebuind unui copil de patru ani să ştie aşa ceva? 
Ce puteam să-i răspund?» Mie mi se pare că un răspuns 
potrivit ar fi fost: «Da, dar acum termină de mâncat.» 
Reacţia tatălui cu pricina indica însă o jenă excesivă şi un 
bagaj emoţional negativ pe care încă îl trăgea după el, deşi 

nu mai era copil mic. 

E foarte important ca părinţii să dea copiilor 
informaţii despre schimbările din perioada pubertăţii 
înainte ca acestea să se producă. De exemplu, multor 
băieţi li se umflă un pic sânii în timpul pubertăţii. Ei 
trebuie să ştie că e un lucru normal şi că, atunci când cutia 
lor toracică va creşte, ajungând la dimensiuni de adult, 
acei mici sâni se vor întinde şi abia se vor mai observa. 
Nenumăraţi băieţi mi-au mărturisit cât de îngroziţi au fost: 
«Mă transform într-o fată» sau «Am cancer la sân şi o să 
mor». Odată, un băiat de 12 ani a fost atât de uşurat să mă 
audă spunând că aceste modificări ale sânilor la băieţi sunt 
absolut normale, încât a strigat de faţă cu toată lumea: 
«Uraaa! Azi e cea mai fericită zi din viaţa mea! Credeam 
că sunt pe moarte!» învăţătoarea şi colegii au izbucnit cu 
toţii în râs, însă mie mi-a venit să plâng. Oare de când trăia 
acel copil cu gândul că e pe moarte? Când i-am întrebat pe 
colegii lui dacă ei ar împărtăşi părinţilor asemenea temeri, 
răspunsul acestor copii de clasa a şaptea a fost un nu 
unanim şi plin de groază. Câţiva mi-au explicat: «Părinţii 
mei nu discută cu mine despre schimbările astea, aşa că 
nici eu nu le spun nimic, nu cred că am voie.» Alţii au 
ilustrat, cu răspunsurile lor, frica de cancer care bântuie în 
societatea noastră: «Mama mea s-ar întrista foarte tare 
dacă ar şti că am cancer şi eu nu vreau s-o întristez, deci 
n-am să-i spun niciodată aşa ceva.» 

Un medic de familie care a participat la unul dintre 
seminariile mele adresate medicilor mi-a povestit cum, cu 
o zi înainte, se trezise la cabinet cu un băiat de 11 ani, 
venit să-l întrebe dacă n-are cumva cancer la sân. Acasă nu 
avusese curajul să-şi exprime aceste temeri, aşa că venise 
la doctor, de unul singur, ca să afle cum stă. 

O altă elevă mi-a povestit că una dintre mătuşile ei 
murise de cancer la sân cu câteva luni înainte şi din 
această cauză ei îi era frică să le spună părinţilor că avea 
un nodul sub mamelon (fenomen normal la copiii de 
această vârstă). Era înfricoşată - de-a dreptul îngrozită - 

de ideea că va trebui să meargă la operaţie şi să facă 
chimioterapie. 

Când le vorbiţi despre sâni, nu uitaţi să le explicaţi 
copiilor că sânii pot creşte o bucată de vreme în mod 
inegal şi că durerea pe care o vor simţi e o durere «de 
creştere». Bineînţeles, o vizită la medic nu strică niciodată 
şi poate linişti orice fel de temeri ale copilului. În cazul 
fetelor, e bine să le atragem atenţia că dimensiunea sânilor 
nu contează. Femeile au de fapt sâni ca să-şi alăpteze 
copiii, iar sânii mici produc tot atâta lapte ca sânii mari. 

IGIENA ÎN TIMPUL PUBERTĂŢII 

Lucru ciudat, când copiii intră în pubertate nu numai 
că transpiră mult mai mult decât înainte, dar devin şi 
alergici la săpun şi apă! Mulţi mi-au povestit cum părinţii îi 
adulmecă toată ziua şi strigă la ei: «Vezi că miroşi 
îngrozitor. Treci la duş!» Ei se duc în baie, dau drumul la 
duş să curgă, dar nu se bagă sub el, ci se aşază pe toaletă 
şi citesc o revistă cu benzi desenate. 

Un băiat mi-a mărturisit că mama lui îşi dăduse 
seama până la urmă că nu se spală, pentru că nu avea 
niciodată părul ud după ce ieşea «de sub duş». Aşa că 
acum stă pe marginea căzii, bagă capul o secundă sub duş 
și îşi udă părul. După care, la fel ca majoritatea copiilor 
intraţi în pubertate, îşi dă cu deodorant sub braţ şi iese din 
baie cu un zâmbet victorios. 

Sarcina mea este să explic acestei grupe de vârstă 
«ştiinţa  transpiraţiei». lată cum procedez: «Când 
transpiraţia iese prin pori, ea e curată. Nu miroase. Însă, 
în câteva secunde, apar bacterii de peste tot şi se 
instalează în transpiraţia voastră. lar bacteriile miros 
foarte urât! Trebuie să te speli zilnic ca să scapi de ele. 
Dacă dai cu deodorant, lipeşti pe tine bacterii vechi de 
câteva zile. Dar vor sosi şi noile bacterii, cele de azi, aşa că 
ai să miroşi cumplit.» 

Când ajung aici, observ cum mulţi dintre copii 
încearcă să-şi miroasă subsuorile sau îşi bagă capul pe sub 
tricouri. Atunci le zic: «Vouă poate că vi se pare că mirosiţi 

frumos, fiindcă v-aţi obişnuit cu mirosul vostru, dar cei din 
jur îşi fac vânt la nas şi spun „Cine pute pe-aici?” Trebuie 
să vă spălaţi la subrat în fiecare zi. Chiar dacă nu puteţi să 
faceţi duş zilnic, tot trebuie să vă spălaţi la subsuori. Dacă 
vreţi, vă puteţi da cu deodorant după ce vă spălaţi. Dar nu 
vă daţi niciodată cu deodorant dacă mirosiţi urât pentru că 
veţi mirosi de zece ori mai urât!» 

Nu uitaţi să le reamintiţi că şi organele genitale 
trebuie spălate zilnic, şi mai ales că smegma trebuie 
înlăturată cu multă apă. Mi se rupe inima când aud 
reclamaţii - venite de regulă de la grupuri de băieţi: «Meg, 
e cineva (aproape întotdeauna fată) care miroase de-ţi 
mută nasul! N-ai putea să vorbeşti cu ea?» Este vorba de 
un copil sau un adolescent care, din păcate, nu a participat 
niciodată la această oră de ştiinţa corpului şi pur şi simplu 
nu realizează ce se petrece cu el. 

PĂRUL DE PE CORP 

Copiilor la pubertate le creşte păr pe corp. Unora 
începe să le crească părul de la subsuoară şi cel pubian 
încă de prin clasa a doua, altora mai târziu, chiar în ultimii 
ani de liceu. Copiii observă foarte devreme că femeile se 
epilează la subraţ şi pe picioare, în timp ce bărbaţii par 
încântați să aibă cât mai mult păr pe piept, pe picioare sau 
la subsuori. 

Dacă gândim ca oameni de ştiinţă, ajungem la 
concluzia că a-ţi rade părul de la subsuori reduce mirosul 
neplăcut din zona respectivă. Trebuie să respectăm însă 
opţiunile fiecăruia şi ca atare e bine să atragem atenţia 
copiilor că a-ţi rade sau nu părul de pe corp e o chestiune 
de alegere personală. 

«E ceva rău dacă te razi sub braţ?» 

«Cât de lung poate creşte părul pubian?» 

Acestea fiind spuse, în cazul în care fiica dvs. vrea să- 
şi radă părul de la subraţ sau de pe picioare, renuntati la 
ideea de modă veche potrivit căreia părul va creşte după 
aceea mai des, mai negru şi mai aspru. Pur şi simplu nu e 
adevărat. Şi de fapt, chestiunea e neimportantă. Aşadar, în 

loc s-o transformați într-o luptă pentru putere, mai bine 
cumpăraţi-i fetei un aparat de ras şi lăsaţi-o în pace. Cu 
alte cuvinte, nu vă irosiţi forţele în mărunţişuri. Credeti- 
mă, conflictele de opinii cu adevărat importante abia 
urmează. Ajutaţi-o mai degrabă să-şi dezvolte încrederea 
în propriul ei corp şi bucuraţi-vă că s-au inventat aparate 
de ras igienice! 

Copiii ajunşi la pubertate sunt de obicei cuprinşi de o 
teribilă anxietate în legătură cu părul lor pubian. Cei lipsiţi 
de o instrucţie corespunzătoare par cu toţii convinşi că 
părul pubian creşte brusc a doua zi după ce ai ajuns la 
majorat, este neapărat negru la toată lumea şi cârlionţat 
de îndată ce apare. Cred că această anxietate se datorează 
marilor centre comerciale care trimit clienţilor cataloage 
viu colorate şi fluturaşi, ca să facă reclamă articolelor de 
lenjerie intimă: nici unuia dintre manechinele din poze nu-i 
iese vreun firicel de păr prin chilot... Nu e de mirare că un 
copil începe să-şi facă griji în ceea ce-l priveşte. Există în 
reclame atâtea imagini false despre corpul omenesc! 

Copiilor aflaţi la pubertate le place la nebunie să «se 
joace» cu orice informaţie pe care le-o dau despre părul 
pubian, şi cred că e plăcut şi pentru adulţi să se distreze 
cu întrebările jucăuşe prin care aceşti copii îşi spulberă de 
fapt neliniştile: «Dar de ce creşte între picioare?», «Dacă 
îţi vopseşti părul din cap verde, se înverzeşte şi părul 
pubian?», «Dacă îmi fac freză de mohican, părul celălalt o 
să crească la fel?», «Dacă tata cheleşte înseamnă că o să 
chelească şi acolo?» şi aşa mai departe. O întrebare care 
mi se pune din păcate foarte des e următoarea: «Mi-a fost 
aşa de teamă când am văzut că am păr pubian că l-am 
smuls (sau mi l-am ras). O să mai crească la loc?» 

Poveşti adevărate 

O mamă îmi povestea despre fiul ei de 10 ani, care de 
la o vreme începuse să fie mai morocănos şi mai retras. S-a 
gândit că trebuie să fie vorba de pubertate. 

Într-o seară, băiatul a chemat-o în camera lui, şi-a dat 
jos pantalonii şi a întrebat-o: «Crezi că am destul păr 

pubian pentru vârsta mea?» Mama a reuşit cu mari 
eforturi să articuleze un «da». Evident uşurat, băiatul a 
zis: «Doamne, ce bine-mi pare! Mi-era atât de frică!», după 
care a început să se joace cu o maşinuţă. De atunci, nici 
urmă de comportament morocănos. 

Altă mamă mi-a spus că într-o zi îşi descoperise fetiţa 
de nouă ani plângând cu sughiţuri în baie pentru că-şi 
descoperise primele fire de păr pubian: «Sunt prea mică, 
nu vreau încă să fiu doamnă», i-a spus ea mamei printre 
sughiţuri. Mama a asigurat-o că mai are înainte ani mulţi 
de copilărie. Mai târziu, după ce fetiţa a ieşit din baie, a 
întrebat-o dacă s-a liniştit. 

«Da, mami, acuma e bine, m-am bărbierit.» 

DEZVOLTAREA TESTICULELOR ŞI A PENISULUI 

Este nevoie de aproximativ trei ani de la instalarea 
pubertăţii pentru ca testiculele băieţilor să atingă 
dimensiunile caracteristice adulţilor. Dar informaţia 
ştiinţifică pe care mulţi băieţi n-o au este că penisul atinge 
dimensiunea maximă abia după opt-zece ani de la 
declanşarea pubertăţii. Din acest motiv, aud deseori 
glăscioare gâtuite de emoție: «Mi se pare că penisul meu 
se face tot mai mic!» Una dintre întrebările anonime cele 
mai frecvente pe care le primesc de la băieţii de zece ani 
sună aşa: «Câţi centimetri are cel mai lung penis din 
lume?» De fapt, ceea ce vor ei să întrebe este «Câţi 
centimetri are cel mai scurt penis din lume, pentru că mi 
se pare că al meu e acela!» Probabil că nu aveaţi nevoie să 
cumpăraţi cartea asta ca să aflaţi ceea ce o să vă spun 
acum, dar nu mă pot abţine: îngrijorarea legată de 
mărimea penisului nu se sfârşeşte niciodată! Eterna 
problemă de care se plâng bărbaţii sănătoşi, de vârstă 
mijlocie este «Penisul meu se face tot mai mic.» Am totuşi 
o veste bună pentru ei: penisul nu se micşorează la această 
vârstă, însă din cauza burţii nu se mai vede mare lucru din 
el! 

Dar să continuăm cu ştiinţa penisului. Pentru că 
băieţii (şi fetele) au deseori ocazia să răsfoiască reviste 

pornografice, în care văd bărbaţi cu nişte penisuri uriaşe, e 
bine să-i rugăm să gândească ştiinţific: nimeni nu are în 
realitate un asemenea penis. Penisul trebuie să se umple 
cu sânge pentru a intra în erecţie. Dacă ai avea un penis 
aşa de mare şi el s-ar umple cu sânge, ai leşina, şi asta nu 
reprezintă niciun avantaj. Presupunând că ar exista 
bărbaţi cu astfel de penisuri, i-ai vedea pe stradă 
sprijinindu-se de toate zidurile ca să nu cadă! 

«Ai spus ca toate penisurile sunt cam de aceeaşi 
mărime, atunci ce sunt alea din filme, că par foarte lungi?» 

Penisurile pe care copiii şi adulţii le văd în 
publicaţiile şi filmele pornografice nu sunt decât 
«prelungiri» bune să stea mereu în erecţie şi să arunce 
sperma la un kilometru - dar care nu sunt adevărate. Sau 
mai e posibil să fi fost mărite chirurgical, de un doctor, aşa 
cum sunt măriţi câteodată sânii; dar, dacă gândeşti ca 
oamenii de ştiinţă, îţi dai seama că nici atunci nu sunt 
penisuri «adevărate». 

Cred că este un semn de mare imaturitate a societăţii 
noastre faptul că unii oameni simt nevoia să-şi facă astfel 
de operaţii. lată un subiect foarte interesant de dezbătut 
împreună cu copiii sau adolescenţii dvs. Alt subiect 
captivant, strâns legat de primul, este abundența 
imaginilor false despre corpul uman şi manipularea ideii 
noastre de frumos, plăcut şi atractiv. Folosiţi din plin 
aceste «momente didactice»  bucurându-vă de ele, 
respectând ideile copiilor şi neuitând să râdeţi împreună 
cu ei. 

Ce vă mai pot oferi ca informaţie ştiinţifică este că 
penisurile, când nu se află în erecţie, pot avea diferite 
dimensiuni - pot fi mai lungi, mai scurte, mai groase, mai 
subţiri, chiar curbate. Atâta vreme cât funcţionează fără să 
producă disconfort, sunt bune aşa cum sunt. Când intră în 
erecţie, penisurile sunt toate cam de aceeaşi mărime: între 
14 şi 18 centimetri. 

Nu uitaţi că penisul este făcut de natură ca să 
transporte spermatozoizii - şi pentru asta nu trebuie să 

aibă mai mult de cinci centimetri. Tot ce e în plus are rol 
pur decorativ. 

Dar să redevenim serioşi: dacă aveţi întrebări legate 
de mărimea penisului fiului dvs., consultaţi neapărat un 
medic. Se întâmplă foarte rar, dar totuşi se întâmplă ca 
băieţii să aibă un micropenis, caz în care se face un 
tratament medical. 

SĂNĂTATEA TESTICULELOR 

Deseori sunt privită cu nedumerire când încep să 
vorbesc despre sănătatea testiculelor, dar cancerul 
testicular este în zilele noastre una dintre principalele 
cauze de deces în rândul adolescenților şi adulţilor. Din 
fericire, acest tip de cancer este uşor de tratat dacă e 
descoperit în faze incipiente. 

Adolescenţii şi adulţii trebuie să ştie cât de preţioase 
sunt testiculele lor şi că e bine să şi le examineze în mod 
regulat. Un moment potrivit pentru a face acest lucru este 
duşul. Testiculele ar trebui să fie netede la pipăit, ca un ou 
fiert tare şi curăţat de coajă. Dacă băiatul sau bărbatul 
descoperă vreo umflătură sau ceva care la pipăit seamănă 
cu un grăunte de sare, este nevoie, pentru siguranţă, de un 
examen medical. Nu trebuie să vă îngrijoreze umflăturile 
sau neregularităţile de pe pielea sacului scrotal. Nu uitaţi 
să-i atrageţi atenţia băiatului dvs. că unul dintre testicule 
este de regulă mai mic decât celălalt şi că, atunci când stă 
în picioare, un testicul atârnă mai jos în sac. Dacă natura 
le-ar fi aşezat exact alături, s-ar 

«Ce se întâmplă dacă ai cancer în testicule?» 

«De ce unul din testicule e mai jos decât celălalt?» 

«Dacă ai ouăle de mărimi diferite ce înseamnă? (Nu 
că eu le am aşa.)» 

fi ciocnit între ele în timpul mersului! Pregătiţi-vă să 
auziţi hohote interminabile de râs şi, vă rog, râdeţi şi dvs. 
Dar totodată spuneţi-le apăsat că sănătatea şi siguranţa 
testiculelor trebuie luate foarte în serios. 

Incercaţi să găsiţi broşuri publicate de instituţiile 
medicale despre modul în care se face examinarea 


testiculelor şi daţi-le tuturor posesorilor de testicule pe 
care-i cunoaşteţi. Astfel de informaţii pot salva vieţi 
omeneşti. 

ÎNCĂ DOUĂ-TREI VORBE DESPRE MENSTRUAŢIE 

Nu cred că e nevoie să ne pierdem în detalii despre 
mecanismele complicate ale menstruației atunci când 
vorbim cu fete tinere. In ceea ce mă priveşte, mă 
concentrez asupra aspectului de sănătate al procesului. 
Căptuşeala uterului (sau endometrul) se înlocuieşte în 
fiecare lună; mă feresc să folosesc expresii de tipul «se 
curăţă» pentru că ele pot sugera că ceva e murdar. Atâta 
vreme cât nu există infecţii, scurgerea este curată. Sigur 
că fata trebuie să-şi spele zilnic vulva, altfel bacteriile pot 
da un miros urât lichidului când acesta ajunge afară. 

Ovulul nefecundat nu iese odată cu scurgerea. El 
începe să se dizolve la 12 ore după ce a părăsit ovarul. 
Este făcut din proteine pe care corpul le reabsoarbe, de 
regulă din cavitatea abdominală. Contrar unei idei foarte 
răspândite, e posibil ca ovulul să nu ajungă niciodată în 
trompele uterine. Altă idee greşită este că între 
menstruaţie şi ovulaţie există o interdependenţă strictă. 
Majoritatea femeilor nu au ovulaţie două sau mai multe 
luni pe an, chiar dacă au menstruatie în fiecare lună. Deci 
menstruaţia nu dovedeşte neapărat că s-a produs o 
ovulaţie. lar câteodată femeile au ovulaţie, dar n-au 
menstruaţie. 

La început, menstruaţiile unei fete pot fi foarte 
neregulate. De obicei, trebuie să treacă doi-trei ani sau 
chiar patru ani până când se regularizează, iar la unele 
femei asta nu se întâmplă niciodată. Dar, de cele mai multe 
ori, tot ceea ce face corpul vostru e sănătos pentru voi. 

Crampele şi durerile menstruale pot avea drept 
cauză nivelul scăzut de calciu şi de magneziu din 
organism. Multe fete renunţă la produsele lactate pentru 
că au prea multe calorii şi ajung astfel să aibă lipsă de 
calciu. Eu încurajez folosirea remediilor naturale înainte să 
recurgem la medicamente. In astfel de situaţii, le spun 

fetelor, puteţi lua o tabletă sau două de calciu / magneziu 
cu o ceaşcă de cacao cu lapte fierbinte, de ceai sau de 
cafea cu mult lapte. Căldura, calciul, magneziul şi cofeina 
vor ameliora simptomele şi vor grăbi probabil urinarea, 
care de asemenea face bine. S-ar putea să fie nevoie de 
calciu şi de alte suplimente, inclusiv de vitamina Ba2, în 
mod regulat, mai ales dacă urmaţi tipul acela de dietă 
vegetariană fără ouă şi fără lactate. 

S-a constatat că unele fete (şi băieţi) încep încă de la 
şase ani să fie obsedati de propriul corp şi să ţină regim pe 
furiş ori să refuze să mănânce. Ca părinţi, trebuie să avem 
grijă ca propriile noastre preocupări legate de corp, diete 
şi excese alimentare să nu-i influenţeze în rău pe copii. 
După cum ar trebui să ne protejăm copiii de remarcile 
răutăcioase ale ru 

«Este posibil să ai de două ori ciclu şi pe urmă să nu 
mai ai?» «Faci crampe când eşti la ciclu?» 

delor legate de «şunculiţe», «colăcei» ş.a.m.d. Eu le 
explic copiilor că e absolut natural să pui puţină cămiţă pe 
tine înainte de un puseu de creştere. 

Ideea că menstruaţia e un proces sănătos este de 
multe ori compromisă la fete din cauza unei alimentaţii 
insuficiente, a lipsei de exerciţiu fizic, a constipaţiei şi a 
imaginii perfecte a trupului feminin răspândite de revistele 
pentru adolescente. 

Poveşti adevărate 

Râdeam împreună cu nişte copii de clasa a cincea de 
reclamele TV la absorbante, atât de ridicole. Una dintre 
fete ne-a povestit ce i s-a întâmplat când i-a venit prima 
dată ciclul: «Mai văzusem eu absorbante, dar habar n- 
aveam la ce folosesc. Când mi-a venit prima dată ciclul, m- 
am speriat foarte tare, l-am spus mamei că am sânge acolo 
jos şi că mă doare groaznic capul. Mama mi-a dat un 
absorbant şi mi-a spus să mă duc la baie să mi-l pun, doar 
că eu mi l-am pus pe frunte, fiindcă mă durea mult mai 
tare decât vaginul!» 

Taţii pot oferi un sprijin deosebit în anii care precedă 

pubertatea şi în timpul pubertăţii: pot arăta ce înseamnă 
să mănânci sănătos, îşi pot învăţa copiii să iubească aerul 
curat şi exerciţiul fizic şi îi pot susţine psihologic în 
această perioadă dificilă. Dar, din păcate, foarte mulţi taţi 
devin mai reci şi mai distanţi cu copiii lor, în special cu 
fetele, când se apropie pubertatea. 

O doamnă mi-a povestit odată cum îi dovedise tatăl 
ei, cu ani în urmă, că nu a abandonat-o, deşi trecea prin 
momente dificile (rămăsese singur şi trebuia să crească 
patru băieţi şi o fată de 12 ani). Intr-o bună zi, tatăl a 
întrebat-o ca din senin: 

— Ţi-a venit deja? 

— Da, a răspuns ea plecând ochii şi îmbujorându-se 
la faţă. 

— Stai liniştită, ştiu ce trebuie făcut. 

A plecat cu maşina şi o oră mai târziu se întorcea cu 
ea plină de cutii de absorbante, pe care le-a depozitat sub 
patul fetei. 

— Aşa! Ai o provizie suficientă, iar fraţii tăi nu 
trebuie să ştie nimic. 

După câţiva ani, în glumă, fiica i-a amintit tatălui de 
drumul la magazin după absorbante: 

— Tată, tocmai mi s-a terminat provizia, mai poţi să- 
mi aduci un transport? 

Fetele au nevoie la vârsta pubertăţii de taţii lor. Nu le 
abandonaţi! 

DIN NOU DESPRE EJACULĂRILE NOCTURNE 

În mod evident, nu dădusem suficiente informaţii 
despre «visele umede» într-o clasă a treia, căci unul dintre 
băieţi a ridicat la un moment dat mâna, foarte agitat: 
«Uite, care-i treaba... Fratele meu are 13 ani şi nu i-au 
venit încă visele umede!» «Ştii, asemenea lucruri ţin de 
intimitatea fiecăruia şi poate că a avut, dar nu ţi-a spus 
ţie», i-am replicat. «Nu, a continuat el cu o convingere de 
nezdruncinat. Noi dormim în aceeaşi cameră, în paturi 
suprapuse. Eu stau dedesubt şi până acum n-a picurat 
nimic de sus.» 


Deci trebuie să explicăm că la o ejaculare nocturnă 
nu iese decât o cantitate mică, cât o lingură, de lichid 
albicios. Nu se inundă patul. Majoritatea băieţilor spun că 
se simt de parcă ar fi transpirat puţin mai mult decât de 
obicei. Copiii trebuie să ştie că sperma este curată şi că 
ejaculările nocturne sunt sănătoase. Corpul face exerciţii 
pentru când vor fi mari. 

De multe ori, băieţii se simt foarte vinovaţi de 
ejaculările nocturne, crezând că asta înseamnă că au avut 
un vis sexi. Adevărul este că nu trebuie să viseze, trebuie 
doar să doarmă profund. Şi visele sexi sunt normale, însă 
nu e cazul să le asociem cu ejaculările nocturne. 

«DISTRACȚII» PERICULOASE 

În călătoriile mele prin ţară, vizitând şcoli din zone 
urbane şi rurale, am descoperit diverse moduri în care 
copiii se torturează unii pe alţii. E vorba de ciupitul de sâni 
sau trasul de sfârcuri şi de ridicatul pantalonilor în sus 
până când «taie» între picioare, ba chiar de atârnarea 
copilului în cuier folosind bridele de la curea. Când medicii 
mi-au sugerat să educ copiii să nu se mai joace astfel - 
pentru că testiculele pot fi grav afectate nici nu mi-a trecut 
prin minte că fetele ar putea fi supuse aceloraşi chinuri. 
Dar cum am început să vorbesc despre ele, fetele mi-au 
dezvăluit adevărul. 

Atât la băieţi, cât şi la fete, zonele genitale pot fi 
foarte uşor lezate. La fel şi țesutul din care sunt făcuţi 
sânii. Trebuie să învăţăm cu toţii să ne păstrăm mâinile (şi 
picioarele) acasă. N-avem voie să dăunăm corpului şi 
îmbrăcămintei altei persoane! Tehnic vorbind, actele 
pomenite mai sus sunt atacuri sexuale (o persoană 
dăunează părţilor sexuale ale altei persoane), deci sunt, tot 
tehnic, împotriva legii. În ce mă priveşte, îi încurajez pe 
copii să strige cât pot de tare şi să-i spună unui profesor 
dacă au fost atacați astfel. Şi îi încurajez pe adulţi să apere 
copiii şi să pună capăt acestor practici barbare. 

CORPUL «IDEAL» 

Copiii sunt sensibili la mesajele publicitare despre 

forma şi dimensiunile «ideale» ale corpului. Mulţi copii, 
chiar şi cei zvelţi, se întreabă neliniştiţi: «Oare nu sunt 
prea gras (prea grasă)?» Copiii noştri s-ar simţi mult mai 
încrezători şi ar avea o mai bună percepţie a sinelui dacă 
ar fi siguri că sunt iubiţi pentru ceea ce sunt, şi nu pentru 
cum arată. Există o bogată bibliografie despre 
preocupările copiilor privind alimentaţia şi imaginea 
propriului corp. Dacă aveţi totuşi temeri, consultaţi un 
medic. 

DEZVOLTAREA EMOȚIONALĂ 

În timpul pubertăţii, copiii au o ocazie unică de-a 
învăţa cum să-şi controleze sentimentele, dar pentru asta 
au nevoie de ajutorul adulţilor. Din păcate, mulţi dintre 
adulţi au trecut ei înşiși prin pubertate fără ca cineva să le 
fi întins o mână de ajutor. 

Să ne bucurăm şi de această perioadă de mare 
intensitate emoţională şi să-i învăţăm pe copii cum s-o 
înfrunte. «Poate că e normal, le spun eu elevilor, ca din 
cauza hormonilor să simţiţi din când în când că vă pierdeţi 
controlul, dar asta nu înseamnă că aveţi dreptul să daţi cu 
pumnii în pereţi sau că vă puteţi omori fratele în bătaie. 
Nu e vina lui că sunteţi la pubertate şi are şi el tot dreptul 
să trăiască.» 

În majoritatea familiilor, cina este de obicei 
momentul când se încing spiritele. Unul dintre copii începe 
să facă giumbuşlucuri, izbucnesc hohote de râs, dar până 
la urmă cineva o ia pe coajă şi începe să plângă. Atunci 
altcineva de la masă îşi iese din fire... 

Le spun copiilor că trecerile bruşte de la o stare la 
alta - acum eşti trist, peste un minut râzi în hohote şi peste 
încă un minut eşti turbat de furie - sunt specifice 
pubertăţii. Ai un acces de veselie atunci când începi să râzi 
din senin şi nu te mai poţi opri. Şi de obicei râsul tău e 
contagios. Ai un acces hormonal de veselie şi hormonii tăi 
intră în rezonanţă cu toată lumea din jur. Curând, întreaga 
clasă râde în hohote şi nimeni nu ştie de ce! Ai un acces de 
tristeţe când devii ultrasensibil, orice fleac te deranjează 

sau te neliniştește, când plângi fără să ştii de ce. Simţi că 
eşti singur, că nimeni nu te iubeşte, că eşti urât şi că-ţi 
urăşti părinţii. 

Mi se pare important să-i pun întotdeauna în gardă 
pe părinţi asupra acestui ultim aspect al acceselor de 
tristeţe. Le spun că nu trebuie să se simtă ofensaţi şi să 
creadă că «ura» copilului are vreo legătură cu locul de 
muncă, situaţia materială, preocupările sau personalitatea 
lor. Toţi părinţii se confruntă, uneori săptămâni în şir, cu 
aversiunea, chiar ura, copiilor lor. Hormonii sunt 

«Prietenii mei spun că devii foarte supărăcios când 
treci prin pubertate. E adevărat???» «Tristeţe înseamnă 
când ţi se pare că totul merge prost?» «Ce faci când te 
simţi vinovat după furia de hormoni, dar nu vrei să se 
vadă?» 

de vină, şi adevărul este că şi noi trecem prin 
momente când nu-i plăcem prea mult pe copiii noştri. 
Păstraţi-vă calmul, detaşaţi-vă şi amintiţi-vă pentru o clipă 
că şi dvs. aţi avut gânduri rebele la această vârstă. 

Linia de demarcaţie între ceea ce s-ar putea numi 
depresii de pubertate normale, provocate de hormoni, şi 
depresiile care trebuie supravegheate cu atenţie este 
foarte fină. Dacă aveţi dubii, nu ezitaţi să cereţi sfatul unui 
specialist. Copilului dvs. Îi trebuie, poate, doar puţină 
asistenţă de specialitate ca să-şi dezvolte abilităţi de 
adaptare în clipele când lumea din jur pare prea cenuşie şi 
ostilă. Eu nu sunt adepta ideii că e bine să-i laşi pe copii 
să-şi rezolve singuri problemele, de vreme ce ele nu s-au 
rezolvat săptămâni în şir. Cred că asta înseamnă să-i 
abandonezi. Dacă nu reuşesc să şi le rezolve în câteva zile, 
trebuie să intervenim şi să-i ajutăm sau să apelăm la ajutor 
din afară. Acesta e rolul părinţilor. 

Accesele de furie sunt în mare parte alcătuite din 
sentimente «ucigaşe» şi acte agresive. Când le vorbesc 
elevilor despre furiile hormonale, ei izbucnesc adesea în 
chiote aprobatoare: li se ia o piatră de pe inimă văzând că 
cineva deschide, în sfârşit, subiectul. Îmi spun că sunt de 


1 


multe ori înspăimântați de sentimentele intense şi de 
energia lor fizică, dar şi de violenţa reacției părinţilor. 
Simplu spus: «Ştiu că ei mă urăsc şi chiar eu mă urăsc 
când explodez. De ce fac aşa?» Le e ruşine şi ar vrea să-şi 
ceară scuze, dar nu ştiu cum s-o facă. 

Discut cu ei despre aceste sentimente şi îi pun să 
descopere împreună idei şi metode care să-i ajute să 
învingă crizele fără să le facă rău altor copii. În orice clasă, 
există întotdeauna copii care se detaşează de ceilalţi în 
timpul discuţiilor noastre, copii ai căror părinţi le-au oferit, 
în mod evident, o bună educaţie. Comportamentul barbar 
pur şi simplu nu este tolerat de aceşti părinţi, în casa lor 
nu e permisă nicio formă de violenţă fizică sau verbală. 
Metoda folosită de aceşti părinţi este «pauza» - ei spun 
copilului, în loc să intre în conflict cu el, «Du-te în camera 
ta.» Şi cred că la fel ar trebui să procedaţi şi dvs. 

Învăţaţi-vă copilul să se bucure de timpul petrecut 
singur: «Asta nu e o pedeapsă, e timp de care ai nevoie ca 
să creşti. Ascultă muzică, citeşte sau scrie ceva într-un 
jurnal (în acest punct, trebuie să promiteţi că nu veţi trage 
cu ochiul în jurnalul lui) sau scrie o scrisoare celui care te- 
a supărat sau te-a nedreptăţit.» Pe de altă parte, părinţii 
trebuie să fie pregătiţi să arbitreze fără părtinire. Uneori 
copiii au motive întemeiate să se plângă de 
comportamentul fraţilor, ba chiar şi de comportamentul 
părinţilor. 

Şi părinţii pot simţi nevoia să-i scrie copilului ca să-i 
spună, de pildă, cât de greu este să arbitrezi fiind drept, 
dar totodată ferm. Uneori şi părinţii trebuie să-şi ceară 
scuze, iar a-ţi cere scuze în scris e mult mai eficace, atât 
pentru părinte, cât şi pentru copil. 

Exerciţiul fizic este o bună supapă de eliberare a 
energiei negative. Sfătuiţi-vă copilul să scoată câinele la 
plimbare şi să-l alerge, să joace fotbal, baschet, tenis sau 
orice îi place lui. Eu obişnuiesc să aleg câte un sportiv la 
modă în momentul respectiv şi să le spun copiilor că 
trebuie să fi avut multe accese de furie în adolescenţă, dar 

şi le-a «consumat» în sport, nu în conflicte cu cei de-acasă. 
«Şi voi v-aţi putea folosi de accesele voastre de furie ca să 
vă valorificaţi talentul la sport şi să deveniți bogaţi şi 
celebri!» 

O VORBĂ DESPRE TERORISM 

Daţi-mi voie să repet: copiii suferă nedreptăţi prea 
multe - la şcoală, acasă sau când ies pe stradă, la joacă. 
Trebuie să-i ascultăm cu atenţie şi să-i ajutăm să-şi 
identifice şi să-şi exprime problemele. Trebuie apoi să le 
fim alături când vor să-şi facă dreptate, nu să-i 
abandonăm. 

Societatea noastră a început, slavă Domnului, să 
respingă violenţa, terorismul între colegi şi alte 
comportamente inacceptabile. Încrederea copiilor în sine 
şi în lumea din jur poate fi grav afectată dacă devin 
victimele unor astfel de acte şi dacă văd că nimeni dintre 
cei de faţă nu le sare în ajutor. Şi se prea poate ca aceşti 
copii să devină mai vulnerabili şi să-şi asume mai multe 
riscuri în ce priveşte sănătatea sexuală. 

lată de ce îi rog pe părinţi să-şi sprijine copiii 
terorizaţi şi să fie intransigenti faţă de terorişti. Iar dacă 
teroristul e chiar copilul lor, să afle ce s-a întâmplat şi să 
facă tot ce le stă în puteri ca să-l ajute. 

SOMNUL ŞI TULBURĂRILE SALE 

Pentru că tocmai am vorbit despre terorism, 
îngăduiţi-mi să vă sugerez şi un remediu pentru 
scandalurile de la cină. Îmi place să le explic copiilor că 
oamenii de ştiinţă sunt de părere că secreția hormonilor de 
creştere are loc atunci când suntem cufundaţi într-un 
somn adânc. De aceea toţi copiii, şi în special cei din 
clasele elementare, au nevoie să doarmă mai mult. De fapt, 
orice copil are «o noapte de creştere accelerată» cel puţin 
o dată pe săptămână. «În timp ce pregătesc cina, le mai 
spun copiilor, părinţii voştri îşi pot da seama numai 
privindu-vă dacă noaptea aceea va fi una de creştere 
accelerată. Cum credeţi că-şi dau seama?» «Nu ştiu, îmi 
spune câte un copil, dar tata îmi aruncă o privire, îşi 

îndreaptă degetul spre mine şi-mi spune: în seara asta 
mergi la culcare mai devreme!» O fetiţă mi-a zis de 
curând: «Să ştii că părinţii noştri nu sunt nebuni, ei 
încearcă de fapt să ne ajute să creştem cum trebuie.» 

Când copiii taie frunză la câini, când se uită prea 
mult la televizor, când nu-şi fac temele sau treburile din 
casă care cad în sarcina lor, când se miorlăie, plâng, 
oftează, când nimic din ce primesc de mâncare nu le place 
sau, cel mai grav, când aproape că-şi omoară în bătaie 
fratele sau sora, e semn că urmează «o noapte de creştere 
accelerată». 

Culmea e că şi adulţii trec uneori prin accese de 
tristeţe, veselie şi furie, adesea în strânsă legătură cu 
numărul de accese pe care le-au avut copiii lor în ultima 
vreme. Dacă sunteţi nişte adulţi foarte moderni, probabil 
că aţi vrut să aveţi copii abia după 30 sau 40 de ani. Iar 
dacă vă aflaţi la a doua căsătorie, s-ar putea să trăiţi 
laolaltă cu copiii «mei», «ai tăi» şi «ai noştri», aşa că, în 
clipa când toţi aceşti copii ajung la pubertate, e posibil ca 
dvs. înşi vă să treceţi prin schimbări hormonale. Este de 
înţeles atunci de ce în unele seri toată lumea e gata-gata 
să se urce pe pereţi. Ei bine, toţi avem nevoie să mergem 
devreme la culcare! Lipsa de somn va reprezenta probabil 
cel mai mare pericol pentru sănătate în secolul XXI. 

Dar să redevenim serioşi. Unii copii la pubertate pot 
suferi de tulburări ale somnului care să-i ţină treji mult 
timp după ora lor normală de culcare. 

Există copii, mai cu seamă cei care trec printr-un 
puseu energic de creştere, chinuiţi de spaime iraționale ce 
se declanşează de regulă când încearcă să adoarmă. Pot să 
tipe, să tremure, să se agaţe de părinte cu disperare, să 
aibă greţuri - pe scurt, sunt îngroziţi. «Dacă vine un 
cutremur, dacă Pământul se ciocneşte de ceva?», «Ce-o să 
se întâmple cu mine dacă tu sau tata muriţi?», «Dacă o să 
mor?», «Dacă îmi moare câinele?», «Dacă-mi iau un câine 
şi el o să moară?» 

Asemenea spaime sunt deseori declanşate de ştirile 

sau filmele de la televizor, de câte o tragedie petrecută în 
vecini, de moartea unei rude. Sfatul meu este să le trataţi 
întotdeauna cu toată seriozitatea. Discutaţi cu copiii ce 
trebuie să facă în caz de urgenţă. Asiguraţi-i că există în 
casă truse de prim-ajutor în eventualitatea unui cutremur 
sau a altei catastrofe şi arătaţi-le unde le-aţi pus. Instruiţi-i 
pe cine să cheme în ajutor la nevoie. Faceţi o listă cu 
numere de telefon în caz de urgenţă, inclusiv cu ale 
rudelor sau cunoştinţelor de încredere. Faceţi împreună cu 
ei un plan de evacuare în eventualitatea unui incendiu sau 
a unei inundaţii. Adesea, copiii se liniştesc dacă li se dă 
puţină putere de decizie şi autonomie în caz de urgenţă. 
Asiguraţi-i că aveţi încredere în ei şi că sunteţi siguri că se 
vor descurca. Evident, e foarte bine să subliniaţi cât de 
mică (dacă nu cumva nulă) este probabilitatea să se 
întâmple vreunul din dezastrele de care se tem atâta. 

Cât priveşte numărul orelor de somn, părinţii trebuie 
să admită că, la fel ca adulţii, copiii au nevoi diferite. Cred 
însă cu tărie că ora de culcare, oricare ar fi ea, trebuie 
respectată, sau cel puţin ora la care copilul se retrage în 
camera lui; fireşte, se pot face şi excepţii când e vorba de 
ocazii speciale. Pe de altă parte, cred că ar fi nesănătos să- 
i obligăm pe copii să stea ore în şir pe întuneric, incapabili 
să doarmă. Poate că ar fi bine să le punem o lampă pe 
noptieră şi să-i lăsăm să citească puţin, să scrie sau să 
meşterească ceva în pat, să lase radioul pornit. Cred că cel 
mai bine este să ne relaxăm şi să le permitem copiilor să 
descopere ei înşiși, la pubertate, cât şi cum le convine să 
doarmă. 

Să nu înţelegeţi însă din ce am spus că ar trebui să-i 
lăsaţi pe copii să bântuie prin casă toată noaptea, ca nişte 
bufniţe, deranjându-vă somnul. Dacă aveţi nevoie de zece 
ore de somn, trebuie să le-o spuneţi şi să le daţi seara, 
înainte de culcare, «somnifere» - precum gustări bogate în 
calciu, sandvişuri calde cu brânză, lapte călduţ, o baie 
caldă, o porţie de masaj pe spate sau la tălpi - după care 
să insistaţi să stea în pat. Mai presus de orice, când mama 

şi tata dorm, copiii trebuie să fie în siguranţă. 

PROBLEME MARITALE 

O altă temere frecventă, aptă să producă mari 
dereglări ale somnului, e următoarea: «Şi dacă tu şi tata 
(sau tu şi mama) divorţaţi?» Amintiţi-vă că întrebarea 
fundamentală pe care o au în minte copiii este: «Ce-o să se 
întâmple cu mine?» Fireşte că, dacă se poate, veţi asigura 
copilul că n-aveţi deloc intenţia să divorţaţi. 

Dacă se poate. Dacă nu, vă rog nu-l minţiţi. 
Presupunând că există tensiuni în familie, violenţă verbală 
sau fizică, puneţi-vă în locul copilului - n-aţi fi şi dvs. 
înfricoşaţi, speriaţi de moarte, incapabili să dormiţi 
noaptea? 

Asiguraţi copilul că nu din vina lui aveţi dificultăţi. 
Recunoaşteţi cinstit cât de greu vă este uneori. Cereţi 
sfatul unui specialist şi nu vă cramponaţi de o relaţie care 
îi dă copilului dvs. spaime nocturne şi coşmaruri. Dovediţi-i 
că adulţii pot rezolva o asemenea situaţie. 

Dacă doriţi să cereţi ajutorul unui psihoterapeut, iar 
partenerul nu vrea să vă însoţească, mergeţi doar dvs. 
Trebuie să ştiţi însă de la bun început că unii 
psihoterapeuţi sunt foarte buni în meseria lor, iar alţii nu. 
Folosiţi-vă puterea de discernământ. Unii psihoterapeuţi 
discută numai cu perechea respectivă, alţii doresc 
implicarea întregii familii. Nu contează metoda atâta 
vreme cât se urmăreşte binele copilului şi dreptul lui de a 
creşte sănătos. Dacă aţi ales să fiţi părinţi, pentru cel puţin 
18 ani copiii sunt pe primul plan. 

A pune copilul pe primul plan înseamnă uneori că 
trebuie să te separi ori să divorţezi. Există relaţii care fac 
mult rău unui copil, relaţii în care unul dintre parteneri 
este dependent de băutură ori droguri şi / sau e violent cu 
celălalt. Prea adesea, părinţii spun: «Nu-i nimic, pe mine 
mă bate, nu pe copil.» însă priveliştea unui părinte care e 
bătut de celălalt este o experienţă înfricoşătoare pentru un 
copil. Dacă, pentru a oferi copiilor dvs. O viaţă mai 
sănătoasă, trebuie să părăsiţi acel cămin, nu ezitaţi s-o 

faceţi! Când îi întrebi, mulţi copii spun că ar prefera ca 
părinţii lor să se despartă şi că ar fi dispuşi să trăiască sub 
standardul de viaţă cu care s-au obişnuit, numai să scape 
de scandalurile din familie şi să se simtă mai în siguranţă 
acasă. 

Copiii trebuie să fie puşi pe primul plan, spuneam. 
Asta nu înseamnă să faceţi doar ce vor ei; înseamnă că 
adulţii care au decis să fie părinţi în momentul concepției 
trebuie să aibă curajul şi maturitatea de a le oferi copiilor 
un cămin sănătos şi propice creşterii. 

CE LE SPUNEM COPIILOR DE 9 - 12 ANI 

DESPRE BTS ŞI PREZERVATIVE 

La această vârstă, mulţi copii au auzit câte ceva 
despre bolile cu transmitere sexuală (BTS), însă mai au 
multe întrebări şi nenumărate informaţii şi percepții 
greşite. 

Când discut cu ei despre BIS, mi se pun deseori 
întrebări despre hemoroizi. Poate că e şi vina acelei 
reclame ciudate de la televizor, în care o femeie îi spune 
alteia: «Când am făcut ultimul copil, am avut hemoroizi.» 
Din cine ştie ce motiv, mulţi copii şi adolescenţi cred că «ţi 
se umflă hemoroizii» dacă faci sex! lată ce le spun eu: 
«Haideţi să gândim ştiinţific. Hemoroizii sunt de fapt nişte 
vene varicoase în regiunea anusului şi sunt agravaţi de 
constipaţie. Deci n-au nicio legătură cu sexul!» «Uf, ce 
bine!» par să spună copiii, de parcă li s-ar fi luat o piatră 
de pe inimă. 

Ca şi copiii de şcoală primară, cei de vârstă 
intermediară trebuie liniştiţi şi asiguraţi că multe dintre 
BTS se transmit efectiv doar prin contact sexual: «Deci, 
dacă nu sunteţi activi sexual, n-aveţi de ce să vă temeţi.» I- 
aş sfătui pe părinţi să se informeze, ca să poată discuta 
despre BTS şi răspunde la întrebările foarte directe ale 
copiilor, care nu reuşesc întotdeauna să înţeleagă 
documentarele sau ştirile de la televizor. 

Copiii au ocazia să vadă şi prezervative «exotice» în 
magazinele specializate, aşa că multe dintre întrebările lor 

se  învârtesc în jurul prezervativelor cu arome, 
fosforescente sau muzicale. E distractiv să participi la 
glumele pe care le fac copiii despre prezervative, însă nu 
uitaţi niciodată să-i avertizaţi: «Oricât de colorat sau de 
ciudat vi se pare un prezervativ aruncat pe jos, nu puneţi 
niciodată mâna pe el!» 

«Din ce cauză ai hemoroizi?» «De ce se fac 
prezervative fosforescente?» 

Ar fi bine să vă asiguraţi că fiul sau fiica dvs. întelegi 
că prezervativele nu sunt întotdeauna eficiente, iar faptul 
că se găsesc pe toate drumurile şi sunt foarte uşor de 
procurat nu înseamnă că adolescenţii pot face sex fără 
probleme. Şi, ceea ce e cel mai important, campaniile 
publicitare care-i îndeamnă pe adolescenţi să se protejeze 
când fac sex nu trebuie să le dea impresia că toți 
adolescenţii fac sex sau trebuie să fie activi sexual. În 
Canada, majoritatea adolescenților care merg încă la 
şcoală nu au făcut sex niciodată, iar numărul celor care nu- 
şi încep viaţa sexuală decât după terminarea şcolii este în 
creştere şi în SUA. 

Unii copii de vârstă intermediară sunt pregătiţi să 
afle multe informaţii ştiinţifice despre BIS mai devreme 
decât ceilalţi. Dacă fiul sau fiica dvs. aparţine acestei 
categorii, consultaţi secţiunea dedicată adolescenților (pp. 
145 - 167) şi în special capitolul care se ocupă de BTS (p. 
151). 

SFATURI PRACTICE 

Rareori noi, adulţii, nu vrem să răspundem nevoii 
copiilor de-a fi sprijiniți şi acceptaţi, însă adesea nu 
suntem capabili să dăruim destul sprijin şi acceptare din 
cauza propriei noastre imaturităţi. Acest lucru e bine 
ilustrat de părintele care spune: «Păi am încercat să 
vorbesc cu el (sau am încercat să-i dau fetiţei mele o 
carte), dar s-a ruşinat atât de tare încât m-am jenat şi eu şi 
până la urmă am renunţat.» 

Dacă aţi încercat să le vorbiţi copiilor în bucătărie şi 
ei au dat bir cu fugiţii după primele cuvinte, spunându-vă 

«E prea scârbos, n-am chef s-aud», vă reamintesc că cel 
mai bun loc de discuţii cu copiii între 10 şi 20 de ani este 
în maşină, de unde nu pot fugi cu una, cu două. Bineînţeles 
că îşi vor astupa urechile, vă vor spune că aveţi mintea 
bolnavă, vor privi în gol pe geam timp de trei ore, cât ţine 
drumul, dar nu-i nimic, continuaţi să vor-Grupa de vârstă 9 
- 12 ani: dezgustaţii / 93 biţi. In mod sigur nu vor uita 
niciodată această călătorie cu maşina. La fel şi dvs. 

Când mă întâlnesc cu grupuri de părinţi în 
Vancouver, obişnuiesc să le spun în glumă că orice familie 
ar trebui să facă drumul până la Seattle sau Whistler cel 
puţin o dată pe an, cu copiii pe bancheta din spate (pentru 
că nu trebuie să vă privească în faţă). Dacă s-a lăsat 
noaptea, e şi mai bine. 

Unii taţi mi-au povestit că au discutat foarte bine în 
timp ce se aflau la pescuit, într-o barcă. Copiii n-au nicio 
cale de scăpare, doar dacă pleacă înot spre mal! în alte 
cazuri pare să fi funcţionat excursia cu cortul, focul de 
tabără, ba chiar curăţenia de primăvară în garaj (mâinile 
sunt ocupate cu ceva tot timpul şi contactul vizual este 
redus la minimum)! Nu pierdeţi niciodată «ocaziile 
didactice». Vorbiţi, vorbiţi şi nu vă opriţi până nu 
terminaţi! 

Rezumat: 9 - 12 ani 

La această vârstă, copilul dvs. trebuie să ştie: 

tot ceea ce au învăţat copiii din grupa precedentă de 
vârstă şi în plus: 

totul despre schimbările prin care trece corpul la 
pubertate informaţii de bază despre BIS (vezi p. 151 
pentru mai multe detalii) 

De asemenea, trebuie să discutaţi cu ei următoarele 
subiecte: 

sexualitatea exagerată şi falsă promovată de 
fotografiile, revistele şi filmele pornografice (vezi şi p. 138) 

conştientizarea faptului că nu trebuie să fii activ 
sexual încă din adolescență imaginea comercială, 
distorsionată a «corpului ideal» răspândită de mass-media 


Grupa de vârstă 13 - 18 ani. 

Adolescenţii: cei care nu ştiu că nu ştiu 

«Dacă în timpul contactului sexual penisul este scos 
înainte de ejaculare, femeia poate rămâne gravidă?» 

«Ce este orgasmul?» 

« Toată lumea spune să foloseşti prezervative ca să te 
protejezi, dar ce faci dacă vrei să faci copil?» 

« Pot şi femeile să ia Viagra?» 

Adolescenţii au de învins două piedici ca să devină, la 
capătul evoluţiei lor, adulţi maturi din punct de vedere 
sexual - mai ales dacă n-au primit informaţii de sănătate 
sexuală înainte de a intra în adolescenţă. 

În primul rând, ei trăiesc cu impresia că ar trebui să 
ştie totul despre sexualitate doar în virtutea faptului că au 
împlinit 14 ani. Filmele, revistele, televiziunea - toate 
promovează o imagine a adolescentului ca maşină 
dezlănţuită de făcut sex. Când îşi dau seama că nu ştiu 
ceva, adolescenţii cred că nu e cool să întrebi şi să te 
lămureşti. Le e teamă ca nu cumva prietenii lor să 
descopere că nu ştiu un lucru atât de simplu. Dar nici cu 
părinţii nu sunt dispuşi să discute, pentru că s-ar duce de 
râpă toată atitudinea lor de revoltă împotriva adulţilor. 
Tăcerea distantă este o formă de rebeliune foarte 
răspândită printre adolescenţii care se tem să nu le fie 
dezvăluită ignoranta. 

Nu e deci de mirare că în toţi aceşti ani în care am 
lucrat cu adolescenţi n-am întâlnit niciunul, nici măcar 
unul singur, care să se fi bucurat de o viaţă sexuală 
împlinită. La fel ca noi toţi, şi adolescenţii au nevoie de 
iubire, de cineva care să ţină la ei. Majoritatea celor activi 
sexual au nevoie de cineva care să-i ia în braţe, de cineva 
care să-i asculte, de cineva cu care să-şi petreacă timpul. 
Nu de contact sexual au nevoie! Corpul băieţilor nu e încă 
pregătit; ejacularea se produce mult prea repede şi apoi le 
vine să moară de ruşine. Fetele n-au orgasm decât foarte 
rar, unele niciodată. Întotdeauna primesc întrebări despre 
orgasm de la adolescente: «Asta e tot? o pată udă şi gata?» 

A doua piedică în calea dezvoltării normale a 
adolescenților este faptul că nimeni nu discută deschis 
despre problemele de sănătate sexuală, iar adolescenţii au 
handicapul lipsei de experienţă. li aud deseori spunând: 
«Nu cred că problema de care vorbeşti mă priveşte pe 
mine. Nu cunosc pe nimeni cu HIV (sau care să aibă 
vegetaţii genitale, sau care să fi rămas gravidă din 
greşeală), aşa că aceste probleme nu există, sau cel puţin 
nu există în grupul meu de prieteni (sau în oraşul meu, sau 
la facultatea mea) ...» 

«Prietenul meu şi cu mine avem probleme când 
facem sex. Eu n-am orgasm. Singurul lucru care merge 
este sexul oral... există vreo şmecherie pentru orgasm?... 
mă simt atât de frustrată...» 

Ajunşi aici, îmi place să întreb: «Dar voi aţi spune 
cuiva că vă duceţi la doctor ca să vă trataţi de vegetaţii?» 
Şi dintr-odată, toţi adolescenţii din faţa mea se înfundă mai 
tare în scaunele lor şi răspund în cor: «Nu, n-aş spune 
niciodată aşa ceva!» Nici măcar partenerului de la care s- 
au molipsit, aş adăuga eu. Continuarea vine de la sine: 
«Vedeţi de ce nu cunoaşteţi pe nimeni în jurul vostru cu 
asemenea probleme?» 

Mulţi adulţi au rămas blocaţi la nivelul adolescenţei: 
sunt convinşi că ştiu tot sau că ar trebui să ştie tot doar în 
virtutea faptului că au peste 18 ani sau că au făcut sex de 
multe ori, sau că au deja copii şi aşa mai departe. Ca atare, 
nu pun întrebări, nu citesc articolele din reviste şi din 
ziare, nu caută să obţină informaţii. Nu ştiu că nu ştiu. 

FUMATUL 

Am început să devenim din ce în ce mai conştienţi de 
problemele de sănătate sexuală cauzate de fumat. 
Obişnuiesc să le spun băieţilor că, dacă încep să fumeze 
din adolescenţă şi continuă să fumeze când devin adulţi, 
penisul lor va fi până la urmă afectat. Contraargumentul 
lor vine imediat: «Mda, numai că eu cunosc o mulţime de 
tipi care fumează din greu şi n-au nicio problemă cu 
penisul.» «Cum poţi fi atât de sigur? Că doar tipii ăia nu 

vin la tine şi-ţi spun: Băiete, să ştii că de la o vreme 
încoace am probleme cu erecţia!» Doctorii susţin că 
majoritatea bărbaţilor cu tulburări de potenţă nu recunosc 
acest lucru nici măcar la consult, aşa că în niciun caz n-ar 
recunoaşte-o faţă de alţii. 

În unele cazuri, reacţia băieţilor e pozitivă: «Hei, 
Meg, ar trebui să se scrie pe pachetele de ţigări Fumatul 
dăunează grav penisului» Dacă am fi suficient de maturi 
sexual, am putea eradica fumatul în mai puţin de o lună! Şi 
probabil că bărbaţii nu le-ar lăsa nici pe femei să fumeze. 
Parcă îi şi auzi spunând: «Alo, doamna, stingeţi vă rog 
ţigara că-mi strică echipamentul!» 

Bineînţeles că nenumăratele substanţe toxice din 
țigări afectează aproape toate organele corpului uman. 
Însă monoxidul de carbon (CO) afectează mai ales penisul. 
Din cauza monoxidului de carbon, vasele sangvine se 
contractă, iar penisul, fiind cel mai vascularizat organ, va 
fi şi cel mai afectat: sângele nu mai poate să-l umple ca să 
producă erecţia. 

Există studii care arată că fumatul afectează în mod 
alarmant şi spermatozoizii, ducând la o incidenţă mai mare 
a avorturilor spontane şi a nou-născuţilor cu handicap. Am 
observat că băieţii răspund mult mai bine la aceste 
informaţii decât ne-am aştepta noi, adulţii. Majoritatea 
sunt interesaţi cu adevărat să devină nişte taţi buni - şi 
deci să-şi păstreze sănătatea sexuală. 

Din păcate, în cazul fetelor fumătoare, informaţiile cu 
privire la efectul dăunător al nicotinei asupra ovarelor şi 
asupra fertilităţii în general nu par să aibă niciun efect. 
Răspunsul lor sună cam aşa: «Şi ce dacă, oricum n-am de 
gând să fac copii, şi în plus fumatul îmi menţine silueta.» 
(Reclamele din reviste sunt pline de femei zvelte şi 
elegante, cu o ţigară între degete - niciodată în gură, 
fiindcă nu arată deloc elegant. Şi nici nu vezi vreun fir de 
fum ieşind din ţigara lor, doar s-a dovedit cât de periculos 
este fumatul pasiv...) Categoria de fumători cu cea mai 
accentuată rată de creştere este reprezentată în momentul 

de faţă de adolescente, care ignoră sau neagă efectele 
nocive ale fumatului. 

Există studii care dovedesc că aceste efecte se 
transmit până la a doua generaţie feminină. O femeie a 
cărei bunică a fost fumătoare, chiar dacă ea şi mama ei n- 
au fumat niciodată, are un risc de avort cu 27% mai mare 
decât femeile care n-au avut niciun fumător în familie. 
Fetele nu înţeleg întotdeauna că ele se nasc cu ovulele 
deja formate în ovare, spre deosebire de bărbaţi care 
produc spermatozoizi noi în fiecare minut. Tot studiile 
medicale arată că femeile fumătoare suferă de mai mult 
disconfort în timpul sarcinii, că au dureri de spate şi de 
cap mai accentuate, că vomită şi se îmbolnăvesc de boli 
infecțioase mai des. 

Părinţii înclină să creadă că fiii şi fiicele lor riscă să 
se apuce de fumat în anii adolescenţei, fără să-şi dea 
seama că până şi copiii de şapte-opt ani sunt încurajați să 
fumeze, de obicei de un văr mai mare, de copiii din vecini 
sau de fraţii colegilor. Vorbiţi cu copilul dvs. despre 
pericolele fumatului. O mamă îmi povestea că a făcut acest 
lucru şi a fost surprinsă de răspunsul fiicei ei de 12 ani: 
«Unele din prietenele mele fumează şi-mi dau şi mie 
ţigară, dar eu nu iau niciodată. Le-am spus că m-ar omori 
maică-mea dacă ar afla!» în prima clipă, mama a fost 
şocată că fiică-sa o prezenta prietenelor ca pe o scorpie. 
Insă şi-a revenit repede şi i-a zis fetei: «Sunt foarte mândră 
de tine că le-ai spus asta. Şi să le mai spui că am un nas de 
câine de vânătoare şi că o să-ţi miros părul şi hainele şi o 
să dau de urma celei care ţi-a dat să fumezi.» 

Multe studii arată că persoanele care nu s-au apucat 
de fumat până la vârsta de 20 de ani au foarte puţine şanse 
să se mai apuce vreodată. E timpul să luptăm mai serios 
împotriva fumatului dacă vrem să salvăm următoarea 
generaţie. Pentru că de fapt la nepoți ne gândim când 
încercăm să ne convingem copiii să nu fumeze. 

STABILIREA LIMITELOR 

O altă responsabilitate - deseori neglijată - a 


părinţilor de adolescenţi este stabilirea limitelor, a 
reperelor şi chiar a unor reguli ferme. Aşa cum am mai 
spus, mare parte din ceea ce îi învăţăm pe copiii noştri (şi 
pe noi înşine) despre sănătatea sexuală ţine de fapt de 
buna purtare. Amintiţi-vă acest lucru când discutaţi cu 
copiii despre orele de întoarcere acasă, despre ce este şi 
nu este admisibil. 

Copiii şi chiar adolescenţii îmi mărturisesc deseori că 
în adâncul sufletului lor sunt foarte fericiţi că părinţii au 
stabilit nişte reguli stricte; sau, dimpotrivă, că şi-ar dori ca 
părinţii lor să fie mai fermi. Câteva istorioare sunt 
suficiente pentru a ilustra acest lucru. 

O mamă îmi povestea despre fiica ei de 13 ani care a 
venit într-o zi de la şcoală cu o fustă de piele foarte scurtă 
pe care i-o împrumutase prietena ei cea mai bună «ca să ți- 
o arăt şi să-mi cumperi şi mie una». Aruncând o singură 
privire la fustă, mama i-a răspuns: «Nu, n-am de gând să-ţi 
cumpăr aşa ceva şi nici n-ai voie s-o împrumuţi pe asta şi s- 
o porţi.» 

Au urmat lacrimi, rugăminţi, strigăte, uşi trântite şi 
acuzaţii: «Eşti atât de demodată, nu mă laşi niciodată să 
fac nimic, sunt singura din clasă care n-are fustă din 
asta...», ba chiar şi un «Te urăsc!». Bineînţeles că până la 
urmă a fost trimisă în camera ei. Fata nu s-a lăsat şi tot 
ieşea din camera ei, implorând, linguşind, plângând, dar 
fără niciun succes. Când a venit ora de culcare, i s-a spus 
să se bage în pat şi să doarmă. 

A doua zi dimineaţă, bombănind că mama ei e cea 
mai groaznică fiinţă din lume, fata a plecat îmbufnată la 
şcoală, cu fusta în geantă. Dar ce schimbare de atitudine la 
4 după-amiază, când s-a întors de la şcoală! «Mamă, îmi 
pare rău pentru ce-am făcut aseară. Nici măcar nu voiam 
cu adevărat fusta aia, însă trebuia să-i spun lui Sherrie că 
m-am certat cu tine toată seara şi am strigat la tine şi tot 
nu m-ai lăsat să-mi cumpăr şi eu una.» 

Să nu vă fie frică să rămâneţi fermi pe poziţie. Poate 
că nu veţi primi mulţumiri atât de repede ca mama despre 

care tocmai v-am povestit, dar sigur copiii vă vor fi 
recunoscători la un moment dat. 

Alcoolul şi drogurile sunt strâns legate de activitatea 
sexuală a adolescenților. Vorbiţi cât mai des cu copiii dvs. 
despre acest lucru. «Dacă îţi dau voie să mergi la 
petrecerea asta, ce-o să faci dacă o să fie băutură sau dacă 
cineva scoate din buzunar nişte droguri?» Explicaţi-le de 
ce anume vă temeţi cel mai tare; parcurgeţi împreună cu 
ei scenariul cel mai rău pe care vi-l puteţi imagina. Nu 
uitaţi să-i întrebaţi: «Dacă tu ai fi părinte, cum ai vrea să 
se comporte copilul tău?» 

lată încă o întâmplare. Un tată mi-a povestit despre 
prima invitaţie a fiului său la o petrecere mixtă. El (tatăl) 
şi-a luat toate precauţiile, i-a dat telefon mamei colegului 
la care se ţinea petrecerea: «N-aveţi nicio grijă, i-a spus 
mama, o să rămân cu ei tot timpul. Da, ştiu de ce sunt în 
stare adolescenţii la vârsta asta. Sunt psiholog pediatru, n- 
aveţi de ce să vă faceţi probleme.» 

În seara cu pricina, tatăl şi-a condus băiatul cu 
maşina şi la despărţire i-a amintit în ciuda asigurărilor 
date de mama colegului) că ar fi bine să-l sune dacă apar 
probleme. «Vin imediat să te iau cu maşina şi n-o să fiu 
deloc supărat.» 

Două ore mai târziu, băiatul îi telefona. «Sunt la 
supermarket, vorbesc de la un telefon public. Vino te rog 
să mă iei. A fost groaznic la chef.» Tatăl s-a urcat imediat 
în maşină, încercând să-şi stăpânească panica. 

«S-au îmbătat cu toţii, i-a povestit băiatul, unii au 
început să vomite şi să se poarte foarte ciudat. M-am 
furişat afară din casă şi am mers până la primul telefon 
public.» Tatăl nu mai înţelegea nimic. «Dar unde era 
doamna Jones? Mi-a promis că va sta tot timpul cu voi. 
Cine a adus băutură?» «Păi doamna Jones le-a dat bere şi 
vin la toţi. Zicea că ştie că adolescenţii trebuie să încerce 
tot felul de experienţe şi că nu-i nimic rău în asta.» 

Ca adult şi părinte, eşti deseori tentat să crezi că 
ceilalţi adulţi şi părinţi respectă aceleaşi valori ca tine. În 


1 


mod evident, nu aşa s-a întâmplat şi în acest caz. 

Unii părinţi au chiar două măsuri: «Fiica mea trebuie 
protejată, însă fiul meu îşi poate face de cap.» îmi amintesc 
de o fată de 13 ani care, atunci când toate colegele ei se 
plângeau de părinţii lor obsedaţi să nu li se întâmple ceva 
rău, să fie violate sau să rămână gravide sau să se 
îmbolnăvească de SIDA, s-a lăsat pe spate în scaunul ei şi a 
spus liniştită: «Tatăl meu mi-a zis că, dacă mi se întâmplă 
ceva, el o să moară. Şi eu nu-mi doresc în niciun caz să 
moară, aşa că am mare grijă să nu mi se întâmple nimic.» 
Doi băieţi din clasă au reacţionat imediat: «Tu nu-ţi dai 
seama ce noroc ai că eşti fată! Băieţii trebuie să fie nişte 
duri şi să rişte, fetele au mare noroc că nu trebuie să fie 
aşa.» Ultimul lucru pe care mă aşteptam să-l aud din gura 
unor copii! 

Unii părinţi cred că adolescenților trebuie să li se dea 
libertate totală: «O să înveţe singuri, făcând greşeli şi fiind 
nevoiţi să se descurce.» Partea proastă a acestei filosofii 
este că acei copii lăsaţi să greşească s-ar putea să-i tragă 
în jos, odată cu ei, şi pe copiii dvs! 

Mulţi părinţi îşi dau silinţa să-şi înveţe copiii să le 
pese de cei din jur şi să-i respecte, însă uită să-i înveţe şi 
reversul - respectul şi grija faţă de sine. Adolescenţii au 
nevoie de ajutor ca să iasă din situaţiile în care, din prea 
multă loialitate şi grijă faţă de prieteni, se pun pe ei înşiși 
în pericol. 

Îmi place să le explic elevilor mei că durerea de 
stomac sau nevoia presantă de-a merge la toaletă atunci 
când suntem nervoşi ori ne e teamă sunt provocate de 
mama-natură «special, ca să ne protezeje». li sfătuiesc să 
fie atenţi la reacţiile corpului: «Uneori corpul vostru vă 
spune că sunteţi în primejdie înainte să vă spună mintea.» 

Nu e rău să exersaţi cu copiii dvs. ce trebuie făcut în 
situaţii primejdioase. Masa de seară mi se pare un moment 
foarte potrivit pentru astfel de repetiţii, deoarece poate 
participa întreaga familie. Haideţi să ne gândim la o 
situaţie tipică. Haideţi să ne jucăm puţin de-a «Ce-ai face 

dacă...» 

«Ce-ai face dacă prietenul tău ar vrea să fure dintr- 
un magazin, să distrugă ceva, să fumeze o ţigară, să bea o 
bere, să conducă o maşină deşi n-are permis, să încerce să 
se drogheze, să facă sex?» Când copiilor nu le vine nicio 
idee, sugeraţi-le dvs. că ar putea, de exemplu, să spună: 
«Mă doare stomacul, cred că o să mi se facă rău, eu plec 
acasă» sau «Am nişte crampe groaznice, cred că m-apucă 
diareea, mai bine plec.» Copiii vor râde, bineînţeles, 
gândindu-se că glumiţi. Aş râde din toată inima cu ei, ba 
chiar i-aş încuraja să inventeze nişte scuze şi mai 
năstruşnice. Dar le-aş atrage totodată atenţia că nu numai 
copiii, ci şi adulţii folosesc uneori astfel de scuze - 
«Trebuie să merg la toaletă», «Trebuie să mă pudrez», 
«Mă doare capul groaznic» - ca să scape de cei cu care şi- 
au dat întâlnire şi pe care nu-i plac, de conversații cu 
persoane agresive sau de hărţuire. 

Unii părinţi îşi amintesc probabil cât de greu le-a fost 
în tinereţe să spună «nu» unui prieten sau unui grup de 
prieteni. Nimănui nu-i place să pară un laş sau vreun 
ciudat. Şi totuşi, dacă le spunem că e suficient ca o singură 
persoană să ia atitudine împotriva poziţiei grupului pentru 
ca acesta să urmeze o altă direcţie (aşa rezultă din studiile 
psihologice), poate că le vom da copiilor noştri puterea să 
încerce. 

Cred cu tărie că, în sinea lor, majoritatea copiilor 
apreciază regulile ferme şi principiile care-ţi ghidează 
viaţa. Am întâlnit copii şi adolescenţi care mi-au spus (e 
drept, confidenţial) că se bucură foarte tare că au părinţi 
preoţi sau avocaţi sau medici, ori că aparţin unei 
comunităţi etnice cu reguli mai stricte, «pentru că eu n-am 
voie să fac lucruri pe care alţi copii au toată libertatea să 
le facă». Părinţii aud rareori asemenea suspine de uşurare 
sau le aud abia când copilul s-a făcut mare şi s-a maturizat. 

Fireşte, nu afirm că ar trebui să aveţi nişte reguli de 
fier şi să rămâneţi inflexibili indiferent de situaţie. Secretul 
este aici dialogul cu copiii. Cel mai eficace e să-i lăsaţi 

întotdeauna pe ei să vorbească primii, dar rugaţi-i să-şi 
formuleze precis cererile. Asta înseamnă să vă spună 
exact, când vor să meargă undeva, cine va mai fi acolo, 
cum se numesc adulţii care-i supraveghează, care sunt 
numerele lor de telefon, despre ce interval din zi sau din 
noapte discutaţi etc. Nu ezitaţi să sunaţi alt părinte şi să 
verificaţi detaliile primite de la copilul dvs. Şi dacă hotărâți 
că poate participa, asiguraţi-vă că, în cazul unor probleme, 
poate pleca de-acolo în siguranţă. Fraza finală a fiecărui 
părinte va fi, sper: «Sună-mă dacă ai nevoie de mine şi 
promit că n-o să mă supăr!» 

INFORMAŢII DESPRE CONTRACEPTIVE 

Ştiu că unii cititori nu vor fi de acord cu mine, dar 
cred că adolescenţii ar trebui să fie bine informaţi în ceea 
ce priveşte prezervativele - care mărci sunt cele mai bune, 
cum să le întrebuinţeze corect, să nu se simtă jenaţi când 
le cumpără - chiar dacă nu vor face sex neapărat. Atât 
băieţii, cât şi fetele trebuie să fie perfect informaţi. Aş 
merge chiar mai departe, şi i-aş sfătui pe adolescenţi să 
cumpere nişte prezervative, să citească atent instrucţiunile 
de folosire şi, dacă sunt băieţi, să încerce să şi le pună 
singuri, în intimitate. 

Poveşti adevărate 

Oră cu elevi de 16 - 17 ani: 

Adolescenta X: Dar nu se poate ca tipul să iasă şi să 
nu lase deloc spermă înăuntru? 

Meg: Unii aşa cred. 

Adolescenta Y: Da, chiar aşa, el zice că n-o ţine în 
vaginul tău decât un minut... apoi o scoate şi n-ai nicio 
problemă. 

Meg: Şi atunci de ce nu foloseşte toată lumea metoda 
asta? Toate fetele în cor: Pentru că băieţii sunt nişte 
mincinoşi! 

Părinţii şi alte persoane s-ar putea să nu fie de acord 
nici cu felul meu de a-i informa pe adolescenţi despre 
celelalte contraceptive. Mă feresc să aloc prea mult timp în 
clasă prezentării altor metode de contracepţie pentru că, 

de regulă, timpul pe care-l am la dispoziţie e limitat şi 
prefer să-l folosesc ca să-i învăţ temeinic pe copii despre 
prezervativ, decât despre implanturi, sterilete, bureţi şi 
injecții. Adolescenţii nu-şi prea pot permite aceste 
alternative la prezervativ: costă mult pentru posibilităţile 
lor şi pe majoritatea fetelor le deranjează. În plus, nu oferă 
protecţie împotriva BTS. 

Vreau, de asemenea, ca atât băieţii, cât şi fetele să 
fie perfect informaţi cu privire la contraceptivele orale - 
sau pilule, cum le numesc de obicei adolescenţii. Primul 
lucru pe care trebuie să-l ştie este că pilulele nu te 
protejează absolut deloc împotriva bolilor cu transmitere 
sexuală. Aş vrea să le repet această frază de o sută de ori, 
pentru că foarte mulţi adolescenţi şi tineri nu realizează 
asta. Aud de nenumărate ori: «N-am de ce să mă tem de 
BTS, iau pilule» sau «N-am de ce să-mi fac griji din cauza 
bolilor, prietena mea ia pilule». Băieţilor le răspund astfel: 
«Chiar dacă ea îţi spune să nu-ţi faci griji, tu trebuie să-ţi 
faci şi să fugi să-ţi cumperi repede un prezervativ!» 

Încerc să-i conving pe băieţi că nu-şi pun prezervativ 
ca să protejeze fata, ci ca să se protejeze pe ei înşiși de 
infecţii şi de perspectiva de a deveni taţi. Există 
nenumărate cazuri de bărbaţi daţi în judecată pentru 
pensie alimentară, care se vaită prin tribunale: «Dar mi-a 
spus că ia pilule!» în locul judecătorului, le-aş spune exact 
ce le spun şi băieţilor la ore: «E penisul vostru şi voi 
sunteţi responsabili pentru ceea ce face. Nu-l lăsaţi să-şi 
facă de cap fără prezervativ. (De aceea prezervativul mai 
este poreclit şi „ţinuta obligatorie de seară”.) Dacă nu vreţi 
să deveniți tătici, fie nu faceţi sex, fie luaţi-vă toate 
măsurile de protecţie. Şi ocupaţi-vă chiar voi de asta. 
Majoritatea bolilor cu transmitere sexuală se vindecă; 
paternitatea însă durează cel puţin 18 ani.» 

Nici fetele nu înţeleg întotdeauna informaţiile de 
bază despre pilulă. Trebuie luată zilnic, nu din când în 
când, şi cam la aceeaşi oră (cu o variaţie de maximum 
două ore). De asemenea, există medicamentele banale care 

pot diminua eficacitatea pilulei. Vorbim astăzi despre cele 
cinci A-uri susceptibile să interacţioneze cu pilula: 
antihistaminicele, antiacidele, alcoolul, analgezicele şi 
chiar antibioticele. Şi băieţii trebuie să afle asemenea 
lucruri, ca să nu se mai bazeze doar pe pilulă. 

Alt aspect de luat în considerare este monogamia. 
Din cauza imaturităţii de care dau dovadă în relaţii, 
adolescenţii jură prea adesea că sunt virgini (virgine) sau 
că au un singur partener. «Monogamia serială» - un lanţ 
de parteneri, schimbaţi la interval de câteva luni sau ani - 
e totuna pentru corpul tău cu a avea mai mulţi parteneri 
deodată. Dacă nu toate contactele sexuale au fost protejate 
cu prezervativ, riscul de a contracta BIS creşte 
exponențial. Fiecare contact sexual contează, iar negarea 
şi minimalizarea pericolului nu ţine loc de protecţie. 

Le spun mereu adolescenților: «Aveţi grijă de voi 
înşivă şi unul de altul. Nu faceţi sex când unul dintre voi 
nu este pregătit. Dacă aveţi îndoieli, luaţi-o la sănătoasa. 
Abstinenţa rămâne cea mai sigură decizie. Iar dacă sunteţi 
amândoi convinşi că puteţi face faţă oricăror consecinţe, 
folosiţi totuşi prezervativul. Nu câteodată, de fiecare dată 
când faceţi sex.» 

«PILULA DE A DOUA ZI» (CONTRACEPŢIA DE 
URGENŢĂ) 

Există un mijloc contraceptiv despre care atât 
adolescenţii, cât şi adulţii activi sexual trebuie neapărat să 
ştie. Deşi se numeşte «pilula de a doua zi», este vorba de 
fapt de patru pilule. 

Dacă a făcut sex neprotejat sau dacă s-a rupt 
prezervativul, femeia sau adolescenta poate merge la un 
medic, la o clinică de specialitate sau la serviciul de 
urgenţă al unui spital pentru a cere acest tip de medicatie 
contraceptivă. Primele două pilule trebuie luate cât mai 
repede posibil după contactul sexual, iar următoarele la 12 
ore după primele. Toate cele patru pilule trebuie luate în 
cel mult 72 de ore de la contactul sexual, dar cu cât sunt 
luate mai devreme, cu atât vor fi mai eficiente în 

prevenirea sarcinii. Cazurile de nereuşită sunt foarte, 
foarte rare. Dacă totuşi tratamentul contraceptiv de 
urgenţă nu a reuşit, sarcina incipientă nu e afectată. 

Ţineţi minte că acest tip de contraceptie are la bază o 
doză relativ mare de hormoni, aşa că nu e recomandabil 
să-l folosiţi în locul metodelor contraceptive obişnuite. 
Cine a avut nevoie de «pilula de a doua zi», cu siguranţă că 
pe viitor îşi va lua mai multe măsuri de protecţie. 

E de la sine înţeles că tratamentul contraceptiv de 
urgenţă trebuie oferit imediat victimelor violurilor. 

COCA-COLA, SEX ÎN PICIOARE ŞI ALTE MITURI 

Atenţie la mituri! Toate vechile poveşti şi reţete 
populare despre cum se împiedică sarcina sunt încă vii şi 
par să aibă trecere şi printre adolescenţii din zilele 
noastre. În caz că le-aţi uitat, daţi-mi voie să vă reamintesc 
câteva: dacă stai în picioare când faci sex, spermatozoizii 
cad afară; dacă faci sex într-un jacuzzi sau într-un lac sau 
într-o cadă cu apă fierbinte, apa va spăla sperma; 
variaţiune pe aceeaşi temă: dacă faci baie imediat după 
contactul sexual, apa din baie spală sperma. Încă un mit: 
dacă femeia urinează imediat după contactul sexual, urina 
spală sperma şi femeia nu rămâne gravidă. Este uimitor 
câţi oameni (nu numai adolescenţi, ci şi adulţi) n-au nici 
cea mai vagă idee despre anatomia organelor genitale. 
Sunt uluiţi dacă le spui că femeia are trei orificii între 
picioare şi îşi închipuie că ea urinează prin vagin. Alte 
mituri: la primul contact sexual din viaţa ei, femeia nu 
poate rămâne gravidă. Trebuie să ai menstruaţie ca să poţi 
rămâne gravidă. Dacă eşti la menstruaţie când faci sex, nu 
rămâi gravidă ş.a.m.d., ş.a.m.d. 

Nimic din toate astea nu e adevărat! Am vrut chiar să 
nu le mai reamintesc în această carte, dar o fac totuşi 
pentru că trebuie s-o spun elevilor mei iarăşi şi iarăşi: 
nimic din toate astea nu e adevărat! 

«Unii spun că îţi poţi amorţi penisul înmuindu-l în 
cocacola. E adevărat?» 

Mitul cu coca-cola pare a fi deosebit de rezistent în 

timp. Incredibil de mulţi băieţi mai cred şi astăzi că-şi pot 
anihila spermatozoizii bând cola (probabil că mulţi 
confundă încă sistemul digestiv cu cel reproducător) sau 
înmuindu-şi penisul în ea. 

Când îi întreb de ce cred absurditatea asta, îmi 
răspund: «Cola dizolvă ţintele de metal, deci sigur omoară 
şi spermatozoizii.» (Mi s-a părut întotdeauna ciudat că nu 
le e frică să-şi introducă penisul într-un lichid care dizolvă 
cuie!) E adevărat, acidul din cola atacă uneori metalul. Dar 
spermatozoizii nu sunt făcuţi tocmai din metal. 

De fapt, adolescenţii vor să creadă în cola pentru că e 
ieftină şi uşor de procurat. Însă ştiinţa ne-a dovedit 
altceva. Din cercetările efectuate asupra diverselor mărci 
de cola a reieşit că aceste băuturi au efect energizant 
asupra spermatozoizilor, care nu numai că rămân cât se 
poate de vii, dar îşi fac treaba încă mai repede. 
Spermatozoizii au un singur scop în viaţă: să găsească 
ovulul. Şi se achită de această sarcină excepţional de bine. 
Călătoresc cu iuţeala fulgerului, ajung în uter şi găsesc 
ovulul în câteva secunde. Ca să previi acest fenomen e 
nevoie de cunoştinţe şi experienţă, nu de cola. 

BTS ŞI ADOLESCENŢII 

Capitolul de la pagina 162 se ocupă exclusiv şi în 
detaliu de bolile cu transmitere sexuală. Acum nu vreau 
decât să vă reamintesc că trebuie să fiţi pregătiţi să 
discutaţi cu copiii dvs. adolescenţi despre BTS, consultaţii 
medicale şi tratamente, mai ales dacă bănuiţi că sunt activi 
sexual. 

În primul rând, asiguraţi-vă că sunt vaccinaţi contra 
hepatitei B şi nu uitaţi că acest vaccin nu oferă protecţie 
împotriva altor forme de hepatită care se transmit tot prin 
contact sexual. În al doilea rând, asiguraţi-vă că fiul sau 
fiica dvs. întelegi că orice relaţie intimă cu o persoană 
infectată poate fi periculoasă. Şi mă refer aici nu numai la 
sexul vaginal, ci şi la alte activităţi sexuale - cum ar fi 
sexul anal, oral şi digital - care nu duc la apariţia unei 
sarcini. Cunosc fete care au suferit şocuri toxice severe de 

pe urma unor asemenea relaţii sexuale; una dintre ele 
chiar a murit după ce a făcut sex digital, pentru că 
partenerul ei avea degetele murdare. 

Adolescenţii care decid să fie activi sexual întreţin de 
obicei relaţii sexuale în ascuns, în tot felul de locuri 
nepotrivite şi fără să aibă acces la o baie sau la mijloace de 
protecţie. Adesea sunt sub influenţa drogurilor sau a 
alcoolului, ceea ce-i face incapabili să-şi poarte de grijă ori 
să-şi protejeze partenerul. Viaţa nu ne scuteşte de 
probleme în asemenea situaţii. Spermatozoizii, bacteriile şi 
viruşii ştiu doar că au nevoie de corpuri umane care să le 
ofere căldura necesară. Nu ceea ce eşti, ci ceea ce faci te 
pune în situaţii nedorite. 

CÂTEVA CUVINTE DESPRE VIAGRA 

Nu cu mult timp în urmă, o mamă mi-a relatat o 
întâmplare care m-a pus pe gânduri. Într-o zi, fiica ei de 15 
ani, care în urmă cu trei săptămâni născuse, a rugat-o să-i 
facă rost de nişte Viagra. Înspăimântată, mama a întrebat- 
o de ce crede că are nevoie de Viagra. Şi aşa a aflat că 
fata, încă lăuză, nu se simţea prea iubitoare şi nici prea 
dornică să reia relaţiile sexuale cu prietenul ei - spre 
exasperarea acestuia. El avusese ideea ca ea să ia Viagra, 
ca să-i revină libidoul! 

I s-a dat atâta atenţie acestui produs la TV, în reviste 
şi în ziare, încât multe persoane - inclusiv adolescenţi şi 
copii de vârsta mică - au ajuns să creadă că e un fel de 
medicament-minune pentru problemele sexuale. Din 
păcate, ceea ce aud adolescenţii şi mulţi dintre adulţi sunt 
exagerări publicitare, în niciun caz informaţii ştiinţifice. Să 
ne mai mirăm atunci că apar neînţelegeri? 

«Viagra are efect şi la femei?» «Viagra poate face rău 
relaţiei? Adică mai mult sex nu duce la schimbarea 
sentimentelor?» 

Să lămurim lucrurile. Impotenţa (incapacitatea de a 
obţine sau a menţine erecţia) este o problemă frecventă la 
bărbaţii mai în vârstă. Dar şi persoanelor în vârstă le place 
să facă sex (nu v-aţi gândit la asta, nu-i aşa?). Viagra este 

un medicament sub formă de pilule care îi ajută pe bărbaţii 
impotenti să obţină erecţia. lar dacă există persoane care 
şi la vârste înaintate se pot bucura de activitate sexuală, 
înseamnă că trebuie să ne păstrăm corpul cât mai sănătos, 
evitând fumatul şi alte activităţi care pun în pericol 
sănătatea. (Bineînţeles, nu toate cazurile de impotenţă 
sunt cauzate de lipsa de grijă faţă de noi înşine.) 

Viagra menţine un surplus de sânge în penis, astfel 
încât erecţia să dureze suficient pentru producerea 
orgasmului şi ejaculării. Cu alte cuvinte, Viagra este un 
ajutor «mecanic» pentru o anumită stare fizică. Viagra nu 
acţionează asupra minţii, mărind dorinţa sexuală sau 
momentele de voluptate. Libidoul, sau dorinţa sexuală, se 
află în capul nostru, nu în organele noastre genitale. 

Părinţii ar trebui să stimuleze gândirea critică a 
adolescenților şi copiilor mai mici: cine câştigă din 
vânzarea unui asemenea produs? Oare beneficiile sale 
compensează efectele secundare, mergând uneori până la 
deces? Ca întotdeauna, copiii noştri trebuie să se 
străduiască să rămână sănătoşi şi să ia hotărâri înțelepte, 
ca să nu aibă niciodată nevoie de Viagra. 

ADOLESCENŢII VOR TOTUŞI SĂ DISCUTE! 

În cadrul unor anchete efectuate în câteva ţări 
occidentale, adolescenţii şi tinerii au fost întrebaţi: «Cu 
cine v-ar plăcea cel mai mult să puteţi discuta despre 
problemele sexuale?» într-o proporţie  covârşitoare, 
adolescenţii au răspuns «cu părinţii». Unii chiar au 
recunoscut că cei oarecum vinovaţi când comunicarea nu 
are loc sunt ei înşiși: «Mi-e teamă să pun întrebări.» Se 
tem că părinţii «vor sări cu gura» pe ei, «se vor supăra» 
sau îi vor «închide în casă». 

Trebuie să recunosc că la vremea când aveam în casă 
trei adolescenţi trebuia să-mi muşc limba până la sânge ca 
să nu «sar cu gura» pe ei. Trageţi aer adânc în piept, 
râdeţi la glumele lor, nu le criticaţi niciodată sursele de 
informaţie şi prietenii, discutaţi şi, cel mai important, 
ascultaţi-i. Adolescenţii vor respect pentru ceea ce spun şi 

vor ca părintele «să asculte totul, de la cap la coadă. 
Inainte să sară cu gura». Când este vorba despre un 
prieten care a făcut ceva nechibzuit sau periculos, 
încercaţi să vă manifestaţi simpatia înainte de a-l judeca. 
Ceva de genul: «Doamne, săracul copil, să păţească una ca 
asta!», «Şi acum ce-o să se întâmple?» Realizaţi ce 
compliment vă face copilul dvs. adolescent când vă 
îngăduie să pătrunderi în viaţa lui personală. Foarte mulţi 
adolescenţi simt lipsa unui adult remarcabil în viaţa lor, un 
adult care să le fie alături, care să-i asculte cu respect. 

Ceea ce este minunat la adolescenţi - în special la cei 
care au fost instruiri aşa cum trebuie - e optimismul şi 
bucuria cu care vorbesc despre viitoarele lor relaţii şi 
despre căsătorie. Sunt plini de încredere în ei înşiși, n-au 
inhibiţii să pună întrebări; aduc în tot ceea ce fac o 
curiozitate sănătoasă, iar speranţele pe care şi le pun în 
reuşită sunt molipsitoare. Şi toate lucrurile bune 
acumulate în etapele anterioare le vor lua cu ei în viaţa de 
adulţi maturi sexual. Sunt o sursă de inspiraţie pentru noi 
toţi. 

Un ultim sfat: chiar şi cei mai bine instruiri şi 
deschişi adolescenţi ar trebui să recurgă şi la studiul 
individual pentru a învăţa să devină maturi sexual. Cărţile 
pot fi foarte folositoare, şi nu văd de ce unui adolescent 
mai mare nu i s-ar oferi cărţi despre sănătatea sexuală a 
adultului. A-i da să citească o asemenea carte nu înseamnă 
că-i spui: «După ce ai să citeşti asta, poţi să-ţi începi viaţa 
sexuală.» Cu toţii avem nevoie de timp ca să devenim 
oameni instruiri, ca să aflăm răspunsurile întrebărilor care 
ne chinuie şi ca să digerăm tot ce am aflat. 

Rezumat: adolescentul 

Copilul dvs. trebuie să ştie următoarele la vârsta 
adolescenţei: 

tot ceea ce au învăţat grupele de vârstă anterioare şi 
în plus: 

folosirea corectă a mijloacelor contraceptive şi 
limitele eficacităţii lor informaţii detaliate despre BTS (vezi 

şi pp. 151 - 160) 

De asemenea, trebuie ajutat să-şi formeze: 

Ideea de relaţie intimă aptitudinea de a intra într-o 
relaţie capacitatea de a refuza încrederea de a merge la 
medic (vezi pp. 161 - 167) 

Adultul matur sexual 

« Poţi să ne spui ce este histerectomia?» 

«Cum poți să-ţi dai seama dacă ai cancer la sân?» 

«Ce e vasectomia?» 

«Dacă un bărbat îşi face vasectomie şi spermatozoizii 
nu mai pot ieşi afară, nu i se umflă testiculele foarte tare?» 

«Puteţi să-mi explicati, vă rog, ce înseamnă 
menopauza?» 

Pe baza cunoştinţelor mele medicale şi ştiinţifice, am 
definit trei indicatori principali pentru maturitatea sexuală 
a adultului. 

Există şi alţi indicatori, la fel de valabili, definiţi de 
psihologi şi sociologi, pe care îi voi menţiona la sfârşitul 
capitolului. 

Primul indicator de pe lista mea este lipsa de jenă 
faţă de propriul corp şi capacitatea de a ne face singuri 
acele examinări medicale pe care medicii se aşteaptă să ni 
le facem. Multe femei sunt incapabile să-şi examineze o 
dată pe lună propriii sâni. Poate că au trecut printr-o 
experienţă nefericită sau au crescut într-o familie 
iubitoare, dar cu principii foarte rigide în privinţa 
sexualităţii. Aşa că să-şi palpeze sânii li se pare de 
neconceput: s-ar simţi  pângărite,  narcisiste, chiar 
păcătoase. 

Se vorbeşte foarte puţin despre cancerul de sân la 
bărbaţi şi, din nefericire, rata de supravieţuire în acest caz 
e foarte mică în comparaţie cu a femeilor cu cancer de sân. 
Nu vorbim niciodată despre cancerul testicular, deşi 
majoritatea victimelor sunt adolescenţi şi bărbaţi foarte 
tineri. Ştiţi ce-mi spun băieţii dacă încerc să-i învăţ să-şi 
examineze testiculele? - «Ce scârbos, Meg, cum poţi să fii 
atât de perversă?» Chiar şi fundaţiile care se ocupă de 

prevenirea cancerului distribuie rareori broşuri educative 
despre examinarea testiculelor. Când sunt invitată în 
colegii şi universităţi, vin la mine studenţi de toate vârstele 
după terminarea prezentării, spunându-mi ce rău le pare 
că nu ştiuseră până atunci de aceste lucruri pentru că 
avuseseră parteneri la care descoperiseră noduli (la sân 
sau, după caz, la testicule), dar jena îi împiedicase să le 
atragă atenţia. Dacă acele persoane nu se examinează 
singure, sau dacă se jenează să meargă la medic, viaţa lor 
poate fi în pericol. 

Al doilea indicator de maturitate sexuală de pe lista 
mea este lipsa exploatării şi a abuzului în relaţiile 
persoanei respective. Abuzul şi exploatarea pot îmbrăca 
diverse forme, însă ceea ce ne preocupă pe noi, cei care 
lucrăm în domeniul sănătăţii sexuale, este faptul că 
partenerii nu vorbesc despre eventualele boli cu 
transmitere sexuală pe care le-au contractat. Aud deseori 
scuze de tipul: «Eu n-am de ce să mă tem de BIS, prietena 
mea e asistentă medicală» sau «prietenul meu e contabil» 
sau «Eu nu mă culc decât cu bărbaţi care conduc BMW- 
uri» sau, una care-mi place mie în mod special, «Nu am de- 
a face decât cu persoane pe care le întâlnesc în cele mai 
scumpe cluburi de noapte». Iată şi alte scuze din aceeaşi 
serie: «Nu fac sex decât cu studenţi», «Am cunoscut-o pe 
actuala mea iubită prin nişte prieteni şi nu mi-ar fi 
prezentat ei pe cineva bolnav!». Din păcate, bacteriile şi 
viruşii nu ştiu ce maşină conduci şi nici ce fel de club 
frecventezi. O persoană matură sexual nu ar permite ca 
timiditatea, jena sau un pahar de băutură în plus să-i pună 
în pericol viaţa. 

Cel de-al treilea indicator este respectul şi 
înţelegerea faţă de legile, tabuurile şi limitele impuse de 
societate în ce priveşte sexualitatea. Indiferent cât de 
instruită în materie de sexualitate este o persoană, dacă va 
viola, va abuza ori va hărţui sexual o altă persoană nu o 
vom putea socoti matură sexual. 

HISTERECTOMIILE ŞI VASECTOMIILE 


Deloc surprinzător, tinerii nu sunt conştienţi numai 
de schimbările prin care trece corpul lor, ci şi de cele prin 
care trece corpul părinţilor lor. Primesc deseori bileţele în 
care sunt întrebată ce înseamnă o histerectomie şi o 
vasectomie; copiii îşi aud părinţii discutând astfel de 
lucruri şi vin la mine să-i lămuresc. 

Histerectomia este relativ uşor de explicat. În primul 
rând, bineînţeles, trebuie date câteva informaţii despre 
uter. Dacă explici că este un fel de pungă sau săculeţ făcut 
din muşchi, mare cât patru degete puse laolaltă şi astfel 
construit încât să poată creşte în el un bebeluş, atunci îi 
ajuţi pe copii să înţeleagă că o femeie poate trăi şi fără el. 

Extirparea uterului se poate face din mai multe 
motive şi depinde de dvs., ca părinte, câte informaţii vreţi 
să daţi despre necesitatea operaţiei. Secretul este să 
explicaţi simplu la început şi apoi să-l lăsaţi pe copil să 
pună întrebări. Nu uitaţi că cel mai important lucru pentru 
el este să fie sigur că părintele sau alt adult de care se 
simte legat se va face bine. 

Vasectomia şi ligatura trompelor uterine sunt 
considerate metode permanente de contracepţie. Mulţi 
copii sunt curioşi cum se realizează. Când îi face unei 
femei o ligatură de trompe uterine, medicul taie puţin din 
fiecare şi leagă capetele. Ovulul este eliberat în continuare 
de ovar în fiecare lună. Este alcătuit numai din proteine, 
are mărimea unui grăunte de nisip şi se dizolvă după 
câteva ore. Femeia are în continuare menstruaţie şi poate 
întreţine relaţii sexuale. Sperma se va dizolva în uter. 

Vasectomiile pot fi făcute în cabinetul medicului, 
după administrarea unui anestezic local. Se face o mică 
incizie în scrot, după care aşa-numitele vase deferente - 
canalele prin care trec spermatozoizii - sunt tăiate şi 
legate. Prostata va continua să producă spermă, aşa că 
bărbatul poate să ejaculeze ca de obicei în timpul actului 
sexual, doar că, după câteva săptămâni de la operaţie, 
sperma nu va mai conţine deloc spermatozoizi. Treptat, 
testiculele nu-i vor mai produce, deoarece spermatozoizii 

nu mai pot fi eliminaţi. Nu uitaţi că spermatozoizii sunt 
microscopici şi făcuţi din proteine, aşa că sunt uşor de 
absorbit în corpul uman. Testiculele nu se măresc după 
vasectomie. 

Copiii sunt curioşi să ştie şi dacă bărbaţii mai doresc 
să facă sex după această operaţie. E bine să le explicaţi că 
dorinţa e în minţile noastre, aşa că vasectomia nu o 
influenţează în niciun fel. 

SCHIMBĂRILE DE NATURĂ SEXUALĂ LA ADULŢI 

Pentru prima oară în istoria omenirii, vârsta la care 
majoritatea părinţilor au primul copil a început să treacă 
de 30 de ani. 

Există apoi mulţi părinţi divorţaţi care întemeieză o 
nouă familie, căsătorindu-se eventual cu parteneri care au 
şi ei copii. Situaţia devine atunci destul de complicată, căci 
atât copiii soţului sau ai soţiei, cât şi copiii amândurora au 
nevoie de atenţia cuvenită. 

La aceste categorii de părinţi se adaugă din ce în ce 
mai multe femei (dar şi unii bărbaţi) care pun pe primul 
plan cariera profesională până la o vârstă destul de 
avansată, după care se decid «să meargă pe cont propriu» 
şi să devină părinţi necăsătoriți. 

Faptul că toţi aceşti oameni devin părinţi relativ 
târziu înseamnă că, în momentul în care copiii lor îşi vor fi 
terminat pubertatea, părinţii vor începe să treacă la rândul 
lor prin schimbări de natură hormonală! Adolescentii 
sesizează că părinţii lor trăiesc asemenea modificări, motiv 
pentru care îmi pun o mulţime de întrebări despre 
menopauză. lar uneori întâlnesc adolescenţi care par mai 
maturi emoţional şi fizic decât părinţii, rudele sau 
profesorii lor. 

«MENOPAUZA» LA BĂRBAŢI 

Să vorbim mai întâi despre «menopauza» bărbaţilor. 
Există şi alte denumiri pentru schimbările pe care le suferă 
bărbaţii la mijlocul vieţii: viropauză, andropauză sau 
climacteriu masculin. 

Se ştie că la bărbaţi, începând cu vârsta de 40 de ani, 

producţia de ţestosteron intră într-un lent proces de 
declin. Spre deosebire de femei, bărbaţii nu încetează 
niciodată să producă hormonul «lor», însă scăderea 
nivelului de testosteron poate duce la modificări 
semnificative ale corpului. Cea mai evidentă este apariţia 
«burţii de vârsta a doua», dar mai sunt şi alte simptome. 
Din nefericire, în mintea bărbaţilor, toate reprezintă un soi 
de pierderi. De exemplu, bărbaţii descoperă dintr-odată că 
au energie mai puţină, erecţii mai puţin viguroase, păr mai 
puţin, răbdare mai puţină şi că dorm mai puţin (pentru că 
au mai multe tulburări ale somnului). Unii bărbaţi încearcă 
să contracareze «mai puţinul» autodepăşindu-se la serviciu 
sau în sala de gimnastică. Alţii capătă un fel de 
neastâmpăr sexual şi încearcă să câştige atenţia femeilor 
mai tinere. Sau simt nevoia să-şi schimbe locul de muncă, 
să facă o nouă facultate. În sfârşit, există unii care recurg 
la alcool sau la droguri ori încearcă să se impună devenind 
din ce în ce mai violenţi. 

Închipuiţi-vă ce efect pot avea asemenea schimbări 
asupra copiilor lor aflaţi la vârsta adolescenţei! Mulţi 
adolescenţi mi-au mărturisit că se simt izolaţi, părăsiţi, 
neluaţi în seamă în timpul acestor crize. Prea mulţi taţi îşi 
disimulează problemele, nu vorbesc cu nimeni despre ele, 
nu şi le recunosc. Dar şi mai tragic este că iau decizii 
importante, cu implicaţii majore, fără să discute deloc cu 
soţia sau cu copiii, fără să se consulte cu cineva, ba chiar 
fără să-şi dea seama de gravitatea lucrurilor pe care le fac. 
Probabil că exemplul cel mai trist este bărbatul care îşi 
părăseşte soţia şi copiii pentru o femeie mult mai tânără, 
ca să descopere peste câteva luni sau ani că tânăra 
nevastă s-a plictisit de el: moment în care realizează că nu 
mai are pe nimeni, pentru că prima familie nu-l mai 
primeşte acasă. Nu e greu de imaginat ce idee despre 
sexualitate şi relaţia de cuplu îşi face în asemenea condiţii 
un adolescent. El însuşi se află la o vârstă când sănătatea 
sa sexuală poate fi vulnerabilă. Mult prea des, adolescenţii 
sunt obligaţi să apeleze tot la adolescenţi când au nevoie 

de sprijin şi sfârşesc prin a avea probleme şi mai mari. 

Bărbaţii şi medicii lor ar trebui să ştie mai mult 
despre schimbările hormonale care apar pe la mijlocul 
vieţii. Din fericire, se fac tot mai multe cercetări şi au 
început să apară pe piaţă patch-ul cu ţestosteron şi alte 
tratamente. Mai presus de orice, bărbaţii trebuie să înveţe 
să fie cinstiţi cu copiii lor. Deschideţi-vă sufletul, vorbiţi cu 
adolescenţii dvs. despre schimbările de natură sexuală 
prin care treceţi. Puneţi întrebări, consultaţi-vă cu ceilalţi, 
luaţi decizii cu adevărat mature cu privire la viaţa dvs. şi 
aveţi grijă în primul rând de copii. Nu-i împingeţi în 
braţele altora, care nu-i pot ajuta nici pe jumătate cât îi 
puteţi ajuta dvs. dacă încercaţi cu adevărat. 

MENOPAUZA LA FEMEI 

Unele femei trec prin perimenopauză (o perioadă de 
până la zece ani înainte de oprirea menstruaţie!) şi intră în 
menopauză fără niciun fel de simptome sau neplăceri. 
Nimeni nu pare să fi cunoscut însă asemenea femei - ele 
sunt mai degrabă un mit. 

În mod normal, vârsta la care menstruaţia încetează 
este cuprinsă între 40 şi 59 de ani, media fiind de 51 de 
ani. Totuşi, în cazul femeilor fumătoare sau al celor care au 
suferit o histerectomie ori ligatură de trompe, menopauza 
se poate instala mai devreme. 

Unele femei au în perimenopauză diverse «mici 
neplăceri», cum le numesc ele. Poate fi vorba de 
iritabilitate crescută, oboseală, dureri fără nicio cauză 
aparentă, transpiraţie mai abundentă în timpul nopţii sau o 
creştere a sensibilităţii la schimbările de temperatură. 

Majoritatea celor care îşi califică simptomele ca 
«uşoare» nu consideră că a apărut vreo schimbare 
semnificativă în felul în care îşi trăiesc viaţa. Alte femei 
însă sunt de părere că nu-şi mai pot vedea de viaţa lor 
obişnuită la fel ca înainte. Se simt destul de incomodate de 
accesele de transpiraţie abundentă din timpul nopţii sau 
de durerile din articulaţii. O parte dintre ele sunt deosebit 
de îngrijorate de schimbările de ordin emoţional şi de alte 

simptome sau probleme pe care le numesc «grave». 

Important este ca fiecare femeie să fie lăsată să 
hotărască pentru sine cât de serioase sau de uşoare sunt 
aceste neajunsuri. Nimeni nu are dreptul să-i spună că 
exagerează într-o direcţie sau alta. Acestea fiind zise, o 
sfătuiesc să încerce întâi remedii naturale şi numai după 
aceea să apeleze la medici, dacă ea sau cei din jurul ei 
consideră necesar. 

Poate că o problemă şi mai mare decât schimbările 
fiziologice propriu-zise este aceea a numeroaselor 
stereotipuri privind femeile ajunse la menopauză - 
majoritatea false şi nocive. Când chipul urât al sexismului 
şi al prejudecăţilor legate de vârstă îşi face apariţia în 
viaţa lor, femeile sunt cuprinse de îngrijorare şi încep să 
devină preocupate de corpul şi de înfăţişarea lor. Unele 
ajung să-şi umple fiecare clipă liberă cu exerciţii fizice, să 
urmeze tot felul de regimuri alimentare sau să cheltuiască 
sume uriaşe pe cosmetice şi chirurgie estetică. 

Din nou, gândiţi-vă puţin la mesajul pe care-l primesc 
adolescenţii când mamele lor se află în această situaţie. 
Încercaţi să nu deveniri obsedată de propria dvs. 
înfăţişare, refuzându-le copiilor atenţia şi sprijinul de care 
mai au încă nevoie. Fiţi conştientă de exemplul de 
comportament pe care-l daţi copiilor dvs. Citiţi cărţi 
despre menopauză, menţineţi-vă mintea în formă, învăţări 
să vă bucuraţi de schimbările prin care treceţi, deveniți un 
consumator informat al serviciilor medicale de care s-ar 
putea să aveţi nevoie şi, din nou, nu vă îndepărtați de 
copiii aflaţi la vârsta adolescenţei şi nu-i abandonaţi în 
situaţii vulnerabile. Dar, mai ales, nu vă temeţi să vorbiţi 
cu ei despre schimbările sexuale prin care treceţi. 

SUNTEŢI UN ADULT MATUR SEXUAL? 

Sunt convinsă că aţi acceptat deja ideea că a fi adult 
nu înseamnă neapărat că eşti şi matur sexual. Dar dvs. înşi 
vă cum sunteţi? 

La începutul acestei secţiuni, am enumerat criteriile 
pe care le folosesc eu însămi pentru a evalua gradul de 

maturitate sexuală. Lista de mai jos conţine câţiva 
indicatori utilizaţi de psihologi şi sociologi în acelaşi scop. 

Bineînţeles, fie şi simplul fapt că citiţi cartea de faţă 
dovedeşte că vă aflaţi departe pe drumul care duce la 
maturitatea sexuală. Să presupunem însă că aţi fi văzut 
această carte undeva şi că v-ar fi apucat râsul sau aţi fi 
glumit într-un anumit fel pe seama ei - asta ar însemna că 
aţi rămas blocat la nivelul umorului de toaletă. Dacă 
această carte v-ar fi făcut să roşiţi sau vi s-ar fi părut 
dezgustătoare, ar însemna că aţi rămas la nivelul vârstei 
intermediare. lar dacă v-aţi spus în sinea dvs. că n-aveţi 
nevoie de aşa ceva, că ştiţi deja totul, ar însemna că aţi 
rămas la nivelul adolescenţei. 

Indiferent unde vă aflaţi, nu o luaţi prea în tragic, ci 
porniţi în căutarea a noi şi noi informaţii. Şi nu vă temeţi 
să profitaţi de orice «ocazie didactică» pentru a vă ajuta 
copiii să se maturizeze odată cu dvs. 

Adultul 

1. Persoanele mature sexual sunt capabile să 
participe deplin şi cu bucurie într-o relaţie sexuală, având 
grijă şi respect faţă de partener. Dar pot rămâne şi 
singure. Nu au nevoie de sex ca să se simtă fiinţe 
complete. 

2. Persoanele mature sexual îşi acceptă sexul, 
orientarea sexuală şi statutul în societate cu încredere de 
sine şi mulţumire. Nu au sentimente de amărăciune sau 
impulsuri agresive. 

3. Deoarece persoanele mature din punct de vedere 
sexual au cele două trăsături de mai sus şi ca atare se simt 
în siguranţă, ele pot alimenta sentimente similare şi îi pot 
încuraja pe toţi cei din jur. 

Cum devii însărcinată fără să faci sex 

«Cum se fac copii în eprubetă?» 

«O fată poate rămâne gravidă fără să facă sex?» 

«Cum îşi scot bărbaţii sperma din corp la o bancă de 
spermă?» 

«Dacă o femeie e lesbiană, cum poate face copii?» 


«Poti trece oul din corpul tău în corpul altei femei?» 

Soacra mea, o englezoaică, era o persoană 
extraordinară care m-a sprijinit din prima clipă în care ne- 
am cunoscut, atât ca noră, cât şi ca femeie stăpână pe 
propria-i soartă. L-am cunoscut pe fiul ei la Philadelphia, 
unde lucram amândoi, iar după aceea ne-am mutat în 
Anglia. Acolo mă simţeam deseori intimidată de mediul 
cultural, de profesorii cu care lucra soţul meu, de familiile 
lor. Însă soacra mea îmi spunea mereu: «Nu uita niciodată 
că toţi am fost concepuţi şi aduşi pe lume în acelaşi fel.» 
Asta se întâmpla la începutul anilor '60. De atunci lucrurile 
s-au schimbat: nu toţi copiii sunt concepuţi la fel. 

Este adevărat că unele metode alternative de 
concepţie sunt vechi de când lumea. Din Biblie aflăm 
despre femei care aduceau pe lume copii pentru surorile 
lor. În multe culturi şi credinţe antice ori mai puţin antice, 
adulţii bărbaţi erau răspunzători de toţi copiii şi de toate 
femeile din familie. Dacă îi murea fratele, bărbatul avea 
obligaţia să-i poarte de grijă cumnatei lui văduve, ba chiar 
s-o însămânţeze, astfel ca ea şi copiii să rămână în familie. 
Cât priveşte conceperea copiilor prin inseminare 
artificială, probabil că principiul acestei metode a fost 
descoperit cu sute, poate mii de ani înainte de inventarea 
instrumentelor speciale folosite astăzi. În momentul de 
faţă, copiii pot fi concepuţi pe mai multe căi, unele 
implicând asistenţă medicală specializată, altele nu. 

În discuţiile mele cu tinerii, mai ales cele din ultimii 
ani, am descoperit că majoritatea ştiu câte ceva despre 
copiii concepuţi în eprubetă, despre mamele purtătoare şi 
însămânţarea artificială. Ei aud despre aceste lucruri la 
televizor, citesc despre ele (uneori în ziarele de scandal) şi 
fac schimb de informaţii cu colegii şi prietenii. În aproape 
fiecare şcoală, există copii care sunt perfect conştienţi că 
nu au fost concepuţi prin act sexual; ştiu toate detaliile 
concepţiei lor şi sunt foarte dornici să împărtăşească 
celorlalţi ceea ce ştiu. 

BĂNCILE DE SPERMĂ 


Un punct la care copiii par să aibă nevoie de lămuriri 
este modul în care funcţionează o bancă de spermă. Cu 
toţii înclină să creadă că există bănci de spermă în fiecare 
localitate şi că ele funcţionează ca sucursalele unei bănci 
obişnuite: oricine poate să intre înăuntru ca să depoziteze 
spermă sau, la nevoie, să şi-o ceară înapoi. 

Este bine să li se explice că există puţine bănci de 
spermă, că ele se află la distanţe mari unele de altele, de 
obicei în marile spitale universitare, şi că acolo n-au acces 
decât specialiştii. Şi nu arată deloc ca o bancă în care îţi 
depui economiile: e vorba de nişte cilindri de oţel 
inoxidabil de mărimea unei canistre, păstraţi la gheaţă, 
care conţin spermă. Asta e tot: nici eleganţă, nici minunăţii 
arhitectonice. 

COPII CONCEPUŢI ÎN EPRUBETĂ 

Altă idee greşită frecvent întâlnită la copii este 
generată de folosirea în mass-media a expresiei «copii 
concepuţi în eprubetă». În primul rând, sperma şi ovulul 
nu ajung niciodată într-o eprubetă. Medicii folosesc de 
regulă nişte recipiente de sticlă numite vase Petri. In al 
doilea rând, sperma şi ovulul se află într-un astfel de 
recipient, pus la rândul său într-un incubator, numai câteva 
ore, în niciun caz săptămâni. (Denumirea ştiinţifică a 
procesului este «fertilizare in vitro».) Odată ce s-a realizat 
fertilizarea ovulului, acesta este plasat de doctor, prin 
vagin, în uterul femeii. După aceea nu mai rămâne decât 
să sperăm că sarcina va avea o evoluţie normală. Copilul 
nu creşte în niciun caz într-o eprubetă! 

SINCERITATEA ŞI LIMITELE El 

Având în vedere că mulţi părinţi discută despre 
încercările, eşecurile şi succesele lor legate de concepţia 
unui copil atât cu adulţii din cercul lor de prieteni sau din 
familie, cât şi cu copiii lor, mi se pare că e mai prudent să 
fim sinceri. 

În zilele noastre, toţi părinţii ar trebui să fie pregătiţi 
să primească întrebări de la copiii lor, ştiind însă că aceştia 
pot povesti mai departe cele auzite. Când un copil se 

întoarce de la şcoală spunând că mama lui Billy e gravidă, 
ar trebui să-i dăm de înţeles că nu-l priveşte şi nu priveşte 
pe nimeni cum s-a întâmplat acest lucru. Un părinte matur 
şi responsabil nu-şi arată curiozitatea şi nici nu se lansează 
în bârfe împreună cu copilul, chiar dacă ştie amănunte 
despre mama sau tatăl lui Billy care să sugereze că nu era 
posibilă o concepţie obişnuită. Repet: un astfel de lucru nu 
priveşte pe nimeni! Este o chestiune personală şi, dacă 
mama lui Billy nu vrea s-o împărtăşească şi altora, e 
dreptul ei. 

Curiozitatea e normală, bineînţeles, iar copilul dvs. 
poate să pună întrebări de tipul: «Păi cum poate să facă un 
copil dacă n-are bărbat?» îi puteţi da un răspuns general, 
nu trebuie să-i spuneţi ce s-a petrecut exact cu vecina dvs. 

Vă rog, nu uitaţi să-i învăţaţi pe copii bunele maniere 
şi nevoia de a respecta limitele. La răspunsul dinainte aţi 
putea adăuga că n-ar fi politicos să meargă la şcoală şi să 
discute despre ceea ce a aflat cu toţi colegii. Lăudaţi-vă 
copilul pentru întrebările pe care vi le pune, însă 
pretindeţi în schimb bune maniere. 

Poveşti adevărate într-o clasă de copii de opt-nouă 
ani, învăţătoarea mă prezintă şi le explică elevilor că voi 
vorbi despre corpul uman, adăugând că, ori de câte ori 
doresc să mă întrebe ceva, să ridice mâna. 

O fetiţă ridică imediat mâna şi întreabă: «Femeile 
trebuie neapărat să aibă soţ ca să facă un bebeluş?» 

Inainte ca eu să apuc să deschid gura, un băieţel îi 
strigă: «Bineînţeles că trebuie! Altfel cine le-ar mai duce 
cu maşina la spital?» 

Sunt însă chestiuni chiar mai delicate. Să le spunem 
sau nu copiilor noştri cum au fost concepuţi? Când ar 
trebui să le spunem? La câtă lume să mai spunem şi cum 
să procedăm? Cu ani în urmă, adopţia unui copil era 
învăluită în cel mai adânc mister. Între timp, s-a descoperit 
cât de dăunătoare poate fi această practică. Acum nimeni 
nu mai adoptă un copil în secret şi privim chestiunea cu 
infinit mai multă maturitate. 


În schimb, metodele alternative de concepţie sunt 
deocamdată în fază de pionierat, la fel şi ideile asupra 
felului în care să le spunem copiilor despre ele. Nu cred că 
există răspunsuri universal valabile la întrebările de mai 
sus - nu încă. Dar sunt convinsă că secretele de familie nu 
sunt o idee bună. Judecând după toate poveştile adevărate 
care mi s-au spus, cel mai bine este să fii sincer cu copilul 
tău, şi asta de când e foarte mic. 

Dacă vă amintiţi, când vorbeam despre copiii între 
doi şi patru ani spuneam că ei acceptă noile informaţii ca 
nişte mici oameni de ştiinţă - doar faptele pure, fără bagaj 
emoţional. Dacă îi spuneţi copilului dvs. de trei sau patru 
ani că l-a adus barza sau că tati l-a găsit la piaţă, el va 
accepta minciuna exact la fel cum acceptă adevărul. Aşa că 
ce rost are să-l minţim sau să ne ferim de întrebări? 

Nici cu copiii între cinci şi opt ani nu e prea greu, din 
cauza interesului lor pentru detalii tehnice. Minţile lor de 
mici ingineri intră în funcţiune şi acceptă foarte uşor 
informaţia faptică. Nu lăsaţi nimic din bagajul dvs. 
emoţional să vă influenţeze prezentarea, transmiteţi-le 
faptele ca atare şi atât. 

Dacă aşteptaţi să treacă de nouă-zece ani pentru a le 
spune adevărul, copiii se simt adesea trădaţi. Pot fi 
supăraţi că nu le-aţi spus mai devreme sau revoltați că 
viaţa lor până în acel moment pare dintr-odată o minciună. 
Sau sunt atât de şocaţi şi jenaţi, încât nu mai pun 
întrebări, iar ele îi vor tortura apoi ani de-a rândul. Se mai 
poate întâmpla să audă în familie bârfe sau să le spună 
cineva, în mare secret, povestea adevărată, sau nişte 
zvonuri care circulă printre vecini să ajungă şi la urechile 
lor de copii. Ca părinte, e preferabil să fiţi cel dintâi care-i 
spune copilului dvs. adevărul; nu-i lăsaţi pe vecini să v-o ia 
înainte. 

Ce anume ar trebui să-i spuneţi este altă întrebare 
fără un răspuns universal valabil. Oricum, e bine să 
începeţi cu informaţii de bază. Ceva de genul: «Tatăl tău 
nu avea suficienţi spermatozoizi şi am rugat un doctor să 

ne ajute să găsim un donator ca să te avem pe tine» sau 
«Voiam să am un copil, dar nu aveam soţ, aşa că un doctor 
m-a ajutat să obţin nişte spermatozoizi de la un bărbat.» Şi 
ar fi bine să-i mai spuneţi copilului că atunci când sperma 
provine de la un donator, regulile prevăd ca el să rămână 
necunoscut, dar dvs. li sunteţi profund recunoscătoare 
acelui bărbat generos. 

Când se ştie cine este donatorul spermatozoizilor sau 
al ovulului, cel mai bine ar fi ca părinţii să hotărască 
înainte de inseminare dacă îi vor spune acest lucru 
copilului, precum şi dacă donatorul ori mama purtătoare 
va face parte sau nu din viaţa copilului. Am auzit multe, 
foarte multe poveşti de la părinţi cu privire la cine a fost 
donatorul: un prieten (homosexual sau nu), o rudă, un om 
aproape străin, o cunoştinţă aleasă pentru atributele sale 
fizice etc. Sfatul cel mai bun pe care-l pot da este să fiţi 
sinceri şi pregătiţi să vă sprijiniți copilul dacă se va 
întâmpla ca povestea să-i fie spusă de cei din jur. 

Nu ne putem aştepta de la un copil să-şi păstreze 
întotdeauna încrederea de sine în faţa unor remarci 
necugetate şi pline de cruzime, mai ales dacă vin de la alţi 
copii. Vor exista cu siguranţă oameni lipsiţi de bună- 
creştere şi egoişti, care, din pură curiozitate, vor pune 
întrebări. Dar dacă dvs. vă dovediţi curajul şi maturitatea, 
copilul va putea să vă urmeze exemplul. 

Partea a doua 

ÎNTREBĂRILE COPIILOR 

Cum răspundem fără ocolişuri la întrebările copiilor 

«De ce cred oamenii că e bine să te uiţi la femei 
goale, dar că nu e frumos să te uiţi la bărbaţi goi?» 

«Ce-i aia sex oral» 

«Cum fac dragoste homosexualii?» 

« Cât de des fac sex un prieten şi o prietenă?» 

«Dacă te masturbezi poţi păţi ceva rău?» 

Nu cred că există răspunsuri «corecte» unice la 
întrebările personale pe care copiii sau adolescenţii le pun 
părinţilor lor. Răspunsurile depind foarte mult de vârsta 

copilului şi de măsura în care părintele se simte în largul 
lui. Copiii şi adolescenţii de astăzi pun întrebări pe care 
noi nu le-am fi pus niciodată părinţilor noştri; teama că 
părinţii s-ar fi putut înfuria pe noi ne făcea să păstrăm 
tăcerea, chiar dacă ne interesau aceleaşi lucruri. 

Luaţi întrebările copiilor ca pe nişte complimente. 
Ţineţi cont că nu v-ar pune acele întrebări dacă s-ar 
aştepta să vă supăraţi. In primul rând, întoarceţi 
complimentul: «Mă bucur că ţi-a fost uşor să-mi pui 
întrebarea asta. Să nu crezi cumva că sunt supărat 
(supărată) pe tine, dar am nevoie de un pic de timp ca să-ţi 
răspund, aşa că ai răbdare până găsesc răspunsul cel mai 
bun.» 

Să trecem în revistă câteva dintre întrebările 
personale pe care le pot pune copiii şi adolescenţii. 

CE ÎNSEAMNĂ SĂ FII VIRGIN (VIRGINĂ)? 

Puteţi începe întrebând cu blândeţe, pe un ton firesc: 
«Unde ai auzit cuvântul?» sau «Ce crezi tu că înseamnă?» 
Nu râdeţi şi nu tachinaţi niciodată un copil care a înţeles 
greşit ce înseamnă un cuvânt. 

Un răspuns bun ar putea fi: «Virgin sau virgină este 
cineva care nu a făcut sex niciodată.» Dacă totul a pornit 
de la nişte glume la şcoală despre cine e sau nu e virgin, 
subliniaţi cât este de nepoliticos să râzi de asemenea 
lucruri, mai ales dacă unii copii n-au curajul să întrebe 
acasă ce înseamnă cuvântul respectiv, aşa cum a făcut 
copilul dvs. 

Există, din păcate, profesori care reacţionează 
exagerat la genul acesta de glume între copii. Un dascăl 
mai matur ar înţelege curiozitatea copiilor şi confuzia care 
domneşte câteodată în mintea lor. O reacţie sănătoasă ar fi 
să explicăm calm şi concis întregii clase sau întregului 
grup că există descrieri ştiinţifice pentru acel cuvânt în 
orice dicţionar. Citiţi-le definiţia cu voce tare şi apoi 
spuneţi-le că purtarea lor a fost nepotrivită. Acum, după ce 
au studiat acel cuvânt «ca nişte oameni de ştiinţă», nu 
trebuie să mai repete vreodată ce au făcut. Punct! 


Poveşti adevărate 

Un băiat de zece ani: «Am căutat în dicţionarul de 
acasă cuvântul sex.» Meg: «Foarte bine ai făcut!» 

Băiatul: «Şi după aia l-am căutat şi în dicţionarul de 
la şcoală şi era şi acolo!» 

«Dacă te uiţi în dicţionar la cuvintele sexuale, 
înseamnă că eşti pervers?» 

TU ŞI CU MAMI (TATI) MAI FACEŢI SEX? 

Vă rog nu uitaţi să lăudaţi activitatea sexuală dintr-o 
căsătorie sănătoasă. Şi nu ascundeţi copiilor că dvs., 
părinţii lui, faceţi sex. Copiii trebuie să ştie că părinţii care 
se iubesc adoră să facă sex. 

Intâlnesc foarte des copii care sunt destul de siguri 
că părinţii lor fac încă sex. Mulţi vin tiptil-tiptil şi îi 
surprind îmbrăţişându-se pe canapeaua din living sau se 
trezesc noaptea şi aud zgomotele sau, în timp ce părinţii îi 
cred în faţa televizorului, la desenele animate de sâmbătă 
dimineaţa (oare nu pentru asta s-au inventat desenele 
animate de sâmbătă dimineaţa?), ei se strecoară pe furiş și 
trag cu ochiul în dormitorul lor. Sunt plini de nelinişte când 
îmi vorbesc despre ce-au văzut ori au auzit: «De ce fac 
chestia aia, nu sunt prea bătrâni - sau sunt cumva 
perverşi?» Când le spun cât de norocoşi sunt că au părinţi 
care se iubesc şi că sper pentru ei ca părinţii lor să facă 
sex toată viaţa, toată neliniştea dispare şi nişte zâmbete 
uriaşe de uşurare şi mândrie le luminează faţa. 

«După ce te căsătoreşti mai faci sex? Dar după 50 de 
ani?» «Părinţii mei au peste 40 de ani şi fac sex tot timpul! 
Nu e criminal ce fac? Eu aşa cred.» 

Sigur că le mai spun şi altceva: «Unii băieţi şi fete au 
mame şi tătici divorţaţi sau care nu mai trăiesc împreună, 
şi aceşti părinţi nu mai fac sex. Dar mamele şi tăticii lor 
speră că într-o zi vor găsi pe altcineva pe care să-l 
iubească şi de care să fie iubiţi şi cu care să facă sex, 
pentru că majoritatea adulţilor cred că a face sex cu cineva 
pe care-l iubeşti este un lucru minunat.» Aceste explicaţii 
sunt o uşurare şi pentru copiii din clasă rămaşi cu un 

singur părinte, care nu are, poate, nicio relaţie apropiată 
în perioada respectivă. 

Când copiii mici află despre activitatea sexuală a 
părinţilor, mulţi spun: «Uau, păi nu mă chemi şi pe mine 
data viitoare când tu şi tata faceţi sex?» Majoritatea 
părinţilor răspund «nu» fără să stea pe gânduri, ceea ce 
este o reacţie cât se poate de potrivită. Explicaţi-le apoi că 
e normal să fie curioşi, dar că a face sex e ceva intim. 
Amintiţi-vă că aveţi umor şi adăugaţi: «Când o să te 
căsătoreşti, nici eu n-o să-ţi cer să mă chemi când faci tu 
dragoste.» 

TU ŞI CU TATA FACEŢI SEX ORAL? 

CU CÂŢI BĂRBAŢI TE-AI SĂRUTAT CU LIMBA? 

ERAI VIRGINĂ CÂND TE-AI MĂRITAT? 

Când vi se pun asemenea întrebări, răspunsul 
depinde foarte mult de gradul în care ţineţi la propria dvs. 
intimitate. Copiii au o stranie capacitate de a detecta 
minciunile, aşa că nu-i minţiţi. Poate că vi se va părea 
potrivit să le spuneţi: «Nu prea-mi place să discut despre 
viaţa mea sexuală. Când vei fi adult, promit să nu te întreb 
nici eu despre a ta.» Dar nu uitaţi să le spuneţi că e normal 
ca ei să fie curioşi: «Nu sunt deloc supărată pe tine că m-ai 
întrebat. Şi eu mi-am pus aceleaşi întrebări despre părinţii 
mei când eram ca tine, dar cred că astfel de lucruri ţin de 
viaţa privată a fiecăruia.» 

Alţi părinţi vor găsi poate de cuviinţă să spună câte 
ceva despre activitatea lor sexuală de dinainte sau de după 
căsătorie. De pildă: «Nu, nu eram virgină când ne-am 
căsătorit, dar lucrurile stăteau cu totul altfel pe vremea 
aceea. Nu ştiam că există SIDA sau chlamidia. Acum se 
ştie că există boli cu transmitere sexuală care îţi pot pune 
în pericol viaţa şi care de multe ori n-au simptome deloc, 
aşa că ar fi bine să mai discutăm despre asta.» 

Poate că ar trebui să discutaţi despre faptul că 
televiziunea şi filmele propagă ideea cum că un tânăr care 
nu face sex este un mototol sau un ratat, dar nu amintesc 
decât rareori despre implicarea emoţională. Câte dintre 

perechile pe care le vedem în filme făcând sex pentru 
prima oară nu se vor destrăma? Fetele se plâng 
întotdeauna că băieţii le părăsesc după ce ele acceptă să 
facă sex cu ei. Vechea zicală «Băieţii oferă dragoste ca să 
capete sex, iar fetele oferă sex ca să capete dragoste» este 
încă valabilă. 

«Este OK să faci sex oral?» «în fiecare film actorii fac 
sex. De ce actriţa nu face copii după aceea?» 

Daţi dovadă de bunăvoință în aceste conversații cu 
adolescenţii. S-ar putea să vă fi pus asemenea întrebări 
pentru că ei sau prietenii lor (fiind beţi la o petrecere) au 
fost exploataţi sexual. 

Deseori, copiii nu vă întreabă de fapt despre viaţa 
dvs. personală. Adevăratele lor întrebări sunt: «Este OK 
dacă săruţi cu limba?», «Sunt în pericol dacă fac sex la 
vârsta mea?», «Poţi să vorbeşti cu mine cinstit despre 
sexul oral?» 

OAMENII PARALIZAŢI POT FACE SEX? 

Această întrebare se naşte în mintea oamenilor de 
orice vârstă când ştirile despre persoane infirme ajung pe 
prima pagină a ziarelor. E suficient să ne gândim la 
tragicul accident, relativ recent, în care a fost implicat 
Cristopher Reeves (Superman). Adulții nu-şi exprimă de 
obicei curiozitatea cu voce tare, însă copiii o fac. 

Există persoane cu infirmităţi grave care nu şi-au 
pierdut deloc funcţiile sexuale şi sunt capabile (eventual 
asistate) să facă sex şi să se reproducă. Dar există şi 
persoane infirme care nu pot face sex. În ce mă priveşte, 
respect chiar şi o astfel de întrebare din partea copiilor; 
curiozitatea lor este normală. Le explic că totul depinde de 
natura infirmităţii. Oricum, nu poţi să-ţi dai seama doar 
uitându-te la cineva care merge în cârje ori în cărucior sau 
are altă deficiență vizibilă. Doctorii şi asistentele medicale 
pot ajuta persoanele cu asemenea probleme să-şi 
depăşească limitările fizice şi să poată face sex ori să aibă 
copii. 

Le mai atrag totuşi atenţia copiilor că, deşi sunt 

foarte încântată că au avut destulă încredere în mine 
(«profa de sex») ca să mă întrebe aşa ceva, n-ar fi deloc 
politicos s-o întrebe şi pe persoana în cauză. Încurajaţi 
empatia: «Nici vouă nu v-ar plăcea să vi se pună o 
întrebare atât de personală, nu-i aşa?» 

CE ESTE ORGASMUL? 

Orgasmul la bărbaţi este uşor de explicat. Aţi putea 
încerca astfel: «Un bărbat are orgasm atunci când penisul 
lui este în erecţie şi ejaculează spermă. În acel moment 
simte o plăcere foarte mare, după care penisul i se 
relaxează şi el însuşi se simte foarte relaxat.» 

«De ce scot oamenii sunetele alea când fac sex?» 

«Am văzut în filme cum bărbatul sărută sânii femeii 
şi ea începe să geamă foarte tare. Am încercat şi eu cu 
prietena mea, însă ea n-a scos niciun sunet. De ce?» 

Când este vorba de femei, orgasmul e mult mai greu 
de explicat, principalul motiv fiind că nu poţi axa 
descrierea pe un eveniment observabil de tipul ejaculării - 
deşi există femei care se simt foarte ude în zona genitală, 
ba chiar pot avea un fel de ejaculare de fluid vaginal. 
Unele cărţi încearcă să explice copiilor ce este orgasmul 
feminin făcând o paralelă cu tensiunea crescândă pe care o 
simţi când îţi vine să strănuţi: în cele din urmă, te eliberezi 
de tensiune prin strănut. Eu ţin să adaug de fiecare dată că 
«un orgasm e o senzaţie de un milion de ori mai plăcută 
decât un strănut». 

Le-aş atrage atenţia în mod special părinţilor asupra 
legăturii care se face între orgasm şi sunetele pe care le 
produce persoana în cauză. Mult prea mulţi copii şi 
adolescenţi din zilele noastre cad victime stereotipurilor 
despre orgasm promovate de realizatorii de filme. În 
aceste reprezentări ridicole ale actului sexual, există o 
mulţime de zgomote - gemete, respiraţie grea, mârâieli, 
suspine, strigăte, chiar şi urlete. M-am pomenit cu copii 
care întrebau: «De ce urlă femeia când o faci cu ea?», «De 
ce gem oamenii când fac dragoste?» sau chiar «De ce 
trebuie să baţi femeia înainte să te culci cu ea?» 


Vă rog să vorbiţi neapărat cu copiii dvs. despre 
aceste clişee în reprezentarea actului sexual - despre 
modul în care realizatorii de filme exagerează doar pentru 
a fascina spectatorii. Există chiar şi adulţi care cred în 
aceste stereotipuri şi ajung să strige şi să urle pentru că îşi 
închipuie că aşa trebuie. Este trist să constări câţi oameni 
cred că versiunea hollywoodiană reprezintă standardul 
absolut.  Explicaţi-le adolescenților dvs. ce înseamnă 
pentru nişte adulţi maturi sexual şi sănătoşi să faci 
dragoste. Nu e în niciun caz o competiţie, nu e un maraton 
şi nu implică performanţe prin care să câştigi un premiu 
Oscar. 

CE ÎNSEAMNĂ GAY ŞI LESBI? CUM FAC EI SEX? 

DE CE SUNT UNII OAMENI GAY? 

Au fost odată ca niciodată în istoria omenirii şi 
perioade întunecate, când gemenii sau tripleţii erau ucişi 
pentru că se credea că aduc ghinion. Sau când copiii 
stângaci din naştere erau bătuţi ori omorâţi pentru că se 
credea că sunt posedaţi de diavol. Sau când copiii cu părul 
roşu erau abandonaţi pentru că se credea că sunt 
«draci»... în zilele noastre, toate aceste obiceiuri barbare 
sunt considerate superstiții absurde. Ne-am maturizat 
suficient ca să înţelegem că aproximativ 10% dintre 
oameni se nasc stângaci, cu părul roşu sau dintr-o sarcină 
multiplă. 

Nu cred că foloseşte la ceva să analizăm pe toate 
feţele întrebarea de ce sunt unii oameni homosexuali. Cel 
mai bun răspuns pe care-l poate da pentru început un 
părinte ar fi următorul: «Nimeni nu ştie exact de ce unii 
oameni sunt homosexuali, la fel cum nimeni nu ştie de ce 
unii oameni sunt stângaci. Fiecare persoană este în primul 
rând o fiinţă umană.» Ar fi bine să adăugaţi că mai demult 
se credea că homosexualitatea e «provocată» de lucruri 
petrecute în copilărie, ca de exemplu absenţa tatălui, o 
lipsă de hormoni sau un abuz sexual. Acum se ştie că 
homosexualitatea nu este ceva de care te «îmbolnăveşti», 
iar mulţi bărbaţi homosexuali şi unele lesbiene cred că s- 

au născut cu această orientare sexuală. Unii oameni aleg 
să trăiască într-un cuplu homosexual sau într-o comunitate 
de homosexuali din diverse cauze, cum ar fi experienţa 
abuzului sexual, a izolării ş.a.m.d. Dar lucrul cel mai 
important pe care sper că părinţii îl vor spune 

«Cum poţi să-ţi dai seama dacă cineva e gay?» 

«Cu ce fac sex homosexualii şi lesbienele?» 

«Dacă ai o relaţie sexuală cu cineva de acelaşi sex 
poţi să iei BIS?» 

copiilor este că oricare dintre noi are dreptul să se 
numească aşa cum doreşte. Nimeni nu are dreptul să ne 
dea porecle sau să ne discrimineze pe considerente de 
orientare sexuală, rasă, religie sau orice altceva. 

Odată ce am respectat dreptul elevilor mei de a mă 
întreba de ce unii oameni sunt homosexuali şi am încercat 
să lămuresc pe scurt această problemă, obişnuiesc să 
revin, spunându-le: «Cui îi pasă de ce sunt ei homosexuali? 
Ceea ce face fiecare în dormitorul său este exclusiv treaba 
sa.» Vreau să le menţin vie curiozitatea naturală, dar vreau 
să-i învăţ şi ce este buna-cuviinţă. Nu vreau ca unii să fie 
nedreptăţiţi şi nu mai vreau s-aud de sinucideri ori de 
disperări provocate de orientarea sexuală. Aşa cum îmi 
spunea un adolescent: «De ce aş alege să fiu homosexual 
într-o lume de heterosexuali? Riscul să mă îmbolnăvesc de 
BTS, să mă sinucid, să ajung dependent de droguri ori de 
băutură este mai mare decât în orice alt grup. Nu am ales, 
pur şi simplu aşa sunt!» 

Visul meu este ca noi, fiinţele umane, să dăm dovadă 
în cel mai scurt timp de mai multă maturitate în privinţa 
celor care se nasc cu o orientare homosexuală sau 
bisexuală. Spun «în cel mai scurt timp» pentru că 
homofobia ne ucide copiii, indiferent de orientarea lor 
sexuală. Sinuciderile înregistrate în rândul adolescenților 
şi adulţilor tineri au adesea drept cauză temerile legate de 
orientarea sexuală - temeri exacerbate de presiunea 
homofobă, de manifestări de ură şi violenţă, de glume şi de 
sforăitoarele luări de poziţie ale unor persoane publice. 

Numărul cazurilor de cancer testicular este în creştere în 
rândul adolescenților şi tinerilor care se tem să se 
autoexamineze: «Dacă îmi ating organele genitale 
înseamnă că sunt homosexual!» Prea mulţi adolescenţi 
încearcă să demonstreze că sunt bărbaţi adevăraţi, 
respectiv femei adevărate, angajându-se în relaţii sexuale - 
sau chiar, în cazul fetelor, rămânând însărcinate - cu mult 
înainte de-a fi pregătiţi să-şi asume aceste responsabilităţi. 

Cu cât copilul este mai mic când părintele îi 
răspunde la astfel de întrebări, cu atât mai uşor va fi 
pentru el să primească noile informaţii «ca un om de 
ştiinţă», adică fără prejudecăţi. lată un mod de a răspunde 
întrebărilor unui copil de vârstă mai mică: «Pe unii îi 
interesează, când devin oameni mari, să facă dragoste 
numai cu cineva de sex opus, iar pe alţii, tot când devin 
oameni mari, îi interesează să facă dragoste cu cei de 
acelaşi sex cu ei. Unui bărbat homosexual îi place să se 
îndrăgostească de alt bărbat homosexual, iar unei femei 
lesbiene - de altă femeie lesbiană.» 

Copiii sub şapte-opt ani ridică de obicei din umeri la 
un asemenea răspuns şi apoi întreabă «Ce mâncărică avem 
azi la prânz?». Copiii mai mari reacţionează altfel: «Dar 
cum o fac?» Adevărul este că am avut şi persoane de 85 de 
ani care mi-au pus întrebarea asta! Iată un posibil răspuns: 
«Există patru feluri de a face sex. Unul este sexul vaginal; 
altul este sexul oral; mai există sexul anal şi, în sfârşit, 
sexul digital. Cei mai mulţi homosexuali nu fac decât sex 
oral, iar unora le place să facă sex anal. Dar să ştiţi că 
există şi mulţi heterosexuali care practică sexul anal.» 

Majoritatea copiilor spun «Aoleu, ce scârbos!» când 
le vorbeşti despre cele patru feluri de a face sex. Un bun 
răspuns poate fi: «Mă bucur că la vârsta voastră găsiţi 
aceste lucruri scârboase; de fapt, copiii nici nu trebuie să 
facă sex. Dar chiar şi când veţi fi mari, nu trebuie să faceţi 
niciunul din lucrurile astea dacă nu doriţi. Cine spune nu 
trebuie ascultat întotdeauna!» 

Poveşti adevărate 


Un copil de 11 ani stă de vorbă cu părinţii: «Ce 
chestii fac homosexualii pe care mamele şi taţii nu le fac - 
şi după aia homosexualii iau SIDA şi alte boli?» 

Părinţii îi răspund: «Nu de la ce fac o păţesc. Şi ei, la 
fel ca şi noi, dau de necaz dacă fac sex fără să se protejeze, 
indiferent ce fel de sex fac.» 

Ar fi bine să le atrageţi atenţia copiilor peste şapte- 
opt ani şi adolescenților că, deşi o femeie rămâne 
însărcinată numai dacă 

«Când cunoşti un gay, cum trebuie să te porţi? Poţi să 
rămâi prieten cu el? Poţi să-i spui că ţie nu-ți plac tipii 
gay?» 

spermatozoizii bărbatului intră în vagin, oricine, 
bărbat sau femeie, se poate infecta cu BTS în gură, gât, 
ochi, anus sau vagin, iar aceste infecţii îţi pot pune în 
pericol viaţa. Mi se rupe inima când aud tineri spunând că 
numai homosexualii pot lua SIDA pentru că fac sex anal, 
nu şi heterosexualii; sau că vegetaţiile (condiloamele) se 
dezvoltă numai pe mucoasele genitale; sau că sindromul 
şocului toxic e provocat numai de tampoanele vaginale. 
Majoritatea bolilor cu transmitere sexuală se răspândesc 
pe orice mucoasă a corpului - şi puţin le pasă bacteriilor 
de orientarea sexuală a persoanei respective! Ceea ce le 
interesează pe ele sunt corpurile umane care să le ofere 
căldură şi umezeală. 

O bună «ocazie didactică» se iveşte atunci când 
copilul îşi manifestă neliniştea că ar putea fi «agăţat» de 
un homosexual (sau de o lesbiană) dintre prietenii ori 
cunoştinţele sale. Puteţi începe prin a discuta cu copilul 
dvs. cât de dificil trebuie să fie pentru homosexuali să-şi 
manifeste orientarea sexuală într-o societate homofobă. 
Dacă ar putea s-o facă, atunci ar şti cine le pot fi parteneri. 
Dar cum cei mai mulţi nu sunt «pe faţă» homosexuali, se 
poate întâmpla să facă propuneri unor persoane 
heterosexuale. Sfătuiţi-l pe copilul dvs. adolescent sau 
chiar tânăr adult să reacționeze exact aşa cum ar reacţiona 
dacă ar fi abordat de o persoană heterosexuală: «îmi pare 

rău, dar nu mă interesează o relaţie sexuală cu tine.» Dacă 
simte nevoia, poate să adauge: «îmi eşti simpatic şi aş vrea 
să rămânem prieteni, dar să ştii că eu sunt heterosexual.» 

Unii adolescenţi se tem că dacă au fost abordaţi (sau 
abuzaţi) de către o persoană de acelaşi sex înseamnă că 
sunt şi ei homosexuali. Aud deseori tineri care îşi 
manifestă această îngrijorare: «Ce-o fi văzut oare la mine 
de-a crezut că sunt ho-Cum răspundem fără ocolişuri la 
întrebările copiilor /135 mosexual (sau lesbiană)? Fac ceva 
rău, trimit semnale greşite? Ştiu alţii un secret despre 
mine, ceva ce eu nu ştiu? Ce mă fac dacă încep să mă simt 
atras de un prieten, un profesor sau altcineva de acelaşi 
sex?» 

Cred că este interesant să ştiţi ce mi-au povestit doi 
prieteni ai mei foarte buni care fuseseră chinuiţi în 
adolescenţă de aceleaşi dileme. Era vară şi amândoi băieţii 
se aflau într-o tabără organizată de diverse confesiuni 
religioase. Obsedaţi de gândul că ar putea fi homosexuali, 
s-au hotărât în cele din urmă să se sfătuiască fiecare cu 
preotul său - un preot creştin, respectiv un rabin. 
Răspunsurile celor doi preoţi au fost aproape identice şi 
spuse pe acelaşi ton gânditor: «Da, îţi înţeleg temerile. 
Cred că fiecare adolescent trece prin frământările tale.» 
Atât au spus, iar amândoi băieţii au simţit o mare uşurare 
şi neliniştile lor au luat sfârşit. Dar şi mai interesant este 
că unul dintre prietenii mei e heterosexual, iar celălalt e 
homosexual! 

«Cred că sunt lesbiană, dar într-un fel îmi plac şi 
băieţii. Ce să fac?» 

«E ceva ciudat dacă la vârsta mea nu mă simt atras 
de fete?» 

Uneori nu avem nevoie decât să ştim că suntem 
«normali», indiferent ce înseamnă asta. Adolescenţii au în 
mod special nevoie de asemenea asigurări, iar un sfat (de 
tipul: să fie răbdători, pentru că timpul îi va ajuta să-şi 
lămurească dilemele) sau o confirmare (astfel de 
sentimente sunt perfect normale la vârsta lor) poate să le 

salveze câteodată chiar viaţa. 

O ultimă observaţie. Cred că ar trebui să devenim cu 
toţii necruţători în privinţa cuvintelor jignitoare şi a 
aluziilor la adresa orientării sexuale. Din păcate, am auzit 
părinţi care încearcă să-şi scuze copiii: «Nu-şi dă seama ce 
spune...» Este o soluţie de oameni laşi. Fiţi curajoşi, 
maturizaţi-vă şi puneţi capăt acestor practici! Cuvintele 
jignitoare şi băşcălia ieftină ne afectează pe toţi. Copiii 
noştri au nevoie de pace şi respect ca să crească sănătoşi, 
iar adulţii au nevoie de acelaşi lucru. 

MASTURBAREA ÎŢI FACE VREUN RĂU? 

Voi începe cu câteva adevăruri ştiinţifice. Toţi copiii 
se nasc cu capacitatea de a avea orgasm. Bebeluşii îşi 
ating organele genitale cu mult înainte de a se naşte. 
Penisul unui băieţel începe să aibă erecţii din a 17-a 
săptămână de sarcină a mamei. Suntem cu toţii, din 
naştere, fiinţe sexuale. Dacă ne-ar fi făcut vreun rău, n-am 
fi fost creaţi de natură cu mâini aşa de lungi! 

«Masturbarea o să-mi strice organele genitale?» 

«După ce ai făcut sex, sperma se face la loc?» 

Unii copii se arată foarte interesaţi de organele lor 
genitale, alţii dau impresia că nici nu le iau în seamă. Este 
normal să te masturbezi, dar este la fel de normal să nu te 
masturbezi. (Bărbaţii nu au o provizie limitată de 
spermatozoizi - testiculele lor fabrică spermatozoizi tot 
timpul.) Slavă Domnului că ştim acum acest lucru! 

Mesajul pe care trebuie să-l transmitem copiilor de 
îndată ce putem comunica raţional cu ei e că atingerea 
organelor genitale este ceva intim: «Ştiu că-ţi place ceea 
ce simţi, dar lucrul ăsta trebuie să-l faci în dormitorul tău, 
de unul singur.» Mulţi părinţi din ziua de azi nu-şi mai 
pedepsesc copiii pentru că se masturbează, dar nici nu le 
spun nimic în privinţa intimităţii. Din nefericire, asta poate 
da idei unor persoane imature aflate în preajma copilului: 
«Păi dacă părinţii n-au nimic de zis când copilul lor o face 
de faţă cu ei, atunci de ce nu i-aş arăta eu puştiului cum se 
face?» De aici şi până la abuz nu e decât un pas. A le preda 

copiilor noştri sănătatea sexuală înseamnă de cele mai 
multe ori să-i învăţăm bunele maniere. 

NUDITATEA ÎN CASĂ 

Copiii nu pun de regulă această problemă, însă 
părinţii o pun deseori. Mai precis, părinţii vor să ştie: până 
în ce punct nuditatea în casă este normală) când ar trebui 
părinţii şi copiii sau fraţii de vârste apropiate să nu mai 
facă baie împreună; ce principii ar fi bine să respecte? 

Multor părinţi le place să facă baie împreună cu 
copiii lor, iar majoritatea fraţilor adoră să se îmbăieze 
împreună, cel puţin până pe la şapte-opt ani. O vorbă 
înţeleaptă din vremurile noastre spune să te bucuri de 
asemenea clipe până când poţi, căci nu vei avea parte de 
ele la nesfârşit. Uneori părintele e cel care nu se mai simte 
în largul său ori pur şi simplu se simte incomodat de lipsa 
de spaţiu când copilul a crescut. Acesta e momentul 
potrivit ca el să spună: «De-acum încolo aş vrea să fac baie 
sau duş singur (singură). Am nevoie de intimitate.» Un 
astfel de comportament poate fi un model de urmat pentru 
copil. Îi îngăduie şi lui să spună ceva asemănător când 
intimitatea devine importantă pentru el. 

Cazul fraţilor care au fost încântați o vreme să facă 
baie împreună e similar. Când unul spune «Gata, nu mai 
vreau» sau «în seara asta vreau să fac baie singur», acel 
copil trebuie ascultat. Cel mai important este ca părintele 
să-i dea dreptate şi să-i respecte graniţele pe care începe 
să şi le traseze. Uneori copilului mai mic începe să-i fie 
ruşine înaintea celui mai mare; sau se întâmplă ca într-o zi 
să dorească intimitate, iar în alta nu. Printr-un astfel de 
comportament ei nu-şi testează părinţii, ci se testează pe 
ei înşiși şi îşi testează propriile graniţe. Au nevoie ca 
părinţii să le respecte dorinţa. Aduceţi-vă aminte de regula 
fundamentală: cine spune nu trebuie ascultat întotdeauna. 

ÎNTREBĂRILE DIFICILE 

De fiecare dată când copilul dvs. vă pune o întrebare 
dificilă sau face o declaraţie şocantă, încercaţi s-o priviţi ca 
pe un minunat compliment. Dacă ar fi crezut realmente că 

vă veţi repezi asupra lui ca un uliu, sigur n-ar mai fi spus 
nimic. Aşa că păstraţi-vă calmul, respiraţi adânc şi 
încercaţi să vorbiţi pe un ton neutru. Daţi-vă silinţa să nu 
vă înfuriaţi, pentru că de asta se tem copiii cel mai mult. 

Răspundeţi cu câteva informaţii de bază şi observați 
reacţia. Are nevoie deşi mai multe informaţii? Are încă 
urechile ciulite şi privirile întrebătoare? Sau dă din cap, 
spunând: «Mda, aşa mă gândeam şi eu» ori «Asta mi-a 
spus şi prietenul meu»? Gândiţi-vă bine dacă trebuie să 
mai adăugaţi ceva. Dacă nu mai ştiţi ce să spuneţi, spuneţi 
exact asta. Promiteţi-i că o să vă informaţi şi o să-i spuneţi 
mai mult diseară ori mâine. Recunoaşteţi-vă jena sau 
neştiinţa. 

E bine să adăugaţi ceva de genul: «Sunt foarte 
mândru (mândră) de tine că mi-ai pus o asemenea 
întrebare. Dacă eu aş fi îndrăznit să-i întreb aşa ceva pe 
părinţii mei când eram copil, cred că nu m-ar mai fi lăsat 
afară din casă un an! Nu prea ştiu ce răspuns să-ţi dau, dar 
o să mă străduiesc să-ţi răspund. Ce-ar fi să reluăm 
discuţia când mergem la culcare? Nu m-am supărat deloc 
pe tine şi vreau să-ţi dau un răspuns cât mai bun. Doar că 
am nevoie de puţin timp să mă gândesc (sau să aflu ce 
anume ar trebui să ştii).» 

CE ÎNSEAMNĂ MUIE, S-O IEI SUS, UN 69? 

CE ÎNSEAMNĂ SEX ORAL, SEX ANAL? 

Părinţii care nu-şi dau seama că până şi copiii foarte 
mici sunt expuşi la astfel de subiecte vor rămâne probabil 
şocaţi la auzul acestor întrebări. Ba chiar vor fi disperaţi 
atunci când copiii, ca să se apere, le vor pune în prezenţa 
oaspeţilor, la masă. 

Cel mai bine este să spui: «E o întrebare foarte bună, 
puiule, dar cam nepotrivită pentru masa de Crăciun. O să 
vorbim despre asta când vine ora de culcare.» 

În primul rând, ca întotdeauna, luaţi întrebarea 
copilului ca pe un compliment: are încredere că îi veţi da 
un răspuns cinstit. 

Cum răspundem fără ocolişuri la întrebările copiilor 

/139 în al doilea rând, nu plecaţi urechea la prietenul sau 
ruda imatură care vă sfătuieşte «să-i spălaţi gura cu săpun 
copilului». Respectaţi întrebarea şi lăudaţi curajul sau 
demnitatea celui care a pus-o. În al treilea rând, mulţumiţi 
Domnului pentru timpul pe care-l aveţi la dispoziţie ca să 
vă gândiţi ce o să spuneţi. Puteţi eventual căuta definițiile 
în dicţionar, ca să le folosiţi ca punct de plecare în discuţie. 
In al patrulea rând, oferiţi copilului informaţii de ştiinţă şi 
de sănătate. Începeţi cu denumirile ştiinţifice, chiar dacă 
întrebările conţin expresii de argou sau vulgarităţi. «Doi 
adulţi fac sex oral dacă, în timp ce fac dragoste, îşi pun 
gura pe organele genitale ale partenerului.» Ştiţi deja care 
va fi reacţia copilului la această explicaţie: «Aoleu, ce 
scârbos!» Este momentul să-i spuneţi: «Nu trebuie să faci 
asta când o să fii mare dacă nu-ți face plăcere. Tu 
hotărăşti!» 

«Sexul anal înseamnă că doi adulţi fac dragoste şi 
bărbatul îşi introduce penisul în anusul partenerei sau 
partenerului. Uneori homosexualii fac asta şi uneori 
bărbaţii fac asta cu femeile.» Din nou, cine spune nu 
trebuie ascultat întotdeauna. 

«A face sex digital înseamnă să introduci degetul în 
vagin sau în anus.» Acum e momentul să oferiţi informaţii 
de sănătate. Mai întâi, dacă ai introdus degetele în anus, 
nu e igienic să le introduci mai târziu în vagin, deoarece 
poţi provoca o infecţie femeii respective. Apoi, menţionaţi 
că, pentru a face copii, spermatozoizii trebuie să ajungă în 
vaginul femeii. Nu uitaţi că o porţie bună de râs risipeşte 
adesea tensiunea şi ajută la asimilarea informaţiilor noi. 
Prin urmare, îi puteţi atrage atenţia copilului că atunci 
când spermatozoizii sunt înghiţiţi sau ajung în anus vor 
ieşi mai târziu afară sub formă de caca sau scaun. Dacă 
explicaţi acest lucru unui copil între cinci şi opt ani, 
înseamnă că v-aţi întors la subiectul lui favorit: urmează cu 
siguranţă hohote de râs. 

Dar, şi e vorba de un DAR foarte mare, atunci când 
unul, sau amândoi partenerii, au o infecţie, virusul sau 

bacteria poate trece de pe organele genitale, anus, degete 
sau gură la celălalt partener. Majoritatea bacteriilor şi 
viruşilor se înmulţesc oriunde există o mucoasă. Aşa că 
poţi să te infectezi cu BTS în gât, gură, ochi, anus sau, 
bineînţeles, în organele genitale. 

Încercaţi să-i faceţi pe copii să conştientizeze 
importanţa controlului medical periodic şi a sincerităţii 
faţă de doctor cu privire la activităţile sexuale practicate. 
Obişnuiesc să-i pun pe adolescenţi să se întrebe în sinea 
lor: «Pot să merg la doctor fără să-mi fie ruşine? Am 
curajul să-i spun despre activităţile mele sexuale?» Şi 
întrebarea cea mai importantă: «Aş fi în stare să-i 
mărturisesc partenerului meu că am o infecţie?» Dacă 
răspunsul lor e «Nu, în niciun caz, mai bine mor!», le spun 
că nu sunt încă pregătiţi pentru o relaţie sexuală. Există 
însă şi mulţi adulţi care ar trebui să-şi pună aceleaşi 
întrebări. 

CUM EXPLICĂM PORNOGRAFIA 

Se poate întâmpla să descoperiţi printre lucrurile 
copilului dvs. materiale pornografice - poze, reviste, 
videocasete - sau să vă întrebe el despre pornografie după 
ce a văzut sau a auzit ceva. Mai presus de orice, păstraţi- 
vă calmul în faţa copilului. Începeţi prin a recunoaşte că e 
firesc să-ţi pui întrebări de genul: «De ce se fac asemenea 
poze?», «Cine sunt oamenii din poze?», «De ce cumpără 
sau împrumută cineva materiale pornografice?» Aţi putea 
să explicaţi că unii oameni nu au ocazia să înveţe despre 
corpurile goale şi despre sexualitatea sănătoasă de la 
părinţi sau la şcoală, aşa că recurg la pornografie. 

Mi se pare important să explic copiilor că oamenii n- 
ar lucra în industria pornografică dacă nu ar câştiga o 
mulţime de bani sau nu ar fi obligaţi, prin folosirea 
drogurilor şi / sau a violenţei. În industria pornografică 
exploatarea este monedă curentă, şi copiii trebuie să 
înţeleagă că zâmbetele, zgomotele şi acţiunea sunt jucate, 
nu sunt adevărate. Cei din fotografii sau filme nu sunt 
nişte oameni înnebuniţi după sex şi încântați 


«Ce vezi într-un film porno e adevărat?» 

«Poţi rămâne gravidă dacă faci sex cu animale?» 

de ceea ce fac. Se ştie că în această afacere SIDA şi 
sinuciderile fac ravagii. 

Nu ezitaţi să le atrageţi atenţia copiilor şi 
adolescenților că revistele pornografice, cu pozele lor 
lucioase, înfăţişează imagini nerealiste ale corpului 
omenesc. Nimeni nu arată aşa de bine în viaţa de zi cu zi; 
se recurge la chirurgie plastică, machiaje, lumini speciale, 
iar fotografiile, fie ele de bărbaţi sau de femei, se 
prelucrează. 

Nu uitaţi să-i spuneţi copilului că nimeni n-are voie 
să-i facă fotografii, indiferent dacă este dezbrăcat sau 
îmbrăcat, fără permisiunea dvs. Unii pedofili care 
fotografiază copii pentru pornografie pretind că n-au nicio 
vină: «Nici nu m-am atins de ei!» Dar în aproape orice 
legislaţie este interzisă în mod clar fotografierea copiilor 
pentru exploatare sexuală. 

Fiţi întotdeauna pregătiţi să discutaţi cu copiii în 
cazul în care au văzut activităţi ilegale: sex cu copii, cu 
animale, poziţii sexuale stranii, imposibile, manifestări 
sadice, sclavie sexuală etc. Am auzit copii afirmând că, de 
vreme ce au văzut asemenea lucruri într-o revistă sau pe o 
casetă video, înseamnă că e vorba de ceva acceptabil. 

Ar fi bine să subliniaţi că amândoi partenerii unei 
relaţii trebuie să fie de acord cu ceea ce vor face. Este 
ilegal să constrângi şi este o gravă lipsă de bună-cuviinţă 
să încerci să convingi pe cineva care nu vrea ce vrei tu. 
Din nou, cine spune nu într-o relaţie sexuală trebuie 
ascultat întotdeauna. «Indiferent cât de curioşi aţi fi sau 
cât de mult aţi dori să încercaţi ceva, dacă cealaltă 
persoană nu este de acord înseamnă că pur şi simplu nu 
aveţi noroc! Nu vă băgaţi singuri în încurcătură insistând», 
le spun copiilor. 

Am fost rugată la un moment dat să fiu martor-expert 
la un proces în care un adolescent era acuzat de agresiune 
sexuală. Povestea era următoarea: în timp ce o săruta pe 

prietena lui, fiind amândoi culcaţi pe o canapea, el îşi 
introdusese degetele în vaginul ei. Fata spusese «nu» de 
două ori şi, după a doua încercare, băiatul renunţase. 
Restul serii păruse să meargă bine. Ea nu mai pomenise 
nimic de incident, apoi merseseră la un fast-food să 
mănânce, după care băiatul o condusese acasă. Rămasă 
singură, fata îşi sunase cea mai bună prietenă să-i 
povestească cum a fost la întâlnire, iar mama prietenei 
surprinsese convorbirea; o informase apoi pe mama fetei, 
iar aceasta depusese plângere la poliţie. 

Când le povestesc despre acest proces tinerilor, 
băieţii reacţionează de regulă astfel: «Bine, Meg, şi ce-ai 
vrea să facem? Să ne oprim tot timpul şi să întrebăm 
„Scuză-mă, dragă, pot să-mi introduc degetul în vaginul 
tău?» Nici nu trebuie să le dau eu vreo replică, pentru că 
le-o dau fetele din sală, clar şi răspicat: «Da, aşa ar 
trebui!» 

Adevăratul mesaj este că trebuie să fii capabil să 
discuţi cu partenerul despre graniţele pe care fiecare le 
vrea respectate. Dacă nu discuţi aceste chestiuni înainte 
de-a începe să faci dragoste (de orice fel), înseamnă că nu 
eşti pregătit pentru sex. Şi este bine să ştii acest lucru 
despre tine însuţi. 

«In multe reviste (cum e Cosmopolitan) oamenii îşi 
povestesc fanteziile sexuale. De ce fac asta?» 

Dacă poţi să-l asiguri pe copilul interesat de 
pornografie că îi înţelegi curiozitatea, dar că există şi alte 
cărţi sau casete video care ne satisfac curiozitatea într-un 
mod mai sănătos şi mai neagresiv, copilul va respinge 
probabil pornografia. O întrebare pe care noi, adulţii, ar 
trebui să ne-o punem este următoarea: de ce un copil sau 
un adolescent poate vedea cea mai degradantă pornografie 
la toate chişcurile de ziare şi la centrele de închiriat 
videocasete, dar nu poate să împrumute de la biblioteca 
publică, a şcolii sau a bisericii cărţi despre sexualitatea 
sănătoasă? Este ciudat faptul că mulţi adulţi se opun 
introducerii manualelor şi a casetelor video de sănătate 

sexuală în bibliotecile publice, însă nu fac nimic împotriva 
proliferării pornografiei. 

În sfârşit, nu ezitaţi să discutaţi cu copilul dvs. 
despre pornografia mai subtilă folosită în reclamele TV şi 
din reviste sau în videoclipurile muzicale. Practicaţi în 
familie «privirea critică» atunci când vă uitaţi la televizor. 
O familie pe care o cunosc închide sonorul televizorului în 
timpul publicităţii şi joacă un joc numit «Ce vor să vândă şi 
cum vând?» Copiii au prins foarte repede schema unei 
reclame: dacă vei cumpăra produsul X, vei avea totodată 
corpul frumos bronzat, o maşină rapidă şi un iubit sau o 
iubită sexi! 

CE ESTE O PROSTITUATĂ? 

Copiii aud tot timpul de prostituție la ştirile TV sau 
urmărind filme, dar de obicei îşi închipuie că prostituatele 
sunt nişte nimfomane care vor să facă sex cu orice 
trecător. 

Trebuie să le explicaţi că prostituatele sunt mult mai 
interesate de fapt să câştige bani şi că, în multe ţări, a 
vinde sau a cumpăra sex este ilegal. Din păcate, unii 
oameni îşi imaginează că nu au altă opţiune decât să 
cumpere ori să vândă 

«Ce trebuie să facă un copil când o prostituată îi cere 
să facă sex cu ea?» 

sex. Asiguraţi-i pe copiii dvs. că ei vor avea 
nenumărate opţiuni sănătoase şi nepericuloase când vor fi 
adulţi şi că nu vor trebui să ajungă niciodată pe stradă, 
într-o situaţie atât de riscantă. 

CE ÎNSEAMNĂ TRANSSEXUAL? 

CE E UN TRAVESTIT? 

CUM ÎŢI POŢI SCHIMBA SEXUL? 

Talk-show-urile de după-amiază sunt foarte populare 
şi, chiar dacă nu le urmăresc, copiii vor auzi comentarii de 
la cei care au văzut emisiunile. Videoclipurile muzicale 
provoacă şi ele astfel de întrebări pentru că au deseori 
scene cu travestiţi şi altele asemenea, create cu scopul de- 
a incita şi exploata curiozitatea naturală a fiecăruia dintre 

noi. 

Cred că răspunsurile cele mai bune la aceste 
întrebări sunt cele care cuprind informaţii de ştiinţă şi de 
sănătate. Fiţi cât se poate de oneşti. Unul dintre motivele 
pentru care aceste subiecte îi fascinează atât pe copii, cât 
şi pe adulţi e lipsa de informaţii factuale; iar curiozitatea 
fiecăruia dintre noi este, fireşte, stimulată fiind vorba de 
un tabu. 

Ajutaţi-vă copilul să se descurce cu denumirile 
ştiinţifice. Un transsexual este o persoană, bărbat sau 
femeie, care crede de la o vârstă foarte fragedă că se află 
într-un corp ce nu i se potriveşte. Aceşti oameni nu trebuie 
confundați cu homosexualii sau cu travestiţii. Transsexualii 
sunt cei care-şi doresc din tot sufletul să fie supuşi unei 
terapii şi operaţii de schimbare de sex atunci când devin 
adulţi. 

«Poţi să fii jumătate băiat şi jumătate fată din cauza 
hormonilor?» 

Copiii sunt foarte interesaţi să ştie de ce doreşte 
cineva să-şi schimbe sexul. Din experienţa mea, una dintre 
neliniştile din spatele întrebărilor pe care le pun este 
legată de schimbările prin care trec ei înşiși. E ca şi cum s- 
ar teme că vor fi supuşi peste noapte, fără voia lor, unei 
schimbări de sex. De aceea au nevoie de răspunsuri 
serioase, cuprinzând informaţii exacte, care să-i convingă 
că doar adultul poate hotărî să-şi schimbe sexul. Asiguraţi-i 
că este imposibil să se trezească peste noapte cu sexul 
schimbat şi că doctorii n-ar face în niciun caz o asemenea 
operaţie unui copil. Ar fi bine să subliniaţi că, deşi 
persoana operată va trăi o viaţă corespunzătoare noului ei 
sex, ea nu se va putea reproduce. Nu se pot realiza 
transplanturi de organe reproducătoare - ovare, utere sau 
testicule. Atenţia de care s-a bucurat cazul Bobbitt în 
mass-media i-a convins pe mulţi copii că orice transplant 
este posibil! 

Travestiţii reprezintă un subiect deseori exploatat în 
talk-show-uri şi în videoclipuri. Copiii trebuie să înţeleagă 

că acei oameni, femei îmbrăcate în bărbaţi şi bărbaţi 
îmbrăcaţi în haine de damă extravagante, s-ar putea să nu 
fie homosexuali sau transsexuali conform definiţiilor 
medicale. E posibil ca acestor bărbaţi sau femei pur şi 
simplu să le placă să se îmbrace în haine purtate de regulă 
de sexul opus, sau să o facă pentru a atrage atenţia ori ca 
să joace teatru. Deseori e vorba de heterosexuali. Nu vor 
să aibă alt sex, ci doar le place să poarte hainele şi 
machiajul sexului opus. 

Unii copii şi adolescenţi mi-au spus că au văzut 
travestiţi pe stradă, pe plajă, în parc sau că au stat alături 
de unul la un meci de fotbal. De obicei respiră uşuraţi când 
aud că aceşti oameni nu sunt periculoşi şi că nu e politicos 
să râzi de ei sau să-i agresezi. Cred că adolescenţii şi copiii 
se tem în realitate de presiunile pe care le face grupul în 
asemenea situaţii, când toţi trebuie să râdă, să-şi bată joc 
sau chiar să atace pe cineva diferit de ei. Trist este că le 
lipsesc cunoştinţele ştiinţifice sau de sănătate de care ar 
avea nevoie pentru a rezista la presiunea grupului şi a 
încerca să schimbe atitudinea celorlalţi. 

CE SUNT JUCĂRIILE SEXUALE? 

Şcolile fac un lucru minunat: ne învaţă copiii să 
citească, iar ei citesc TOT ce le cade în mână, chiar şi 
anunţurile de la sfârşitul revistelor. «Cu doar 19, 95 $, 
puteţi cumpăra vibratorul firmei noastre! Alegeţi culoarea 
dorită. Avem chiar şi modele fosforescente!» şi aşa mai 
departe. 

Şi în acest caz, sinceritatea este cea mai bună 
strategie. lată ce le-aş spune eu: «Există oameni cărora le 
place să folosească jucării sexuale fie de unii singuri, fie 
când sunt cu partenerul sau partenera lor. Un penis 
artificial este făcut din plastic sau cauciuc şi imită ca 
formă un penis real în erecţie. Dacă are o baterie înăuntru 
care să-l facă să vibreze, se numeşte vibrator. Conform 
legii, aceste obiecte se vând numai adulţilor.» 

Le mai puteţi spune că, atunci când vor fi adulţi, pot 
hotări să folosească sau să nu folosească asemenea jucării 

sexuale. Dar important e să reţină că jucăriile sexuale 
trebuie să fie curate. Unii viruşi, mai ales cei de hepatită, 
pot să supravieţuiască mult timp pe aceste obiecte şi pot 
infecta sau reinfecta persoana care le foloseşte. Virusul 
HIV, cel care produce SIDA, este mult mai puţin rezistent 
şi trăieşte numai câteva minute afară din corpul uman. 

Unora le plac jucăriile sexuale, altora nu. Este o 
chestiune de alegere personală. 

CE SUNT MĂRITOARELE DE BUST? 

DAR ÎNTINZĂTOARELE DE PENIS? AU EFECT? 

Deseori poţi citi în reviste şi ziare reclame la 
asemenea produse. Nu există aparate, creme, loţiuni, 
regimuri alimentare, exerciţii fizice sau pilule care să ajute 
la mărirea sânilor sau a penisului. Singurul lucru pe care-l 
măresc este contul în bancă al celui care le vinde. Nu 
ezitaţi să râdeţi împreună cu copilul dvs. de stupiditatea 
tuturor fanteziilor legate de sânii mari şi penisurile 
gigantice. 

Am citit undeva că în Statele Unite, din 100 de 
intervenţii de chirurgie plastică la sâni, 70 au ca scop 
reducerea lor şi numai 30 mărirea. Sânii mari pot produce 
mult disconfort unei femei. Cât despre penis, ştiţi cum se 
spune: nu mărimea baghetei contează, ci cât de magică 
este... 

Partea a treia 

CUM NE AJUTĂM COPIII 

să rămână Sănătoşi 


Adolescentul activ sexual 

«Cum complică sexul o relaţie?» 

«Cum putem şti când suntem pregătiţi să facem 
Sex?» 

«Ce crezi tu, Meg, despre avorturi? (Trebuie să fie 
permise?)» «E obligatoriu să faci sex cu cineva ca să-i arăţi 
că-lplaci?» «Ce faci dacă tipul nu vrea să pună prezervativ, 
iar tu vrei?» 

Când eşti pregătit pentru a face sex? Cred că e una 

dintre întrebările pe care le primesc cel mai des de la 
adolescenţii mari şi este întrebarea pe care adulţii ar 
trebui să şi-o pună mai des decât o fac în realitate. 

Sigur, vârsta este importantă din motive legale. 
Există legi, şi ele trebuie respectate! Aşa că, mai întâi, 
ambii parteneri trebuie să fi împlinit vârsta legală. Dar 
vârsta este importantă şi pentru că un corp şi un suflet 
prea tânăr s-ar putea să nu fie pregătite pentru o 
asemenea experienţă. E posibil ca băieţii să nu aibă încă 
un penis de mărimea celui de adult şi, în consecinţă, 
prezervativul să nu se potrivească tocmai bine. Sau pot fi 
prea tineri ca să menţină o erecţie atât cât trebuie. Din 
cauza imaturităţii fizice, prezervativul nu stă bine, 
ejacularea se produce prea repede şi actul sexual poate fi 
o mare dezamăgire. Mai trist este că, pentru mulţi adulţi, 
experienţele neplăcute din adolescenţă se repetă iarăşi şi 
iarăşi la vârsta maturității. 

«De unde ştii când eşti pregătit să faci sex şi ce faci 
dacă tu nu eşti pregătită şi partenerul tău este?» 

«Dacă îţi place cineva, înseamnă că (dacă şi el te 
place) trebuie să faci sex cu el?» 

Apoi e vorba şi de aspectul emoţional al relaţiilor 
sexuale. Din punct de vedere emoţional, în lumea de 
astăzi, adolescenţii - şi mulţi dintre adulţi - nu sunt 
pregătiţi pentru a face sex, cea mai intimă relaţie 
interumană. Deşi avem tot felul de contraceptive care să 
prevină graviditatea şi bolile cu transmitere sexuală, nu 
avem o pilulă care să prevină problemele emoţionale. Se 
poate întâmpla ca astfel de cicatrice şi dureri să ne chinuie 
toată viaţa şi să ne saboteze orice relaţie ulterioară. 

Eşti pregătit pentru a face sex? înainte de a-ţi pune 
această întrebare, trebuie să ştii dacă relaţia cu partenerul 
tău este sau nu matură şi sănătoasă. Şi cum ştii acest 
lucru? Punând întrebări şi discutând. 

Am alcătuit mai jos o listă a întrebărilor pe care 
adolescenţii şi adulţii ar trebui să şi le pună lor înşiși, dar 
mai ales partenerilor lor. Adolescenţii îmi spun deseori: 

«N-aş putea în veci să-mi întreb prietenul (prietena) astfel 
de lucruri, mi-ar fi mult prea ruşine!» Răspunsul meu este: 
«înseamnă că nu eşti pregătit să faci sex şi este bine să ştii 
acest lucru despre tine!» Nu e de-ajuns să stai singur în 
dormitorul tău şi să-ţi pui aceste întrebări. Chiar dacă 
toate răspunsurile tale demonstrează că eşti pregătit 
pentru o relaţie sexuală, tu nu eşti decât una dintre 
necunoscutele ecuației. Există cel puţin încă una, 
partenerul sau partenera ta, plus toţi cei alături de care 
trăieşti şi munceşti.» 

Eşti pregătit (pregătită) pentru a face sex? 

1. De câtă vreme vă cunoaşteţi? De suficient timp ca 
să ştiţi dacă vă potriviţi? Aveţi multe valori şi scopuri 
comune? 

2. Partenerul tău (partenera ta) a recurs vreodată la 
forţă, violență, porecle jignitoare, umilire, control, 
manipulare, învinuiri îndreptate împotriva ta? Dacă da, 
pune capăt chiar acum acestei relaţii! 

3. Vă puteţi simţi bine împreună şi fără să faceţi sex? 

4. Poţi să fii tu însuţi (tu însăţi) sau trebuie să te 
prefaci? Poţi să-ţi arăţi adevărata personalitate continuând 
să te simţi confortabil şi în siguranţă? Dar partenerul tău 
(partenera ta)? 

5. Ii ascunzi celuilalt ceva despre tine, familia ta, 
serviciul tău, situaţia ta financiară sau relaţiile tale 
anterioare? 

6. Eşti mândru (mândră) de această relaţie? Aţi 
cunoscut, fiecare, familia şi prietenii celuilalt? Nu trebuie 
să-ţi placă toţi, dar nu e un semn bun dacă îţi displac toţi. 

7. Te-ai simţi jenat, umilit (jenată, umilită) dacă află 
cineva că faci sex? Dacă nu poţi fi mândru (mândră) de 
tine, nu o face! 

8. Nu cumva vrei să-ţi dovedeşti ceva prin asta ţie 
însuţi (tie  însăţi)? Sau să-i dovedeşti partenerului 
(partenerei)? Sau prietenilor, sau societăţii? 

9. Vrei să continui această relaţie? Aţi rămâne 
împreună dacă n-aţi face sex sau nu aţi putea face sex? 


10. Sunteţi amândoi capabili să vă asumaţi 
responsabilitatea contracepţiei şi a protecţiei împotriva 
BTS? Asta presupune folosirea prezervativului şi (poate) a 
altui contraceptiv. Cine va suporta cheltuielile de 
protecţie? Trebuie să folosiţi aceste mijloace contraceptive 
de fiecare dată, fără excepţie - puteţi fi de acord cu asta? 

11. Sunteţi amândoi de acord să mergeţi la medic 
pentru controale de rutină şi investigaţii medicale? Puteţi 
să vă permiteţi să plătiţi, dacă e nevoie, pentru consultaţii 
şi reţete? Puteţi să-i spuneţi partenerului (partenerei) 
cinstit, fără să daţi vina pe altcineva, că aţi avut o infecţie? 
Dacă ai îndoieli, abţine-te! 

12. Sunteţi amândoi pregătiţi pentru o sarcină 
neplanificată? Sunteţi siguri că valorile voastre, dacă veţi 
forma un cuplu, vor fi compatibile? 

PENTRU PĂRINŢII CU COPII ACTIVI SEXUAL 

ÎN ADOLESCENȚĂ 

Ce puteţi face dacă aveţi un copil care şi-a început 
viaţa sexuală încă din adolescenţă şi ştiţi că nu aveţi cum 
să-l opriţi? Probabil că prima dvs. grijă este ca atât copilul, 
cât şi partenera sau partenerul său să fie protejaţi de orice 
rău fizic. 

lată câteva din întrebările pe care ar trebui să vi le 
puneţi, ca părinte, în această situaţie. În primul rând, 
folosesc sau nu prezervative? Nu e deloc suficient ca fata 
să ia contraceptive. Convingeţi-i de pericolul bolilor cu 
transmitere sexuală şi atrageţi-le atenţia că, atunci când 
faci sex cu cineva, faci de fapt sex cu toţi partenerii săi 
anteriori, ba chiar cu toţi partenerii partenerilor săi! 
Deseori, adolescenţii jură că au fost virgini la începutul 
relaţiei sau că acum sunt reciproc monogami. Dar s-ar 
putea să «uite» de partenerii anteriori, de eventualele 
abuzuri cărora le-au căzut victimă sau de infecţii cronice 
«tăcute», cum este hepatita. Uneori au ghinionul să dea 
peste doctori imaturi sexual, care nu le oferă informaţii 
exacte despre infecţii. O fată de 15 ani mi-a spus că atunci 
când şi-a întrebat doctorul de unde s-a ales cu chlamidia, 

acesta i-a răspuns: «în ziua de astăzi toată lumea are boala 
asta, e în aer, ca să zic aşa.» 

«Poţi rămâne gravidă în timpul ciclului?» 

«Dacă iei pilule şi rămâi gravidă, e vreun pericol 
pentru copil?» 

În al doilea rând, întrebaţi-vă adolescentul dacă este 
pregătit să facă faţă unei sarcini neplanificate. Multe fete 
efectiv nu-şi dau seama ce uşor este să rămâi însărcinată. 
Nu există zile absolut sigure. Poţi rămâne însărcinată 
practic oricând, mai ales dacă menstruaţiile nu sunt 
regulate (lunare). Majoritatea femeilor  ovulează 
(eliberează ovulul sau oul) cu 14 - 16 zile înainte de 
începutul menstruației. Celor mai multe fete le este 
imposibil să anticipeze data viitoarei menstruaţii, mai ales 
la început, când ciclul menstrual este în curs de 
stabilizare, sau dacă se află sub stres, ţin regim, fac mult 
exerciţiu fizic sau urmează un tratament medicamentos. 

Pilula nu oferă o protecţie totală. Din cauza vieţii lor 
agitate, fetele nu iau pilula în fiecare zi la aceeaşi oră. Nu 
este mai puţin adevărat că nu primesc întotdeauna 
explicaţii complete despre modul de administrare. Multe 
dintre medicamentele banale, care se vând fără reţetă, ca 
să nu mai vorbim de cele pe bază de reţetă, pot interfera 
cu pilula contraceptivă, reducându-i eficienţa. E vorba de 
antiacizi, analgezice, antibiotice, antihistaminice, ba chiar 
şi de alcool. Dacă fata ia pilule contraceptive şi rămâne 
însărcinată fără să-şi dea seama, aşa că ia în continuare 
pilulele, se pare că fătul nu e afectat, mai ales la începutul 
sarcinii. 

DESPRE AVORT 

Sunt uimită de uşurătatea cu care unii părinţi spun: 
«Ei, ce mare lucru, la o adică poate face avort!» Când însă 
are loc avortul, părinţii descoperă dintr-odată că era vorba 
totuşi de nepotul lor. Părerea mea este că mulţi oameni nu 
sunt pregătiţi să facă faţă emoţiilor puternice care pot 
apărea când se pune problema unui avort. 

Îmi place să atrag atenţia băieţilor că nu de dragul 

fetei trebuie să-şi pună prezervativ, ci pentru a se proteja 
pe ei. Cine vrea oare să devină peste nouă luni tată? Unii 
încearcă să scape de întrebare spunând: «Păi poate să facă 
avort.» Acesta e momentul când poţi începe o discuţie 
serioasă cu ei. În primul rând, s-ar putea ca avortul să nu 
se obţină cu uşurinţă. Cine îşi va da consimţământul, aşa 
cum cere legea? Cine va plăti? în al doilea rând, conform 
legii, femeia este cea care decide ce va face dacă are o 
sarcină nedorită sau neplanificată. Mulţi băieţi nu s-au 
gândit niciodată la acest aspect. Când le atrag atenţia, 
sunt indignaţi: «Ce-i asta, nu e drept! Adică dacă prietena 
lui Joe decide să facă avort, Joe scapă basma curată. Însă 
dacă prietena mea vrea să ţină copilul, înseamnă că va 
trebui să plătesc pensie alimentară până va împlini copilul 
18 ani? Cum se face că eu n-am niciun cuvânt de zis?» Alt 
adolescent mi-a spus: «De ce să plătim noi pensie? Copilul 
să fie dat la casa de copii!» 

«Salut. Am 16 ani. Tocmai i-am împlinit. Peste încă 
trei luni aş fi fost mămică, dar am făcut un avort. Acum 
simt că nu am făcut bine. Ce crezi?» 

Replica mea este: «E penisul tău, sunt spermatozoizii 
tăi. Tu porţi răspunderea unde ajung ei. Dacă nu vrei să 
devii tată, nu face sex.» într-o clasă a cincea, o fată a avut 
o reacţie foarte dură: «Nu înţeleg chestia asta cu 
prezervativele. Dacă nu vreţi copii, de ce nu vă ţineţi 
spermatozoizii acasă?» 

Bineînţeles, există şi cazul băieţilor sau bărbaţilor 
care vor să păstreze copilul şi sunt distruşi de decizia fetei 
de a face avort. Dar sesizez uneori contradicții uimitoare. 
Iată o conversaţie tipică: 

— Dacă prietena mea nu vrea copilul, îl cresc eu. 

— Bun, şi cine va avea grijă de el, că tu trebuie să-ţi 
vezi de şcoală? 

— O să mă ajute maică-mea. 

— Mama ta lucrează? 

— Da, bineînţeles. 

— Şi ce-a zis de copil? 


— Păi, nu i-am spus încă, cred c-o să mă omoare când 
îi spun! 

Le sugerez adolescenților că ar fi cazul să-şi întrebe 
mamele dacă sunt dispuse să-şi abandoneze serviciul 
pentru a le creşte copiiiînainte să se pună problema unei 
sarcini. 

Să nu privim însă totul în negru. Există familii care se 
mobilizează şi până la urmă lucrurile ies bine, inclusiv 
pentru copil. Dar toţi părinţii adolescenţi pe care i-am 
întâlnit, fără excepţie, spun că, dacă ar putea s-o ia de la 
capăt, nu ar mai face sex deloc, darmite un copil! 

De asemenea, sunt adolescenţi care aleg ei să devină 
mame sau taţi. Există un milion de motive pentru a face 
sex şi încă o sută pe deasupra pentru a rămâne 
însărcinată. Ceea ce ne dorim cu toţii este ca asemenea 
decizii să fie luate în cunoştinţă de cauză şi în condiţii de 
sănătate. Soluţia aici pare a fi, din nou, educaţia. 

Un ultim lucru. Este posibil ca o adolescentă, ca de 
altfel şi o femeie, să aibă în continuare menstruaţie deşi a 
rămas însărcinată. În majoritatea cazurilor, aceste 
menstruaţii diferă de cele obişnuite: scurgerea este mai 
mică şi apar simptome tipice sarcinii (greţuri, oboseală, 
sâni dureroşi). Testele de sarcină disponibile în farmacii te 
pot ajuta să afli dacă e vorba sau nu de o sarcină. Trebuie 
să treacă însă cel puţin două săptămâni de la fecundarea 
ovulului pentru ca rezultatul testului să fie pozitiv. Dacă nu 
eşti sigură de rezultat, adresează-te medicului. 

Bolile cu transmitere sexuală (BTS) 

«Cu câţi bărbaţi poţi face sex fără să te 
îmbolnăveşti?» «Marihuana şi steroizii îţi fac testiculele 
mai mici?» «Cum mori de SIDA? Cum se transmite?» 

«Tatăl meu se scamină tot timpul la testicule. 
Înseamnă că are herpes?» 

« Vegetaţiile de pe părțile intime sunt molipsitoare?» 

«Poate cineva să aibă o boală şi toată viața să nu ştie 
că o are?» 

În ultimele decenii, bolile cu transmitere sexuală au 

ajuns să fie mult mai bine studiate şi înţelese de către 
comunitatea medicală. Mai înainte, nu erau cunoscute 
decât sifilisul şi gonoreea, numite boli venerice. După al 
Doilea Război Mondial, când antibioticele au început să fie 
folosite pe scară largă, aceste două boli au devenit 
vindecabile şi totodată raportabile. Asta însemna că 
medicii care vindecau pacienţi de boli venerice trebuiau să 
raporteze autorităţilor publice din domeniul sănătăţii 
cazurile respective, inclusiv numele persoanelor cu care 
pacienţii avuseseră contacte sexuale. La începutul carierei 
mele de asistentă medicală, am avut ocazia să stau de 
vorbă cu colege mai în vârstă care îşi aminteau de 
vremurile când erau trimise la o anumită adresă ca să-i 
comunice locatarului că numele său a fost dat pe lista 
contactelor sexuale ale unei persoane infectate şi că 
trebuie să se trateze la rândul său. 

Treptat, în anii '60, '70 şi '80, au fost identificate din 
ce în ce mai multe microorganisme - bacterii şi viruşi. 
Foarte curând, a devenit evident că o parte dintre ele se 
transmit prin contact sexual - nu de pe scaunele closetelor, 
nu de pe mânerele uşilor, nu bând de la cişmea pe stradă 
sau strângând mâna cuiva. 

Când predau elevilor mei, le atrag atenţia că în 
prezent se cunosc peste 50 de BIS, iar opt dintre ele pot 
cauza moartea. 

E întotdeauna interesant să încerci să faci lista «celor 
opt» cu ajutorul clasei. Sunteţi gata? iată-le: HIV / SIDA, 
hepatita B şi hepatita C, vegetaţiile genitale sau 
condiloamele (papiloma-virusul uman), chlamidia, herpesul 
genital, gonoreea şi sifilisul. De nenumărate ori am zâmbit 
în sinea mea când elevii mi-au sugerat să pun pe listă 
crampele, păduchii şi hemoroizii - probleme supărătoare, 
ce-i drept, dar nicidecum cauzatoare de moarte! 

Să le studiem pe «cele opt» una câte una. 

HIV/SIDA 

Dacă devii seropozitiv, adică dacă ai contractat 
virusul SIDA dar nu te-ai îmbolnăvit încă, eşti totuşi 

capabil să transmiţi virusul altui partener sexual. Este 
important să imprimăm în mintea oricărui adolescent sau 
copil mai mare ideea că te poţi infecta cu HIV fie prin 
contact sexual cu un partener seropozitiv, fie prin sânge 
infectat, de regulă prin folosirea unor ace de seringă care 
au fost deja folosite de cineva contaminat cu HIV 

Mulţi oameni cred că numai cei cu foarte mulţi 
parteneri sexuali se pot îmbolnăvi de SIDA. Nu este 
adevărat. Poţi - dacă eşti imatur sexual sau neinstruit - să 
faci sex cu 1.000 de persoane şi, dacă niciuna nu este 
infectată cu HIV, nu te îmbolnăveşti de SIDA. Unii copii 
mai mici cred că însuşi actul sexual te îmbolnăveşte de 
SIDA. în rândul adolescenților este destul de răspândită 
convingerea că numai homosexualii se pot îmbolnăvi de 
SIDA. E foarte trist să mai întâlneşti în ziua de astăzi 
adolescente sau femei heterosexuale care spun: «Da, ca să 
nu rămân gravidă am făcut sex anal, dar nu suntem 
homosexuali, aşa că nu se poate să fiu seropozitivă.» Mai 
poţi auzi astfel de fraze chiar şi în aceste «timpuri 
luminate» pe care le trăim! 

Ca membră a comitetului consultativ pentru proiectul 
«Femeile şi SIDA», ştiu că multe femei cer o testare 
anonimă. Ele spun că l-au rugat pe doctorul de familie sau 
pe ginecologul lor să le facă un test, dar li s-a răspuns: 
«dvs., doamnă?! De ce să aveţi nevoie de un test SIDA? 
Sunteţi căsătorită de cinci ani şi nu vă culcaţi cu alţi 
bărbaţi, nu-i aşa? N-aveţi dvs. nevoie de aşa ceva!» Sigur 
că în asemenea condiţii adolescenta sau femeia respectivă 
nu-i mai spune medicului de ce doreşte un test. Poate că a 
aflat despre un partener anterior că este seropozitiv, poate 
că soţul ei are o relaţie extraconjugală sau ea însăşi are o 
relaţie sexuală cu altcineva. Medicii înşişi nu sunt 
întotdeauna maturi sexual şi de multe ori am auzit de la ei 
argumente de tipul: «Nu trebuie să-i testez pe niciunul din 
pacienţii mei. Sunt cu toţii nişte intelectuali.» 

Folosirea în comun a acelor de seringă pentru 
droguri intravenoase nu mai este o practică frecventă în 

rândul tinerilor din comunităţile noastre, în schimb a 
început să se răspândească folosirea în comun a acelor 
pentru injecții cu steroizi. Cei care cumpără steroizii şi 
acele, de obicei în sălile de fitness sau în apropierea lor, 
sunt băieţii, şi ei le folosesc deseori împreună cu fetele. 

De ce iau steroizi adolescenţii, ba uneori chiar şi 
copii mai mici? Băieţii au credinţa că le vor creşte muşchii 
şi că vor avea corpuri mai atrăgătoare sexual. Credinţa 
fetelor este că steroizii te fac mai zveltă şi în consecinţă 
mai atrăgătoare. Când aud astfel de «teorii» expuse în 
clasă, de faţă cu toată lumea, fără urmă de ruşine sau 
vinovăţie, îmi place să le spun: «De ce şi-ar asuma cineva 
asemenea riscuri pentru a-şi face corpul mai sexi, ca apoi 
să rămână fără echipament de lucru?» Adolescenţii trebuie 
să ştie că steroizii pot afecta organele sexuale şi creşte 
agresivitatea. In plus, le amintesc că riscă să se infecteze 
cu HIV. «Şi atunci, cât de sexi veţi mai fi?» 

«Dacă sângele unei persoane cu SIDA ajunge pe tine, 
o să faci şi tu SIDA?» 

«Se poate să iei SIDA prin sărut?» 

«Se poate să ţi se micşoreze testiculele de la 
steroizi?» 

Şi tatuările prezintă un risc, în special de hepatită, 
dacă se folosesc ace contaminate. 

Vi se va părea, poate, că exagerez, dar am momente 
când cred că lumea publicităţii - prin preocuparea 
constantă pentru formele şi mărimile ideale ale corpului 
uman, prin sexualizarea copiilor, prin promovarea unor 
imagini nerealiste şi false ale corpului omenesc şi folosirea 
sexului pentru a vinde orice produs, de la pastă de dinţi 
până la drujbe - reprezintă o ameninţare pentru viaţa 
copiilor noştri. 

Unii copii cred că dacă iei SIDA sau altă BIS poţi 
scăpa de ea făcând sex cu cineva şi dându-i boala acelei 
persoane, la fel cum ai transmite un colet. E de la sine 
înţeles, şi totuşi trebuie spus: nu e adevărat. Virusul 
trăieşte în întreg corpul vostru; nu puteţi scăpa de el 

făcând sex! 

HEPATITELE B ŞI C 

Hepatita este numită astăzi «boala alfabetului», 
pentru că virusul ei suferă permanent mutații şi, cu 
ajutorul tehnologiilor moderne, medicii au identificat mai 
multe tulpini de asemenea viruşi. Viruşii hepatitei 
infectează ficatul. Unii dintre ei, cum ar fi virusul hepatitei 
A, sunt foarte contagioşi şi se pot transmite uşor, de 
exemplu prin salivă. Despre viruşii hepatitelor B şi C se 
ştie în prezent că se transmit în principal prin relaţii 
sexuale. Ambele boli pot fi fatale în formele lor acute, dar 
majoritatea bolnavilor reuşesc să învingă virusul şi să se 
însănătoşească. Unii oameni devin purtători cronici şi, deşi 
ei se simt bine, pot transmite virusul partenerilor lor 
sexuali. Există un vaccin, dar numai împotriva hepatitei B. 

Virusul poate fi fatal şi dacă provoacă un cancer al 
ficatului. Câteva dintre posibilele simptome ale hepatitei 
sunt oboseala, greaţa, îngălbenirea pielii, durerile. Nu 
ezita să consulţi medicul ori de câte ori te neliniştește ceva 
legat de sănătatea ta sau a partenerului. 

VEGETAŢIILE GENITALE 

Vegetaţiile genitale (sau condiloamele), provocate de 
aşa-numitul papiloma-virus uman (HPV), sunt boala cu 
transmitere sexuală cea mai răspândită din lume, pentru 
că pot trece luni din momentul în care s-a produs 
infectarea până când vegetaţiile pot fi observate pe 
organele genitale. Mulţi oameni nu ştiu niciodată că au 
fost contaminaţi, deoarece vegetaţia se poate afla în 
interiorul vaginului, pe cervix, sub prepuţ sau poate fi atât 
de mică încât abia se vede. Vegetaţiile pot fi tratate de 
medic, fără durere, atâta vreme cât sunt de dimensiuni 
mici. Netratate, vor trebui probabil să fie îndepărtate prin 
intervenţie chirurgicală. Când nu sunt tratate, pot de 
asemenea mări riscul de apariţie a cancerului la organele 
reproducătoare. 

De fiecare dată când scriu «vegetaţii genitale» pe 
tablă, ştiu care va fi reacţia clasei: «Ce să-ţi spun, Meg... 

Păi cum să iei vegetaţii genitale? Cine ar face sex cu un tip 
care e plin de vegetaţii pe penis?» Probabil că nimeni! 
Doar că vegetaţiile nu cresc la început acolo. De regulă, 
apar sub prepuţ şi, dacă băiatul nu trage prepuţul şi nu se 
uită cu atenţie la penis atunci când se spală, s-ar putea să 
nu-şi dea seama că le are. Sunt foarte mici şi nedureroase. 
La femei, vegetaţiile se pot localiza adânc în interiorul 
vaginului şi, dacă fata nu este sinceră cu medicul în ceea 
ce priveşte activitatea ei sexuală, acesta s-ar putea să nu-i 
facă testul care le detectează. Cel mai frecvent, vegetaţiile 
pot fi observate sau simţite la deschiderea vaginului. 
Verificaţi singure pipăind şi încercând să priviţi cu atenţie 
locul. 

Este important pentru toate femeile active sexual să- 
şi facă în mod regulat frotiul Papanicolaou cu care se 
detectează orice modificări la nivelul cervixului care ar 
putea conduce la cancer. Dacă diagnosticarea se face 
foarte devreme, boala este uşor de tratat. 

Din păcate, odată ce papiloma-virusul a intrat în 
corpul uman, acolo rămâne toată viaţa. Vegetaţiile genitale 
pot fi tratate când reapar, dar există întotdeauna pericolul 
de a-l infecta pe partener. 

GONOREEA ŞI CHLAMIDIA 

Gonoreea şi chlamidia mai sunt numite şi «boli 
tăcute», pentru că majoritatea celor infectați nu au 
simptome. Bărbaţii se pot considera norocoşi din punct de 
vedere biologic: urinează şi fac sex cu penisul, astfel că 
infecția poate da senzaţia de arsură la urinare. De fapt, la 
bărbaţi infecția poate fi adesea detectată printr-o analiză 
de urină. De ce nu poate fi detecată boala printr-o analiză 
de urină şi la femei? îmi place să le pun această întrebare 
copiilor, adolescenților şi adulţilor. Toată lumea se uită la 
mine nelămurită. «Pentru că femeile nu urinează prin 
vagin!» Imediat, câţiva din sală se relaxează, râd şi spun: 
«Bineînţeles, cum am putut să uit?» Dar cei mai mulţi par 
încă nelămuriţi: «Chiar aşa e?» Mulţi oameni sunt derutaţi 
deoarece ştiu că «bărbaţii au penis, femeile au vagin». Dar 

femeile nu urinează prin vagin; urina lor iese prin uretră, 
orificiul din faţa organului genital, şi nu prin vagin, care se 
află la mijloc. Copiii se nasc prin vagin! 

Netratate, gonoreea şi chlamidia pot urca la bărbaţi, 
prin penis, până la glanda numită prostată (care produce 
sperma), ca apoi să coboare în testicule, ducând la 
sterilitate. Aceste două BTS sunt rareori fatale în cazul 
bărbaţilor. Femeilor însă le pot cauza moartea. 

La femei, microorganismele intră prin vagin, trec în 
uter (aceste organe sunt, după cum ştiţi, de dimensiuni 
mici), ajung în trompele uterine şi de aici în abdomen. 
Dacă ajung în abdomen, pot produce BIP - boala 
inflamatorie pelviană. 

Să ne oprim puţin şi să ne aducem aminte de filmele 
sau diapozitivele despre menstruaţie, pe care s-ar putea să 
le fi văzut la şcoală. Vă amintiţi cum umplea uterul 
ecranul? Trompele uterine păreau să aibă dimensiunile 
unor furtunuri de grădină! în realitate, sunt groase cam 
cât o mină de creion. Spermatozoizii au dimensiuni 
microscopice, aşa că pot trece cu uşurinţă prin trompe. 
Chiar dacă trompele uterine au fost infectate cu chlamidia 
sau gonoree şi s-au produs leziuni, spermatozoizii pot 
totuşi să treacă prin ele şi să fecundeze ovulul. Ovulul 
fecundat este însă mult mai mare şi e posibil să rămână 
blocat în trompă. Când ovulul fecundat creşte şi mai mare, 
el poate rupe trompa, producând o hemoragie puternică. 
In fiecare an, peste 1.000 de femei din America de Nord 
mor din cauza unei sarcini «tubare» (extrauterine); mult 
mai multe supraviețuiesc, dar rămân uneori sterile sau 
bolnave cronic. 

Foarte des, infecția nu are niciun fel de simptome. 
Există bărbaţi şi femei care trăiesc ani de zile cu aceste 
infecţii fără să ştie că sunt bolnavi. În tot acest timp, ei 
infectează alţi parteneri sexuali. Cicatricele (numite 
leziuni) din abdomen pot cauza femeilor probleme serioase 
mai târziu. 

Un adult sau un adolescent activ sexual trebuie să fie 


sincer cu medicul în ce priveşte activitatea sa sexuală şi să 
ceară să fie testat ori de câte ori îşi schimbă partenerul 
(partenera). Uneori, oamenii spun: «Dar suntem 
îndrăgostiţi de-adevăratelea şi nu ne culcăm niciunul cu 
altcineva!» Ştiu că este aproape un clişeu, dar am să-l mai 
spun o dată: când faci sex cu o persoană, te expui la toate 
bolile pe care e posibil să le fi avut foştii săi parteneri, 
partenerii partenerilor şi aşa mai departe... Fetele nu le 
spun întotdeauna băieţilor că nu sunt virgine. Se 
autoconving că un act sexual anterior nu înseamnă de fapt 
nimic. «Nu ne iubeam, am făcut-o şi noi aşa, o dată, nici n- 
am avut orgasm.» Ba chiar am auzit adolescenţi şi tineri 
spunând «A, păi aia nu se pune pentru că era urâtă!» sau 
pentru că «era grasă» sau pentru că «o făcea cu toată 
lumea»... aşa că «nu se pune»! 

Există cazuri izolate de gonoree rezistentă la 
tratament, dar, în general, orice gonoree sau chlamidia 
poate fi vindecată cu antibiotice în primele stadii ale bolii. 
Dacă ai vreo întrebare, discută cu medicul de familie sau 
mergi la o clinică de boli cu transmitere sexuală. Serviciile 
sunt confidenţiale şi tu eşti cel sau cea care trebuie să-i 
spună partenerului. Nu se mai foloseşte metoda deplasării 
la domiciliul persoanei posibil infectate pentru a o informa. 

Îmi amintesc cum odată, în timp ce scriam pe tablă 
lista BTS, o fată de 15 ani din clasă a izbucnit: «Păi eu am 
avut aşa ceva! Am luat antibiotice o lună întreagă pentru 
că mi-a apărut de două ori. N-am ştiut că chlamidia este 
BTS.» Fata era nedumerită: «Cum a fost posibil să iau 
chlamidia de două ori când el e primul meu prieten?» 

Am întrebat-o dacă îi spusese prietenului ei de prima 
infecţie. 

«A, nu, a replicat ea. Nu voiam să creadă că s-a 
îmbolnăvit de la mine.» 

Ceilalţi elevi au intervenit şi ei în discuţie: «Păi dacă 
erai virgină, înseamnă că el ţi-a dat-o.» 

«Da, aşa e, de la el m-am îmbolnăvit!» a exclamat 
fata. 


«Şi te-ai întors la el şi ai făcut iar sex cu el şi iar te-ai 
îmbolnăvit.» 

«Da, aşa e», a spus ea din nou. 

Atunci am întrebat-o: «Dar doctorul la care ai mers 
nu ţi-a spus să vorbeşti cu prietenul tău, ca să se trateze şi 
el?» 

Fata a început să se înfurie: «Nu, nu mi-a spus. Nu 
mai avusesem niciodată chlamidia şi l-am întrebat ce este 
şi mi-a spus că în ziua de azi toată lumea are boala asta!» 

Încercând să-mi rețin comentariile cu privire la acel 
medic, i-am spus: «Şi acum ai de gând să-i spui prietenului 
tău că eşti la al doilea tratament cu antibiotice?» 

«Nu mai e nevoie, a spus ea fără să-şi poată stăpâni 
un zâmbet răutăcios. Nu mai suntem împreună.» 

«Dar, am bâiguit eu, înseamnă că în clipa asta le 
îmbolnăveşte pe toate fetele cu care face sex.» 

«Da, aşa e» a spus ea, căzând pe gânduri. 

Atunci toţi colegii au sărit cu gura: «Cine-i tipul? Nu 
vrei să-i zic eu în locul tău?», «Hai, spune, cine e, cum îl 
cheamă?» Ba unii chiar au început să sugereze diverse 
nume. Dea Domnul ca mărturisirea fetei, atât de 
personală, să-i fi făcut pe toţi să realizeze cât de serioasă e 
problema contaminării! 

Simptomele, dacă există, pot include usturime la 
urinare şi o scurgere purulentă din penis sau din vagin. 
Uneori actul sexual devine dureros. Dar decât să stai şi să 
te întrebi dacă ai sau nu acele simptome, mai bine mergi la 
doctor şi caută-te. Nu te juca cu focul! Iar dacă rezultatul 
analizelor indică o infecţie, nu te grăbi să tragi concluzia 
că partenerul tău de acum ţi-a fost infidel. Se poate s-o fi 
luat cu ani în urmă, înainte să te fi întâlnit; ori e posibil s-o 
fi luat chiar tu de la partenerul anterior. Cel mai important 
lucru este tratamentul. 

HERPESUL. GENITAL 

Virusul care produce herpesul genital este similar cu 
cel care produce herpesul dureros de la buze. Când 
partenerii fac sex oral, aceşti viruşi îşi schimbă uneori 

locurile. 

Virusul herpesului poate să «doarmă» în corpul tău 
ani de zile. Majoritatea persoanelor care fac erupție o fac o 
singură dată. Există medicamente eficiente împotriva 
durerii produse de leziunile sub formă de vezicule. Pentru 
că uneori nu există leziuni externe, e mai prudent să-ţi 
informezi partenerul şi medicul cu privire la o infecţie 
anterioară. 

Dacă un copil se naşte prin vagin, iar mama are chiar 
atunci o erupție de herpes genital, copilul se poate 
îmbolnăvi foarte grav. Pentru a evita această eventualitate, 
se preferă naşterea prin cezariană. 

Erupţiile de herpes genital au rareori consecinţe 
fatale. Există totuşi cazuri izolate când se produce o 
migrare a herpesului într-o zonă vitală a corpului, ceea ce 
poate fi într-adevăr fatal. 

Cu mulţi ani în urmă, se credea că virusul herpesului 
genital este un factor de risc pentru cancerul cervical / 
genital. Astăzi se ştie că lucrul acesta nu e adevărat. 

SIFILISUL 

În America de Nord, sifilisul este, probabil, cea mai 
puţin răspândită BTS. Organizaţia Mondială a Sănătăţii a 
descoperit însă o creştere masivă a cazurilor de sifilis în 
alte părţi ale lumii - mai ales în Asia de Sud-Est. În multe 
ţări, bolnavii de SIDA au şi sifilis. 

Sifilisul poate fi vindecat cu antibiotice, dar mai întâi 
trebuie făcute investigaţii pentru a se stabili cu certitudine 
prezenţa bolii. Dacă nu este tratat, se poate răspândi din 
zona genitală, unde produce la început leziuni, în tot 
corpul, ducând la demenţă şi, după câţiva ani, la moarte. 
Din nou, trataţi cu seriozitate orice problemă genitală şi, 
chiar dacă e vorba de o leziune foarte mică, mergeţi la 
medic. Faceţi examenele medicale necesare, spuneţi-i 
partenerului, luaţi medicamentele şi salvaţi astfel vieţi 
omeneşti! 

CONCLUZIE 

Am încercat să nu transform acest capitol într-un text 

medical despre bolile cu transmitere sexuală. Scopul meu 
a fost doar să vă sensibilizez la anumite pericole. Pe 
cititorii care au întrebări legate de sănătatea lor, îi rog să 
meargă la medicul de familie, la o clinică sau chiar la un 
spital de boli cu transmitere sexuală (boli dermato- 
venerice). Analizele se pot face sub protecţia anonimatului, 
chiar şi pentru adolescenţi. Tratamentul este de regulă 
simplu şi se beneficiază de confidenţialitatea totală. 

Pentru informaţii corecte, nu vă bazaţi doar pe ce 
citiţi în cărţi sau în reviste, mai ales când acestea sunt mai 
vechi de un an. Cele mai de încredere surse de informaţie 
sunt facultăţile de medicină, bibliotecile lor şi medicii de la 
clinicile de specialitate. 

Ce se întâmplă în cabinetul medicului 

«Doctorul poate să-şi dea seama dacă te masturbezi 
sau dacă ai făcut sex digital?» 

« Trebuie să mergi la ginecolog înainte să devii activă 
sexual?» «De ce le curge sânge la femei prima dată?» 

«E adevărat că dacă iţi bagi tampoane în vagin te 
dezvirginezi?» 

Cei mai mulţi dintre noi, chiar dacă ne considerăm 
maturi, suntem intimidaţi când mergem la doctor. lar dacă 
mergem pentru un consult de sănătate sexuală, suntem şi 
mai intimidaţi. Cum putem să ne ajutăm copiii ajunşi la 
vârsta adolescenţei? 

În primul rând, le putem spune la ce să se aştepte. 
Teama de necunoscut e principalul motiv pentru care 
adolescenţii şi mulţi adulţi ocolesc cabinetul medicului. Voi 
descrie mai jos un examen medical tipic, atât pentru femei, 
cât şi pentru bărbaţi. Transmiteţi, vă rog, aceste informaţii 
copilului dvs. adolescent. În al doilea rând, în cazul fetelor, 
dacă este posibil şi dacă ele preferă asta, găsiţi-le un 
medic femeie. Dar vă avertizez că, în ce mă priveşte, am 
întâlnit doctoriţe sinistre şi mulţi doctori bărbaţi absolut 
extraordinari. Oricum, dacă sexul medicului e o condiţie ca 
fata (sau băiatul) dvs. să accepte consultul, faceţi tot ce 
puteţi ca să-i ajutaţi. 


Adolescenţii nu vor întotdeauna să meargă la acelaşi 
medic de familie ca părinţii lor, aşa că fiţi înţelegători. 
Dacă este nevoie, promiteţi-le confidenţialitate totală şi 
transmiteţi neapărat această rugăminte şi medicului. 

În sfârşit, fiţi şi în această privinţă un minunat 
exemplu pentru copii. Părinţii care se duc la medic ori de 
câte ori e nevoie, fără să se plângă, sunt un model de 
comportament responsabil în ochii copilului lor. Cu toții 
trebuie să mergem la medic mai devreme sau mai târziu, 
aşa că nu ezitaţi: mergeţi şi dvs! 

BĂRBAŢII 

Ştiu din proprie experienţă că majoritatea bărbaţilor 
ezită să meargă la medic. Imi spun că le e teamă, că nu 
ştiu la ce să se aştepte şi că le este de-a dreptul groază că 
o să-i doară sau o să fie puşi în situaţii jenante. Nici 
medicii nu şi-au dat prea mult silinţa să contracareze 
aceste temeri; unii chiar reduc mai mult decât e nevoie 
durata consultului pentru a scurta «agonia» pacientului. 
După care, bineînţeles, bărbaţii le povestesc prietenilor 
prin ce-au trecut şi vestea circulă mai departe, odată cu 
sentimentul de vinovăţie şi ruşine, din om în om, din 
generaţie în generaţie. 

Haideţi să vorbim despre ce se întâmplă cu adevărat 
în cabinetul medicului şi de ce. Iată cum i-aş descrie unui 
adolescent o consultaţie tipică. 

La început, doctorul se va interesa de tabloul medical 
general. Deci tu pur şi simplu vorbeşti. Doctorul îţi va pune 
probabil următoarele întrebări: Eşti sănătos? Ai vreo 
problemă de sănătate generală? Eşti activ sexual? Cât de 
des faci sex (înțelegând prin asta contacte sexuale)? Ai 
relaţii sexuale cu o singură parteneră sau cu mai multe? 
Ce fel de sex practici, ce fel de protecţie foloseşti? Ce 
protecţie foloseşte partenera? Ai experienţe sexuale 
satisfăcătoare? Ai dureri sau te neliniştește ceva în acest 
moment? în paranteză fie spus, medicul n-ar trebui să 
pornească de la ideea că eşti neapărat heterosexual. Deci 
fii pregătit pentru întrebarea privind orientarea ta sexuală 

şi fii de asemenea pregătit să răspunzi cinstit. 

După aceea, medicul trece la examinarea organelor 
tale genitale, aşa că va trebui să-ţi scoţi pantalonii. Firesc 
este să ţi se dea un halat sau o pelerină specială pentru 
consult, ca să te poţi acoperi. Doctorul îţi va lua scrotul în 
căuşul palmei, va palpa testiculele şi îţi va cere să tuşești. 
În felul acesta, controlează starea de sănătate a 
testiculelor. Se mişcă atunci când tuşești? Sunt netede? 

Prezintă vreun nodul, vreo contuzie, vegetaţii, iritaţii 
sau umflături? în sfârşit, doctorul îţi arată cum să te 
autoexaminezi în acelaşi mod. Orice bărbat ar trebui să-şi 
autoexamineze testiculele cel puţin o dată pe lună. 

Doctorul îţi examinează apoi penisul pentru acelaşi 
tip de probleme şi ca să verifice dacă există vreo secreție 
anormală. De asemenea, trebuie să controleze dacă există 
cicatrice, iritaţii sau vegetaţii sub prepuţ. 

O dată controlată această regiune, s-ar putea să-ţi 
facă şi o examinare rectală. Pentru asta, va fi nevoie să te 
întinzi pe masa de examinare. Nu intra în panică, respiră 
adânc şi încearcă să rămâi relaxat. Doctorul îşi va pune 
nişte mănuşi de latex, va aplica probabil un lubrifiant şi îţi 
va introduce un deget în anus şi rect. O face ca să 
controleze prostata pentru posibile semne de infecţie, 
mărire a volumului sau noduli. Durează doar câteva 
secunde. Se poate întâmpla ca penisul tău să intre în 
erecţie. Acest lucru este normal, nu înseamnă nicidecum 
că doctorul sau tu sunteţi nişte perverşi. De altfel, un bun 
medic ar trebui să-ţi explice toate astea fie înainte, fie pe 
măsură ce se derulează consultaţia. Unii însă nu o fac, aşa 
că este responsabilitatea ta să fii matur sexual şi bine 
informat. 

Dacă există vreun indiciu de infecţie, doctorul va 
cere o probă de urină şi / sau de scaun. S-ar putea să 
recolteze probe din anus şi din gât. Trebuie să fii sincer cu 
medicul în privinţa activităţilor tale sexuale (chiar dacă el 
nu întreabă), adică să-i spui ce tip de sex ai făcut: vaginal, 
anal şi / sau oral. Adu-ţi aminte că germenii BTS pot creşte 

oriunde a avut loc un contact sexual sau un schimb de 
fluide din corp. Şi, bineînţeles, spune-i 

«E ceva rău dacă un doctor vrea să se uite la părţile 
tale intime?» «Când trebuie să mergi la doctor ca să-ți 
controleze prostata?» 

doctorului dacă ai folosit ace de seringă împreună cu 
alte persoane. Treaba medicului nu este să te judece. Dacă 
ai impresia că te judecă, schimbă-l fără întârziere! 

S-ar putea ca doctorul să te supună şi unui examen 
abdominal, ca să verifice mai ales ficatul şi splina pentru 
eventuale semne de infecţie. Şi e posibil să te trimită să-ţi 
faci analize de sânge. 

O  consultaţie completă pentru depistarea BIS 
durează în medie 15 minute. Şi îţi poate salva viaţa - ţie şi 
partenerei. Dacă nu ai făcut niciodată sex şi eşti sănătos în 
toate privinţele, ar trebui să mergi la un asemenea consult 
la 18 - 20 de ani. Când totul este în ordine, nu e nevoie să 
fii examinat din nou decât după ce ai devenit activ sexual. 
Apoi va trebui să repeţi examenul de fiecare dată când îţi 
schimbi partenera, sau dacă afli că ea are relaţii sexuale şi 
cu alte persoane. 

FEMEILE 

«Când trebuie să mergi prima oară la ginecolog?» 

«Este adevărat că dacă ai peste 16 ani nu-ţi curge 
sânge după ce faci sex pentru prima dată?» 

lată cum aş explica unei adolescente necesitatea unui 
examen medical şi desfăşurarea lui. Dacă eşti sănătoasă şi 
eşti virgină, nu ai nevoie de consult ginecologic până la 19 
- 20 de ani; trebuie să repeţi consultul numai după ce 
începi să ai contacte sexuale. Examenul ginecologic este 
necesar pentru controlul ovarelor şi al uterului. Frotiul 
Papanicolaou (mostre de celule de pe cervix sau col - deci 
de la intrarea în uter) este necesar după ce ai avut primul 
contact sexual. Când ai devenit activă sexual, trebuie să fii 
examinată după fiecare schimbare a partenerului. Chiar 
dacă eşti sigură că relaţia e monogamă de ambele părţi, 
tot trebuie să mergi la un consult ginecologic o dată pe an. 

Bărbaţii sunt norocoşi - majoritatea organelor lor genitale 
se află în exterior şi sunt uşor de examinat. Organele tale 
sunt înăuntrul abdomenului, aşa că examinarea este ceva 
mai complicată. 

În primul rând, la fel ca la bărbaţi, doctorul se va 
interesa de tabloul medical general. Iţi va pune aceleaşi 
întrebări ca şi băieţilor: eşti sănătoasă? Ai vreo problemă 
de sănătate generală? Eşti activă sexual? Cât de des faci 
sex? Faci sex cu unul sau cu mai mulţi parteneri? Ce fel de 
sex faci, ce protecţie foloseşti? Ce protecţie foloseşte 
partenerul? Experiențele tale sexuale sunt satisfăcătoare? 
Ai orgasm? şi, în sfârşit: ai vreo durere sau te neliniştește 
ceva în acest moment? 

Apoi medicul o să-ţi spună să te dezbraci. Vei fi 
rugată să te întinzi pe spate pe masa de consultaţie şi să-ţi 
ridici călcâiele sus, lângă fese. Eu personal aş cere să nu- 
mi aşez picioarele în suporturile speciale ale mesei. Nu 
este necesar şi m-aş simţi prea imobilizată. Totuşi, dacă 
doctorul tău le foloseşte şi pe tine nu te deranjează, este în 
ordine. Oricum, e decizia ta - şi nu a medicului - cum stai! 
Trebuie doar să ştii că ai tot dreptul să-l rogi pe medic să 
te examineze fără să recurgă la suporturi. 

E posibil ca doctorul să folosească un instrument de 
unică folosinţă făcut din plastic şi numit specul vaginal, cu 
ajutorul căruia se poate uita în interiorul vaginului. Unii 
doctori folosesc un specul vaginal metalic, care este 
sterilizat după fiecare pacientă. Dacă doctorul tău 
foloseşte un astfel de specul, ar trebui să-l ţină câteva 
secunde sub un jet de apă fierbinte înainte să ţi-l introducă 
în vagin. Nu trebuie să accepţi să-ţi introducă un specul 
rece ca gheaţa în vagin! 

Dă-mi voie să mă opresc o clipă aici ca să-ţi spun câte 
ceva despre himen. Unele fete se nasc fără himen. 
Majoritatea himenelor se dilată şi se rup fără durere şi 
fără sângerare pe măsură ce fetiţa creşte. Nimeni, nici 
măcar un doctor, nu poate spune cu certitudine absolută 
dacă o fată sau o femeie a întreţinut sau nu relaţii sexuale. 


1 


Sigur că dacă se poate observa spermă în vagin sau în 
jurul lui, dacă sunt prezente microorganisme care produc 
BTS sau, în cazul unei agresiuni sexuale, dacă există 
contuzii, răni sau sângerări, e clar că femeia sau fata nu 
mai este virgină. Graviditatea se poate produce fără 
penetrare, aşa că nu e un indiciu sigur. Vechile rituri legate 
de himen au generat multă suferinţă de-a lungul timpului, 
mai ales fetelor şi femeilor. Aceste obiceiuri crude se 
bazează mai curând pe necunoaşterea anatomiei feminine 
decât pe ideea de virginitate. Numai bărbatul sau femeia 
poate spune despre sine dacă este sau nu virgin / virgină. 
Şi de ce trebuie să ştie cineva despre asta - cu excepţia 
medicului tău? 

«La ce vârstă trebuie să-ţi faci analiza Pap şi cum se 
face?» «Cât durează o consultaţie medicală?» 

Să revenim la examenul ginecologic: după ce 
doctorul a introdus speculul, el îţi va examina vaginul, care 
ar trebui să fie roz, umed şi sănătos, exact ca interiorul 
gurii, doar cu mai multe cute. Apoi medicul va lua un 
beţişor de plastic numit ansă şi va răzui câteva celule de 
pe cervix, «gura» uterului. Aceste celule se pun pe o lamă 
de sticlă şi lama e trimisă la un laborator de citologie, 
unde se va stabili dacă există celule canceroase sau 
precanceroase. Analiza se numeşte ffotiu Papanicolaou 
(sau Pap). Ea nu reprezintă un test pentru bolile cu 
transmitere sexuală. 

De asemenea, doctorul va şterge vaginul cu două 
tampoane de vată. Cele două tampoane merg la alt 
laborator, unde se va face o analiză pentru depistarea BTS. 
Nu uita să-i spui doctorului dacă ai făcut sex digital, anal 
sau oral, ca să fie luate probe suplimentare. 

După ce a scos speculul, doctorul îşi va pune o 
mănuşă de latex şi îţi va introduce două degete în vagin, în 
timp ce cu mâna cealaltă îţi va palpa abdomenul. 
Procedeul se numeşte examinare bimanuală, iar medicul 
verifică astfel dacă există anomalii ale uterului şi ovarelor. 
Aceste examene nu sunt dureroase, dar nici prea plăcute. 

Durează însă doar unu-două minute şi îţi pot salva viaţa. 
Este posibil să ţi se ceară şi probe de urină şi de sânge; 
dar, aşa cum ştii deja, o probă de urină nu e un bun 
indicator pentru BTS pentru că urina nu iese din vagin. 

La aceeaşi consultaţie, doctorul ar trebui să verifice 
dacă n-a apărut vreun nodul la sân şi să-ţi explice din nou 
cum să-ţi auto-Ce se întâmplă în cabinetul medicului /169 
examinezi sânii, ceea ce fetele şi femeile ar trebui să facă 
cel puţin o dată pe lună. 

Nu-ţi fie teamă sau jenă să pui întrebări, să ceri 
explicaţii, să-l rogi eventual pe doctor ca o prietenă sau 
partenerul tău să fie de faţă la consultaţie. Ai dreptul să 
alegi şi ai dreptul să înţelegi de ce trebuie să ţi se pună 
anumite întrebări şi de ce trebuie urmate anumite 
proceduri. Medicilor le place de obicei să vadă că 
adolescenţii au suficient interes şi cunoştinţe ca să pună 
întrebări. 

Întreaga consultaţie nu ia mai mult de 15 - 30 de 
minute, dar poţi cere întotdeauna să ţi se acorde mai mult 
timp. Dacă ai multe întrebări, probabil că doctorul îţi va 
face o nouă programare. Trebuie să dăm dovadă de 
maturitate sexuală în cabinetul medicului, chiar dacă se 
întâmplă ca doctorul însuşi să nu dea! Cere să fii tratată 
aşa cum trebuie - sunt în joc banii tăi şi viaţa ta. 

Partea a patra 

CUM LE COMUNICĂM COPIILOR 

VALORILE NOASTRE 

Valorile familiale 

« Nu crezi că prin meseria ta te pui în locul părinţilor 
noştri? Ei trebuie să ne vorbească de dragoste şi sex 
pentru că pe ei îi respectăm şi în ei avem încredere.» 

«De la ce vârstă trebuie să începem să ne culcăm cu 
cineva?» «La ce vârstă e bine să începi să ai întâlniri cu 
băieţi?» « Copiii au voie să se uite la filme porno?» 

Bucuria şi dificultatea de a vă creşte copiii vă vor 
ajuta să vă clarificaţi propriile valori familiale, uneori cu 
viteza fulgerului, în multe dintre întâlnirile noastre, unii 

părinţi ridică mâna şi mă întreabă: «Şi eu ce trebuie să 
spun?» Când îi întreb care sunt valorile lor, îmi răspund de 
obicei «Nu ştiu» sau «Ce se întâmplă dacă valorile mele 
sunt altele decât ale celorlalţi?» sau «Nu ştiu cum să le 
pun în cuvinte». 

Unii părinţi mi-au mărturisit că erau perfect 
mulţumiţi cu valorile în spiritul cărora au fost ei înşiși 
crescuţi în anii '70, până când, în anii '80 sau '90, au avut 
şi ei copii şi dintr-odată acele valori din anii '70 au început 
să pară inadecvate. Schimbarea sau adaptarea valorilor 
mai vechi ni se pare uneori o formă de trădare a părinţilor 
sau a instituţiilor care ne-au purtat de grijă. 

Ne-ar ajuta, poate, să ne punem nouă înşine anumite 
întrebări, cum ar fi: «Oare această valoare contribuie la 
dezvoltarea sănătoasă a copilului meu sau îl poate pune în 
situaţii neplăcute, chiar periculoase?» De pildă, ce părere 
aveţi despre emisiunile TV ori filmele care induc şi uneori 
încurajează direct ideea activităţii sexuale, ba chiar a 
gravidităţii, la vârsta adolescenţei? 

Mulţi părinţi îmi mărturisesc: «Nu pot să sufăr să mă 
uit la asemenea filme împreună cu copiii, dar ce-aş putea 
să spun?» Dacă nu spuneţi nimic sau schimbaţi pur şi 
simplu postul sau le puneţi mâna la ochi copiilor, nu faceţi 
decât să creaţi confuzie în mintea lor. Unii copii îmi spun 
că anumite lucruri li se par în regulă «pentru că părinţii 
mei nu zic niciodată nimic»; alţii îmi mărturisesc că sunt 
complet derutaţi: «De ce părinţii nu discută cu mine?» 

Sfatul meu este să vă întrebaţi: «Ce mesaj vreau de 
fapt să transmit copiilor mei?» în timpul unei discuţii cu 
părinţii, o mamă a adus vorba de cazul nepoatei ei de 15 
ani care era însărcinată. «Cum să-mi ajut copiii, care pur şi 
simplu o adoră pe fata asta, să realizeze că a deveni mamă 
la 15 ani nu e o idee prea bună?» Am întrebat-o dacă ar 
vrea ca propriii ei copii să ajungă părinţi la vârsta 
adolescenţei. «Bineînţeles că nu!» «Atunci va trebui să le 
spuneţi clar copiilor că nepoata dvs. nu e un model de 
urmat în această privinţă.» Oricât ar fi de drăguţ un 

bebeluş, oricâtă distracţie ar însemna baia copilului şi 
toate celelalte, preţul pe care trebuie să-l plăteşti e prea 
mare: Cum rămâne cu şcoala? Unde va locui mama cu 
bebeluşul? Unde e tatăl? Cine va avea grijă de copil?... 
Verişorii iubitori nu trebuie s-o condamne pe verişoara lor 
mai mare, trebuie doar să înţeleagă că a face sex şi a avea 
copii la 15 ani nu e deloc o idee grozavă. 

Am primit odată un telefon de la un părinte care mi-a 
spus: «Tocmai am descoperit că băiatul meu de 20 de ani 
obişnuiește să facă sex cu prietena lui chiar la noi în casă, 
în camera lui. Cum să fac să nu se mai întâmple una ca 
asta?» Prima mea întrebare a fost: «l-aţi spus vreodată că 
printre principiile şi valorile familiei voastre există şi 
interdicţia ca el să aibă activităţi sexuale în casa 
părintească?» «Nu, nu i-am spus asta niciodată şi chiar el 
ne-a atras atenţia că nu i-am spus.» 

Domnul în cauză şi soţia lui aveau, bineînţeles, mai 
multe opţiuni. De pildă, să pună piciorul în prag chiar 
atunci. «Astea sunt regulile casei.» Din moment ce ei 
plătesc ratele la casă şi umplu frigiderul, valorile şi 
regulile lor au întâietate. Oricum, trebuiau să aibă o 
discuţie serioasă cu băiatul lor şi poate cu prietena lui. 
Care sunt valorile acestei familii şi de ce sunt ele 
importante? Ce îi îngrijorează pe părinţi? Ce opţiuni are 
băiatul în această situaţie? 

Poveşti adevărate 

Colega mea. Alice Bell, discuta cu elevii dintr-o clasă 
primară: «Sexul e numai pentru oamenii mari şi există 
familii în care regula este că n-ai voie să faci sex înainte să 
te căsătoreşti. Voi, copiii, trebuie să ştiţi exact care sunt 
regulile din casele voastre.» 

Unul dintre copii (strigând): «N-am voie să mă urc pe 
canapea încălţat!» 

Îi sfătuiesc pe toţi părinţii să înceapă să discute 
valorile familiei cu copiii lor încă de la vârsta preşcolară. 
De exemplu, dacă în familia dvs. se respectă principiul 
moral conform căruia «doi oameni pot face dragoste numai 

dacă sunt căsătoriţi», va trebui să le spuneţi copiilor acest 
lucru de 500 de ori, începând de la trei şi până la 30 de 
ani! 

Dacă nu îi înveţi şi îi încurajezi pe copii să creadă în 
ceva, vor ajunge să creadă în orice. 

ÎNTÂLNIRILE 

Părinţii îmi spun că sunt de-a dreptul şocaţi de vârsta 
timpurie la care încep copiii lor să aibă întâlniri cu sexul 
opus. Copiii, pe de altă parte, mi se plâng că suferă 
presiuni din partea colegilor să înceapă mult mai devreme 
decât se simt pregătiţi. 

Părinţii care vorbesc despre întâlnirile cu sexul opus 
când copiii sunt încă în clasele primare pot să-i ajute să 
facă faţă presiunii celorlalţi copii. Chiar şi glumele pot fi 
de folos: «La 25 de ani, când o să ai prima ta întâlnire, nu-i 
aşa că n-ai să te superi dacă tati şi eu te însoţim?» 

Care e vârsta la care se cuvine să înceapă să aibă 
întâlniri, potrivit sistemului dvs. de valori? Veţi încuraja în 
prima etapă întâlnirile în grup, cu părinţi care-i aduc şi îi 
conduc acasă? Doriţi să cunoaşteţi părinţii băiatului 
înainte să-i daţi voie fetei dvs. să iasă în oraş cu el? E cazul 
ca băiatul să vină la dvs. acasă pentru a lua fata în oraş? 
Doriţi să se respecte anumite reguli, de tipul unde au şi 
unde nu au voie să meargă, la ce oră trebuie să se 
întoarcă, cine plăteşte consumaţia? 

Momentul cel mai potrivit să vă clarificaţi valorile şi 
să vorbiţi cu copilul despre ele este inainte ca aceste 
probleme să apară. De fapt, nu e niciodată prea devreme, 
iar filmele de la televizor vă oferă ocazii minunate de 
discuţie. 

E bine să vă gândiţi la o regulă a casei care să 
interzică vizitele prietenilor în dormitor. Nici părinţii, 
atunci când se duc în vizită, nu intră în dormitorul 
prietenilor - de ce aţi permite atunci copiilor sau 
adolescenților dvs. acest lucru? Am cunoscut studente care 
mi-au relatat situaţii în care lucrurile au scăpat de sub 
control, astfel că au ajuns să fie agresate sau violate în 

propriul lor dormitor. Victimei i-a fost frică să strige după 
ajutor, de teamă ca părinţii să nu facă o scenă şi s-o pună 
într-o situaţie jenantă. Sigur că orice adolescentă va 
spune, atunci când are prieteni în vizită, că vrea să rămână 
singură cu ei şi să nu fie deranjată de fraţii sau surorile 
mai mici. Însă părinţii trebuie să pună piciorul în prag şi să 
întrebe: «Să nu fii deranjată de la ce?» 

TELEVIZORUL 

Care sunt valorile familiei dvs. în privinţa 
televizorului? Stă deschis toată ziua? Sau se stabilesc 
anumite ore de vizionare? Există restricţii cu privire la 
conţinutul emisiunilor? Cine este stăpân pe telecomandă? 
Sunteţi conştienţi de propriile dvs. reacţii şi 
comportamente în timp ce vă uitaţi la televizor împreună 
cu copiii? Când vă uitaţi la un meci, îi înjuraţi pe arbitri? 
Vă scapă comentarii rasiste, sexiste sau homofobe despre 
cei care apar în emisiuni? Care sunt «personajele pozitive» 
cu care ţineţi şi care sunt «personajele negative» pe care 
le detestaţi? 

Copiii au adesea nevoie de ajutorul adulţilor pentru a 
discerne valorile morale, iar asta nu numai în 
comportamentul personajelor pe care le urmăresc la 
televizor, ci şi al persoanelor alături de care urmăresc 
emisiunea. La fel cum înjurăturile şi nervii la volan au un 
efect negativ asupra copiilor aflaţi în maşină, 
comportamentul adulţilor în faţa televizorului îi poate 
influenţa pe copii chiar mai mult decât conţinutul dubios al 
emisiunilor, filmelor sau reclamelor. 

lată două întrebări asupra cărora cred că ar fi bine să 
reflectaţi puţin: câtă violenţă e acceptabilă atunci când ne 
uităm în familie la televizor? Copiii mei înţeleg oare 
diferenţa între ficţiune şi realitate? Nepotul meu Nicholas, 
de şapte ani, mi-a dovedit că e mai matur decât unii adulţi, 
spunându-mi: «Lumea trebuie să înţeleagă că Power 
Rangers e o poveste şi că nu trebuie să faci ca ei în viaţa 
adevărată». Cunosc o mulţime de adulţi care ar trebui să 
reflecteze puţin la adevărul acestor vorbe atunci când 

urmăresc filme violente - ceea ce văd nu descrie viaţa 
adevărată! Cât priveşte scenele erotice de la televizor, 
trebuie să le explicaţi copiilor că actorii nu fac sex cu- 
adevărat, ci se prefac. De multe ori, sexismul, sexualitatea 
şi violenţa sunt fie absolut evidente, fie subinţelese şi se 
amestecă între ele, iar noi, părinţii, tăcând, ne putem face 
vinovaţi de cauţionarea lor. Dar oare aşa dorim noi să fie 
tratate fiicele noastre? Aşa dorim noi să se comporte fiii 
noştri când vor fi mari? 

Nu staţi în faţa televizorului înfricoşaţi, dar fără să 
scoateţi o vorbă; discutați cu copiii. Dacă nu ştiţi ce să le 
spuneţi,  mărturisiţi-le măcar sentimentul dvs. de 
disconfort, neliniştea pe care v-o produce mesajul scenelor 
pe care le vedeţi. Care era mesajul pe care l-aţi fi dorit? 

După părerea mea, mamele şi taţii nu trebuie să fie 
întotdeauna de acord. Copiii învaţă de la o vârstă foarte 
fragedă că pe lume există o multitudine de opinii diferite. 
Chiar dacă tatăl trăieşte doar pentru meciul de duminică, 
iar mama adoră filmele de după-amiază, să sperăm că, 
stând alături de părinţii lor în faţa televizorului, copiii vor 
căpăta atitudini respectuoase şi deprinderea de a privi cu 
un ochi critic ceea ce văd. 

De asemenea, ar fi bine să apelaţi mai des la butonul 
de oprire a televizorului. În unele familii aparatul stă 
închis în zilele de şcoală şi în timpul zilei, în weekend. În 
alte familii, copiii n-au deloc voie să se uite la televizor; 
sau se raţionalizează accesul la el, dându-se copiilor 
dreptul de a alege: se pot uita la ce vor ei după ce se întorc 
acasă de la şcoală, însă nu mai mult de o oră pe zi. Există 
multe reguli dintre care putem alege, însă probabil că 
regula cea mai rar folosită şi mai puţin înţeleasă este 
aceea a butonului «oprit». 

PREZERVATIVE ŞI CONTRACEPTIVE 

«Să-i cumpăr fiului meu prezervative?» «Să-i iau 
pilule fiicei mele şi să-i spun cum să facă, pentru orice 
eventualitate?» 

Care sunt valorile familiei dvs? Părinţii îmi spun că 

până la urmă singurul lucru care contează este ca fiul sau 
fiica lor să fie în siguranţă. Unii adolescenţi mi-au spus că 
apreciază ajutorul părinţilor în privinţa contracepţiei, alţii, 
în schimb, mi-au mărturisit că s-au simţit insultaţi de «grija 
exagerată». 

Repet, discuţiile permanente cu copiii sunt cea mai 
bună modalitate de a impune valorile familiei dvs. 
Respectul pentru valorile altora este în sine un lucru 
admirabil, însă nu porniţi niciodată de la premisa că ele 
coincid cu valorile dvs. 

Nişte părinţi mi-au povestit odată cât de şocaţi au 
fost să descopere că familia prietenului fetei lor avea valori 
absolut diferite, deşi frecventau cu toţii aceeaşi biserică, 
iar tatăl băiatului era unul dintre pastorii parohiei. Părinţii 
fetei se aşteptau ca între fata lor şi prietenul ei să nu 
existe niciun fel de relaţii sexuale, în timp ce părinţii 
băiatului erau de părere că băieţii trebuie să aibă diverse 
experienţe. lată că e foarte posibil să întâlneşti un 
adolescent duminică la biserică şi a doua zi la spitalul de 
boli venerice! 

Poveşti adevărate 

Un tată mi-a povestit că în timpul celui de-al Doilea 
Război Mondial, în orăşelul său natal din Scoţia fuseseră 
cantonaţi mulţi soldaţi americani şi toată lumea şușotea 
despre «scrisori franţuzeşti» (prezervative). Când şi-a 
întrebat mama ce e o scrisoare franţuzească, ea a răspuns: 
«O scrisoare care vine din Franţa, prostănacule, ce-ai vrea 
să fie?» 

PORNOGRAFIA 

«Pe vremuri», adică până mai anul trecut, fraza pe 
care o auzeam cel mai des de la părinţi era: «Am găsit o 
revistă porno printre lucrurile băiatului meu.» Mai nou, nu 
mai aud atât de mult de reviste, ci de pornografie pe 
videocasete şi computer (fie pe CD-ROM-uri, fie pe Web) şi 
de copii care îşi spun unii altora ce-au văzut. 

Care sunt valorile dvs. cu privire la pornografie? 

Ar trebui să vorbiţi cu copiii despre exploatarea, 

violenţa, constrângerea, drogurile, alcoolul, bolile cu 
transmitere sexuală şi sinuciderile atât de frecvente în 
industria pornografică. Dar nu numai actorii sunt cei 
exploataţi, ci şi cei care privesc. Producătorii de 
pornografie folosesc machiaje, retuşuri, fotografii trucate, 
iar în zilele noastre efecte speciale pe computer - totul 
pentru a manipula privitorii. Trupurile nu sunt cele din 
viaţa reală, poziţiile pot fi trucate, zâmbetele şi buna 
dispoziţie sunt false, munca propriu-zisă a actorilor este un 
coşmar. 

E foarte important ca părinţii să înţeleagă că 
persoanele care abuzează sexual de minori folosesc 
deseori pornografia pentru a-i convinge pe copii că actul 
sexual e ceva plăcut şi acceptabil. Dacă părinţii discută 
deschis despre pornografie, copiii nu se vor teme să le 
spună când cineva le-a arătat o casetă sau o revistă 
pornografică. 

Părinţii înţelepţi, cred eu, realizează că pe Internet şi 
în mass-media există tot felul de comportamente imorale, 
deviante şi nesociale. Educaţia şi discuţiile deschise sunt 
cea mai bună protecţie pe care o putem oferi copiilor 
noştri. Nu ezitaţi niciodată să informaţi firma care vă 
furnizează servicii de Internet când vă simţiţi lezaţi de site- 
urile pe care dvs. sau copilul dvs. le-aţi descoperit. In fond, 
la fiecare clic al mouse-ului le oferiţi bani. Dar înainte de 
orice, învăţaţi-vă copilul şi impuneţi-vă dvs. înşi vă să nu 
vizitaţi acele site-uri. 

CARE E PROPRIA DVS. LIMITĂ? 

Mi-ar plăcea să văd fiecare adult şi fiecare copil 
trăind în comunităţi şi în familii în care respectul faţă de 
sine şi faţă de ceilalţi este principiul de bază. Sigur că vor 
exista şi momente când cineva va scăpa o înjurătură, va 
avea o reacţie răutăcioasă sau se va purta într-un mod 
nechibzuit, lăsând vechile stereotipuri să iasă la suprafaţă. 
Dar nu uitaţi: copiii acceptă de obicei scuzele sincere cu 
mult mai multă bunăvoință decât adulţii. 

Cu toţii ne luptăm cu vechile obişnuinţe, opinii şi 

clişee verbale devenite inacceptabile în societatea în care 
trăim. Părinţii trebuie să se arate fermi, dar şi capabili să 
ierte. Răzbunarea şi pedepsele aspre nu sunt de niciun 
folos. 

Încercaţi să stabiliţi valori morale solide atât pentru 
dvs., cât şi pentru copii. Cu toţii vom fi câştigaţi dacă 
fiecare dintre noi insistăm ca fiul sau fiica noastră să se 
poarte respectuos chiar şi în propria casă ori maşină. Mulţi 
dintre adulţii de astăzi n-au învăţat că regulile de 
comportament în societate trebuie respectate şi acasă. Au 
învăţat să se poarte cuviincios şi atent în casa vecinilor, la 
şcoală sau la clubul pe care-l frecventează, dar nu în 
spaţiul lor privat. Trataţi copiii cu respect şi demnitate, şi 
întreaga comunitate va fi în câştig. 

Educaţia sexuală, familia şi religia 

«Toți oamenii fac sex?» 

«Dacă eşti religios şi vrei să-ți schimbi sexul, este 
împotriva voinţei lui Dumnezeu să ţi-l schimbi?» 

«Când se spune că Dumnezeu ne-a creat pe noi, 
oamenii, ce înseamnă asta? Pentru că eu sunt destul de 
sigur că bebeluşii sunt făcuţi de oameni.» 

«Cine a inventat sexul» 

«E chiar atât de bine să faci sex?» 

În activitatea mea didactică există nenumărate 
momente plăcute, dar şi unele neplăcute. Cel mai neplăcut 
moment este când cineva îmi spune: «Sigur, sunteţi o 
profesoară foarte bună, dar nu pot fi de acord cu dvs. 
pentru că eu sunt creştin.» încerc să zâmbesc şi spun: «Păi 
asta-i bine, pentru că şi eu sunt creştină.» Merg la biserică 
în fiecare duminică şi sunt un membru activ al Bisericii la 
nivel local şi naţional. În ceea ce mă priveşte, nu cred că 
educaţia sexuală şi credința în Dumnezeu sunt 
incompatibile. De fapt, cred chiar contrariul. 

Un preot romano-catolic pentru care am mare 
respect le spune celor din parohia sa că dacă nu sprijină 
educația pentru sănătate sexuală înseamnă că sunt imaturi 
sexual. Şi le mai spune: «Să nu cumva să dați vina pe 

Biserică sau pe faptul că sunteţi creştini pentru 
încurcăturile în care intraţi. Mai bine încercaţi să vă 
maturizaţi!» Amin. 

Poveşti adevărate 

Mă aflam într-o şcoală de duminică şi încercam să le 
explic unor copii cu vârste între şase şi opt ani că sexul 
face parte din planul minunat al lui Dumnezeu ca oamenii 
să se înmulțească. Unul dintre copii a ridicat mâna şi mi-a 
zis: «Aşa e, părinţii mei fac sex foarte des pentru că le 
place.» 

Fratele lui mai mic, care era şi el în clasă, l-a 
întrebat: «Când fac asta?» 

«Păi când suntem plecaţi la bunici», i-a răspuns 
băiatul. 

«Aha, înţeleg! înseamnă că bunicul şi bunica o fac 
când noi ne întoarcem acasă.» 

Relaţia dintre sexualitate şi spiritualitate nu-i 
preocupă numai pe creştini şi nici nu ţine exclusiv de 
epoca modernă. În toate marile tradiţii religioase ale lumii 
există învățături legate de sexualitate, unele vechi de mii 
de ani. Multe dintre aceste texte preamăresc iubirea, 
căsătoria, fidelitatea sau monogamia, iar uneori celibatul. 

Îmi place foarte mult o veche poveste indiană despre 
care se spune că face parte din Mahābhārata. O tânără 
femeie, Damayanti, se îndrăgostise de un tânăr pe nume 
Nala pe care nu-l întâlnise niciodată, doar auzise despre el. 
Patru mari zei au încercat s-o facă să creadă că unul dintre 
ei este Nala, dar Damayanti l-a ales pe adevăratul Nala, 
recunoscându-l după sudoare, praf, ochii care clipeau, o 
ghirlandă ofilită şi după umbră - lucruri pe care niciunul 
dintre zei nu le avea (Geofifey Parrinder spune această 
poveste în excelenta sa carte Sex in the World's Religions - 
General Publishing, 1980). Îmi place atât de mult 
Damayanti pentru că ea şi-a dat seama că nici dragostea, 
nici îndrăgostiţi! nu sunt perfecţi. Cu toate astea, i-a fost 
fidelă lui Nala după ce s-au căsătorit, în ciuda multelor 
încercări şi schimbări prin care au trecut. 


Nicio religie nu spune că abuzul şi depravarea sunt 
acceptabile. Toate susţin idealurile iubirii, respectului şi 
datoriei, precum şi ale consideraţiei şi grijii reciproce. 
Buddha l-a consolat o dată pe un rege a cărui soţie născuse 
o fetiţă spunându-i că acel copil poate fi o mai mare 
binecuvântare decât un băiat. 

Tocmai am terminat un ciclu de cursuri la o şcoală 
din Vancouver unde 80% dintre elevi proveneau din familii 
de imigranţi. La una dintre întâlniri au fost invitaţi şi 
părinţii copiilor, pentru care fuseseră aduşi traducători. N- 
au venit decât foarte puţini părinţi. Dar cei prezenţi s-au 
arătat foarte entuziasmați şi au insistat să fac ore cu copiii 
de toate vârstele, de la grădiniţă la gimnaziu. 

În toată săptămâna următoare, am ţinut zilnic ore cu 
patru clase diferite, iar părinţii au venit şi ei să asiste. 
Mulţi mi-au spus: «Mă bucur din toată inima că îmi înveţi 
copiii asemenea lucruri. Nouă ne este greu să discutăm cu 
ei - în religia şi în cultura noastră tradiţională sexualitatea 
e un subiect tabu. Am învăţat multe astăzi şi vreau ca fiul 
meu să înveţe şi mai multe.» Aceşti părinţi îşi dau seama 
că în lumea de astăzi există mai multe pericole decât altă 
dată. O mamă originară din China a sintetizat, cred, foarte 
bine această idee: «Astfel de lecţii nu numai că salvează 
viaţa copiilor noştri, dar o şi îmbogăţesc.» 

Un tată cambodgian mi-a spus ce încântat este că-i 
învăţ pe copii igiena şi mai ales spălarea organelor 
genitale. Remarca lui, cum că noi, cei din America de 
Nord, am supralicitat prin educaţia antiabuz principiul 
intimităţii organelor genitale, astfel încât copiilor le e 
teamă să se şi uite la ele, mi se pare corectă. În religia lui 
însă, orice om trebuie să manifeste respect pentru întregul 
său corp şi să-şi spele organele genitale după ce a fost la 
toaletă, nu doar să le şteargă fără să se uite măcar la ce 
face. S-a bucurat că îi încurajez pe copii să-şi privească 
organele genitale când fac baie şi să şi le spele în mod 
regulat. 

Educaţia sexuală completă este o provocare pentru 

noi toţi şi deseori ne e teamă s-o promovăm în comunităţile 
de imigranţi din care facem parte. Dar n-ar trebui să ne fie 
teamă. Pe mulţi îi aud spunând, fie că fac parte din a 
cincea generaţie de irlandezi catolici, din a şaptea 
generaţie de englezi protestanți sau din prima generaţie 
de emigranţi africani: «Pe vremea mea, subiectul acesta 
era tabu.» Lor şi altora cu temeri similare nu pot decât să 
le povestesc cât am mai râs cu o pereche - el grec de 
origine, ea portugheză - când mi-au povestit cum au 
descoperit că viziunea lor despre «acasă», în special cu 
privire la subiectul sexualităţii, devenise depăşită. Când au 
auzit prima oară de educaţie sexuală în Canada, amândoi 
s-au gândit imediat: «Aşa ceva n-ar fi posibil niciodată în 
Grecia sau în Portugalia». Ca apoi, vizitându-şi ţările 
natale, să descopere că în şcolile greceşti şi portugheze 
copiilor li se predau ore de educaţie sexuală, iar în cadrul 
Bisericii se discută despre sexualitate şi spiritualitate. 

SEXUALITATE ŞI SPIRITUALITATE 

Doctorul David Schnarch a fost, până în 199%, 
profesor de psihiatrie şi urologie la Universitatea din New 
Orleans. În prezent, este directorul Centrului pentru 
Sănătatea Cuplului şi Familiei din Evergreen, Colorado. 
Doctorul Schnarch a scris o minunată carte despre 
spiritualitate şi sexualitate, intitulată Constructing the 
Sexual Crucible. Am să rezum mai jos câteva dintre ideile 
expuse de David în cartea sa: 

1. Dumnezeu este iubire, iar capacitatea intrinsecă a 
oamenilor de a iubi organizează existenţa umană. Iubirea 
este norma morală în funcţie de care se evaluează actele 
sexuale. Sexualitatea devenită iubire se caracterizează 
prin câteva trăsături: 

Dăruire faţă de partener ca individ, nu ca simplă 
unealtă de satisfacţie sexuală; 

Respectarea promisiunilor şi înțelegerilor; 

Interesul reciproc faţă de diverse tipuri de jocuri 
sexuale; 

Neprejudicierea partenerului; 


Responsabilitate pentru acţiunile proprii şi pentru 
bunăstarea partenerului. Grija faţă de «celălalt», fie că 
este vorba de partener, de familie sau de societate. 

2. Potenţialul sexual este parte a bunătăţii din noi. 
Dacă oamenii ar avea mai multă credinţă în ei înşiși şi în 
spiritualitatea lor, sexualitatea şi-ar schimba radical chipul 
pe care i-l ştim. 

3. Majoritatea oamenilor nu cred ceea ce îşi 
imaginează că cred. 

4. Iubirea nu este pentru cei slabi. Când iubeşti, se 
întâmplă ceva minunat şi înfricoşător: persoana iubită 
devine unică. 

Am lucrat, ca profesoară de sănătate sexuală, cu 
aproape toate confesiunile protestante şi catolice. Am 
lucrat cu multe grupuri iudaice, în şcoli evreieşti şi 
sinagogi. Am colaborat cu grupări religioase islamice, dar 
şi cu oameni care, deşi se feresc să participe la vreo formă 
de religie organizată, se consideră totuşi fiinţe spirituale. 
Am lucrat şi în comunităţi creştine care credeau că au fost 
invadate de satanişti. În acest ultim caz mi-a fost într- 
adevăr cel mai greu să lucrez. Dar cunoaşterea înseamnă 
lumină, iar educaţia este drumul care ne scoate din 
întuneric. Sună ca într-o predică, dar funcţionează. 

Nu cred că există cineva care să nu-şi dorească 
relaţii sexuale sănătoase. Încă mai mult, vrem sănătate şi 
maturitate sexuală pentru copiii şi tinerii noştri. Chiar 
dacă folosim cuvinte diferite ori cărţi sfinte diferite, scopul 
nostru este acelaşi. 

În comunitatea dvs. religioasă se vorbeşte vreodată 
despre sănătatea sexuală? Există programe menite a-i 
ajuta pe părinţi, copii, adolescenţi sau bătrâni să discute 
despre sexualitate şi spiritualitate? încearcă grupul 
religios din care faceţi parte să abordeze probleme cu 
impact asupra întregii comunităţi, cum ar fi noile metode 
de reproducere, orientarea sexuală, divorţul, SIDA sau 
educaţia sexuală în şcoli? 

Dacă vă consideraţi credincioşi, discutaţi cu copiii 


1 


dvs. despre credinţă şi sexualitate? Cât de des discutaţi? 
Reugşiţi să fiţi un model pentru copii, urmând chiar dvs. 
învăţăturile religioase despre care le vorbiţi? 

Când le vorbesc elevilor din şcolile publice, aproape 
întotdeauna vine clipa cea minunată în care unul dintre 
copii spune: «Religia noastră ne învaţă că...» De obicei, o 
astfel de remarcă înţeleaptă şi sănătoasă îi face invidioşi 
pe copiii care provin din familii atee: «Tu ai noroc. Alor 
mei nu le pasă (de mine), nu mă îndrumă. La noi în casă nu 
sunt niciun fel de reguli.» Mesajul subînţeles este «Eu nu 
ştiu cine sunt şi ce trebuie să fac.» Aceşti copii trăiesc într- 
un vid spiritual sau în haos. Poate că nu aud de la părinţii 
lor nimic cu adevărat rău, nimic care să-i pervertească, dar 
nici nu aud ceva pozitiv. Nu le spune nimeni că 
sexualitatea merită celebrată, că e frumoasă, ba chiar că e 
plină de graţie. Nu află că trebuie să-ţi asumi drepturi şi 
responsabilităţi, că trebuie să faci alegeri. Nu ştiu că nu 
suntem nişte simple creaturi biologice subjugate 
impulsurilor hormonale. (E drept că mulţi adulţi cred ei 
înşiși acest lucru.) 

Există o sete spirituală în lumea noastră şi trebuie să 
ne străduim fiecare să redăm sexualităţii dimensiunea ei 
spirituală. Şi ar fi minunat dacă i-am ajuta şi pe ceilalţi 
membri ai comunităţii noastre religioase să se implice în 
această lucrare. 

CONCLUZIE: CELEBRAREA DIVERSITĂȚII 

Unii copii se nasc cu o fire foarte închisă. Par dornici 
să le vorbeşti, însă foarte rar scoţi ceva de la ei. Multe 
mame mi-au spus că erau convinse că au o relaţie 
excelentă, deschisă cu fiica lor, că ar putea să discute orice 
cu ea. Dar într-o bună zi, mama descoperă că fiicei îi 
venise de mult menstruaţia şi ea nu suflase o vorbă. Mama 
e pur şi simplu distrusă: «Cum e posibil să nu-mi spui 
nimic?» Fiica e sincer nedumerită: «De ce trebuia să-ţi 
spun? Doar mi-ai explicat de atâtea ori şi ştiu tot ce 
trebuie. Şi în plus, este ceva intim!» 

Alţi copii se nasc excesiv de pudici. Nu ştiu de ce e 


1 


aşa, dar aceşti copii nu întreabă niciodată nimic cu privire 
la sexualitate, îţi pot pune mii de întrebări despre 
dinozauri şi rachete, dar nici măcar una despre ştiinţa 
corpului. Acestor copii eşti obligat să le vorbeşti 
permanent, fără să ratezi nici cea mai mică «ocazie 
didactică», ignorându-le tăcerea sau expresia chinuită. 
Spuneţi tot ce trebuie spus şi nu vă daţi niciodată bătuţi. 
Când vor avea 30 de ani, vă vor mulţumi şi vă vor 
binecuvânta pentru ce aţi făcut. Trebuie să aveţi răbdare, 
dar vă promit că în cele din urmă mulţumirile vor veni. 

Mai sunt apoi acei copii, din fericire tot mai mulţi în 
ultima vreme, cu mintea şi inimile larg deschise. Nu se mai 
opresc ei din vorbit. Pun întrebări tot timpul şi sunt 
fascinaţi de aproape orice, inclusiv de ştiinţa corpului 
omenesc. Sunt genul de copii care lipesc pe uşa 
frigiderului lista cu schimbările care intervin la pubertate 
şi le bifează pe măsură ce apar. Mulţumesc lui Dumnezeu 
că există! Ne trag pe toţi după ei spre o maturizare 
sexuală mai rapidă şi creează acea atmosferă care le 
permite şi celorlalţi să pună întrebări şi să fie curioşi. 

Fiecare copil trebuie ajutat să înveţe într-altfel. Unii 
adoră să vorbească, alţii preferă cărţile, alţii sunt foarte 
mulţumiţi dacă le dai casete video, iar alţii au nevoie de 
toate acestea la un loc. 

Fiecare copil este unic în felul său - un dar pentru 
comunitate. Şi, aşa cum spune un proverb african, «Este 
nevoie de un sat întreg pentru a creşte un copil». 


